19 gadi iruge flight akun hashigandah kuraane asaru dhene gannanee\nގަންތަސް އެއާލައިންސްގެ ފްލައިޓެއް--\n19 ގަޑިއިރުގެ ފްލައިޓަކުން ހަށިގަނޑަށް ކުރާނެ އަސަރު ދެނެގަންނަނީ\nއޮސްޓްރޭލިއާގެ އިރުމަތީ އައްސޭރި ފަށާއި ލަންޑަން ނުވަތަ ނިއު ޔޯކާ ދެމެދު ގަވާއިދުން ސީދާ ދަތުރުތައް ވަރަށް އަވަހަށް ހަގީގަތަކަށް ވާނެ އެވެ. އެކަމަށްޓަކައި އޮސްޓްރޭލިއާގެ ކްއަންޓަސް އެއާލައިންސް އިން އަންނަނީ ތައްޔާރުވަމުންނެވެ.\nމެދުނުކެނޑި ކުރާނެ ދުނިޔޭގެ އެންމެ ދިގު ދަތުރަކީ އެއީ އެވެ. ނަވާރަ ނުވަތަ ވިހި ގަޑިއިރު ހުއްޓުމެއް ނެތި ވައިގައި ދަތުރު ކުރުމުން ހަށިގަނޑަށް ކުރާނެ އަސަރެއް އަދިއެއް ނޭނގެ އެވެ. އެކަން ޔަގީން ކުރުމަށް ގަންތަސް އިން ވަނީ ހުކުރު ދުވަހު ތިން ޓެސްޓު ފްލައިޓު ފަށާފަ އެވެ.\nބޮއިންގް 787-9 ޑްރީމްލައިނާ ދަތުރު ފެށީ އޮކްޓޯބަރު 18 ގައި ނިއު ޔޯކުންނެވެ. އެ ފްލައިޓް ސިޑްނީއަށް ތިރި ކުރާނީ އޮސްޓްރޭލިއާ ގަޑިން އާދީއްތަ ދުވަހުގެ ހެނދުނެވެ. އެ ބޯޓުގައި 40-50 އަށް މީހުން އެބަ ތިއްބެވެ. އެއީ ޕަސަންޖަރުންނާއި، ޕައިލެޓުންނާއި ސައިންޓިސްޓުންނާއި ސިއްހީ ތަޖުރިބާކާރުންނެވެ.\nމި ޓެސްޓު ދަތުރުގައި ޕަސަންޖަރުން ތިބެން ޖެހެނީ މޮނިޓަރިން ޑިވައިސް އަޅައިގެންނެވެ. އެމީހުންގެ ހަށިގަނޑަށް އަންނަ ބަދަލުތައް ބަލަމުން ދާނީ ސިއްހީ ތަޖުރިބާކާރުންނެވެ. އޭގެ އިތުރުން ޕައިލެޓުންގެ ހަރަކާތްތައް ވެސް މޮނިޓާ ކުރާއިރު، ނިދުމަށް އަސަރު ކުރާ މިންވަރު ދެނެގަތުމަށް ހާއްސަ ސަމާލުކަމެއް ދޭނެ އެވެ.\nފްލައިޓް ދުއްވަމުން ދާއިރު، ޕައިލެޓުންގެ ސަމާލުކަން ހުރި މިންވަރު ބެލުމަށް ކޮކްޕިޓުގައި ހާއްސަ ކެމެރާތަކެއް ވެއެވެ. މި ދަތުރުތައް ރަސްމީކޮށް ފެށުމަށް ކުރާ ދިރާސާގެ ސަބަބުން ސައިންސާއި އޭވިއޭޝަން އިންޑަސްޓްރީއަށް މުހިއްމު މައުލޫމާތު ލިބޭނެ ކަމަށް ބެލެވެ އެވެ.\nމި ދިރާސާގެ ސަބަބުން ވައިގެ ދަތުރުފަތުރަށް މާ ބޮޑު ބަދަލުތަކެއް އަންނާނެ ކަމަށް ނުބެލެވޭ ކަމަށް ސައިންސްވެރިން ބުނެ އެވެ. އެއީ ސިންގަޕޫރާއި ނިއު ޔޯކާ ދެމެދު ސިންގަޕޯ އެއާލައިންސުން މިހާރު ވެސް މެދުނުކެނޑި 17 ގަޑިއިރުގެ ދަތުރުތައް ކުރަމުން ދާތީ އެވެ.


ޖަނާ – Esfiya\nއަހަރެންގެ ކުށަކީ ކޮބާހެއްޔެވެ؟ މިއަދު އަހަންނަށް ތަހައްމަލް ކުރަން ޖެހިފައިމިވާ އަނިޔާ އަކީ އަހަރެން ކުރި ކޮން ކުށެއްގެ ސަޒާ ހެއްޔެވެ؟\nޖަނާ ކޮޓަރީގެ މޭޒެއްގެ ކައިރި އިށީއިނެގެން އޭނާގެ ހިތުގައިވާ ޝަކުވާ ބަންޑުން ކުރަމުން ދިޔައީ އޭނާގެ އެއްމެ ގާތް އެކުވެރިޔާ އަށެވެ. އާއެކެވެ. އޭނާގެ ޑައިރީގައެވެ. ވާނީވެސް އެހެންތާ އެވެ. އޭނައަށް އިތުބާރު ކުރާ މީހަކީ ހަމައެކަނި އޭނާގެ ޑައިރީ އެވެ.\nއަހަރެންނަކީ 24 އަހަރު ވެފައިވާ މީހަކީމެވެ. އަހަރެން ކައިވެނި ކުރީ އެއްމެ 22 އަހަރުގައެވެ. އަމިއްލައިން ބޭނުންވެގެންނެއް ނޫނެވެ. ގަދަ ކަމުންނެވެ. އަހަރެންގެ ފިރިމީހާ ދެކެ އަހަރެން އިންތިހާ ލޯބިވެއެވެ. ކައިވެނީގެ ކުރިންވެސް އަދި ކައިވެނީގެ ފަހުން ވެސް މެއެވެ.\nއަހަރެންގެ ފިރިމީހާ ކާމިލްގެ ލޮލުން އަހަންނަށް ބައެއް ފަހަރު ތަފާތު އަސަރުތައް ފެނެއެވެ. ނަމަވެސް ދެނެގަންނާކަށް ނޭގެއެވެ. ކާމިލް އަހަންނަށް އަނިޔާ ކޮށް ގަދަކަމުން ޖިންސީ ގުޅުން ހިންގަނީ އަހަރެންގެ ކިބައިން ބަދަލު ހިފުމުގެ ގޮތުން ކަން އަހަރެންނަށް އިގެއެވެ.\nނަމަވެސް އެއީ އަހަރެން ކުރި ކުށެއްގެ ސަޒާއެއް ނޫނެވެ. އެއީ އަހަރެންގެ ކުށެއް ނޫންކަން އަންގައިދޭން އަހަރެން ހާދަ މަސައްކަތެއް ކުރީމެވެ. ނަމަވެސް އެއްވެސް ކަމެއް ކާމިލް އަޑެއް ނާހައެވެ.\nއެއީ ކޮންކުށެއްކަން އިގުމަށް ދާން ޖެހޭނީ މީގެ3އަހަރު ކުރިޔަށެވެ. އެއީ ހާދަ އުފާވެރި ދުވަސް ތަކެކެވެ. ދުވަހަކުވެސް އުފާވެރިކަން ނިމުމަކަށް ނާންނާނޭ ހީކުރި ދުވަސް ތަކެކެވެ.\nއަހަރެން ވަޒީފާ އަދާ ކުރަމުން ދިޔައީ ކާމިލްގެ ބައްޕަގެ އޮފީހުގައެވެ. އަހރެންނާއި ކާމިލް ބައްދަލު ވީ އަހަރެން އޭނަގެ އެސިސްޓެންޓްގެ މަގާމު އަދާ ކުރަން ފެށި ދުވަހުއެވެ. އަހަންނަށް ފުރަތަމަ ނަޒަރުންވެސް ކާމިލް ކަމުދިޔައެވެ. “ލަވް އެޓް ފަސްޓް ސައިޓް” އޭ މީހުން ބުނަނީ ކީއްވެކަން ވެސް އެދުހު އިގުނެވެ.\nކާމިލް ވެސް އަހަރެންނާ ދޭތެރޭ ޝައުގުވެރިކަން ހުންނަހެން އަހަންނަށް ހީވިޔެވެ. ދުވަސްތައް ފާއިތުވެގެން ދިޔަވަރަކަށް އަހަންނަށް އެކަން ޔަގީން ވިއެވެ.\nކާމިލް އަހަރެންނަށް ލޯބި ހުށައެޅީ ހުރިހާ އޮފީސް މީހުންގެ ކުރިމަތީގައެވެ. ކާމިލްގެ ލޮލުން އެދުހު ލޯބިނޫން އެއްޗެއް އަހަންނަކަށް ނުފެނުނެވެ. އަހަރެންނަށް އެދުހު ރޮވުނެވެ. އުފަލުން ގޮހެވެ. އަދި ހިތުގެ އަޑިން މި ގުޅުން ނުކެނޑޭނެ ކަމަށް އަޒުމު ކަނޑައެޅީމެވެ.\nނަމަވެސް ކޮންމެ ލޯބިވެރިންނަށް އެސްފީނަ ލާން ކޮންމެސް މީހަކު ހުންނާނެއެވެ. އެގޮތުން ލީނާ އަކީ ކާމިލް ގެ ލޯތްބަށް ފެން ބޮވަިގެންފައި ހުރި މީހެކެވެ. ކާމިލް އަޅާނުލިޔަސް ލީނާ ކާމިލް ފަހަތަކުން ނުނެއްޓެއެވެ. ލީނާ ރާވަމުން ދިޔައީ އަހަރެމެން ދުރުކުރުވުމަށެވެ. އަހަރެން ހުރީ އެކަމަށް ސަމާލުވެގެންނެވެ.\nނަމަވެސް ތަގުދީރުގައި ވާނެ ކަމެއް އަހަރެމެންނަށް ބަދަލު ކުރެވޭނެ ހެއްޔެވެ. ލީނާ ކާމިލްގެ މަންމަ އުސް އިމާރާތަކުން ވައްޓާލީ އަހަރެންގެ ލޯ ކުރިމަތީގައެވެ. އަދި އެކަން އެޅުވީ އަހަރެންގެ ބޮލުގައެވެ.\nއޭރު އެތާ ހުރި އެހެން މީހެއް ވެސް އެކަމަށް އެއްބަސް ވިއެވެ. ލީނާ ލާރި ދިނީމައެވެ. ކާމިލް ހުންނަނީ އޭނާގެ މަންމަ އެކަންޏެވެ. ކާމިލް އޭނާގެ މަންމަ ދެކެ އިންތިހާ ލޯބިވެއެވެ. އެދުހު ކާމިލްގެ މަންމަ ސަލާމަތް ވި ކަމުގައި ވިޔަސް ކާމިލް ގެ މަންމަ އަށް ވާހަކާ އެއް ނުދެއްކެ އެވެ. އަހަރެންގެ ބަދުނަސީބު ކަމުންނެވެ.\nއަހަރެންގެ ދިރިއުޅުން ބަދަލު ވީ އެދުހު އެވެ. އަހަރެންގެ ކަންފަތް ބުޑުގައި އަދި ވެސް ކާމިލްގެ ވިހަގަދަ ބަސްތައް ހަރުލާފަ ހުއްޓެވެ.\n“އަހަރެން ޖަނާ އަށް ކީއްކުރީމަތަ އަހަންނަށް ތިހެން ތިހެދީ؟ އަހަރެންގެ ކޮންކުށެއް އޮވެގެން؟ ނޫނީ އަހަރެންގެ މަންމަގެ ކޮން ކުށެއް އޮވެގެން؟ އަހަރެން މިއަދު ތި މުޑުދާރު އަންހެނާ އަށް ނަފުރަތު ކުރަން. ހަނދާން ކުރާތި ޕޮލިހުންގެ ކިބައިން ސަލާމަތް ވިޔަސް އަހަރެންގެ ކިބައިންނެއް ނުވެވޭނެ. އައި ހޭޓް ޔޫ ޖަނާ އަހުމަދު” ކާމިލް އަށް ހުރީ ވަރަށް އަސަރު ކޮށްފައެވެ.\nނަމަވެސް އަހަރެންގެ ވާހަކަ ވެސް އަޑު އަހާލި ނަމައެވެ. އަހަންނަށް އިތުބާރު ކުރިނަމަ އެވެ. މުޅި ދުނިޔެ އެއްކޮޅުގަ ހުއްޓަސް ކާމިލް ހުންނާނީ އަހަރެންގެ ކޮޅަށް ކަމަށް އަހަންނަށް ހީކުރެވެނެވެ.\nއަހަރެން ކާމިލް ކައިރި ބުނަން ބޭނުންވަނީ އަހަރެން އަދިވެސް ލޯބިވާކަމެވެ. އަހަރެން މިރޭ މިދިރިއުޅުން ދޫކޮށްފަ ވަރަށް ދުރަށް ދާނަމެވެ. އަހަރެންނަށް މި އަނިޔާތަކަށް ކެތް ނުކުރެވޭތީ އެއް ނޫނެވެ. އަހަރެންގެ ހަށިގަނޑު ގައި މިވާ އަހަރެމެންގެ ދަރިފުޅަށް ޓަކައެވެ. މިދަރިފުޅަށް ގެއްލުމެއްވާން ނޭދޭތީއެވެ. އަހަރެން އެހެން މީހަކާ ނުގުޅޭނަން ކަމަށް ވައުދުވަމެވެ. އަބަދުވެސް ހުންނާނީ ކާމިލްގެ އަނބިމީހާގެ ގޮތުގައެވެ.\n“ޓޮއް ޓޮއް ޓޮއް”\n“މިދޮރުހުޅުވާ އަންހެނާ. ދޮރު ތަޅުލައިގެން ކޮން ގަނޑެއް ތި ގަންނަނީ” ޖަނާ ސިއްސައިގެން ދިޔައީ ކާމިލް ދޮރުގައި ޓަކި ޖަހާ އަޑަށެވެ. ވަގުތުން ފޮތް ލައްޕާލާފަ ގޮސް ދޮރު ހުޅުވިއެވެ.\nކާމިލް ފުރަތަމަވެސް ހިފީ ޖަނާގެ އިސްތަށިގަޑަށެވެ. “އާހް”\n“މަންމަ އަށް ބޭސް ދޭން މިރޭ މިޖެހުނީ އަހަންނަށް. ކަލޭ ހަމަހޭގަތަ ތިހިރީ. ހަހް މީނަ އަށް ހެޔޮވާނެ. މަންމަ މަރާލަން ވިއްޔަ ބޭނުންވާނީ” ކާމިލް މިހެން ބުނެ ޖަނާގެ މޫނުގައި ޖެހިގޮތަށް މޫނު ރަތް ކޮށްލާފަ ކޮޓަރިން ނިކުމެގެން ދިޔައެވެ.\nޖަނާ އެނދުމައްޗަށް ވެއްޓިގަނެ އަޑުން އަޑު ނަގާ ރޯން ފެށިއެވެ. ޖަނާ އަށް ނިދުނީ ވެސް އެހެން އޮއްވައެވެ.\nކާމިލް ކޮޓަރިއަށް ވަނީ 12 ވެސް ޖެހިފަހުންނެވެ. އޭރު ޖަނާ މައުސޫމް ގޮތަކަށް ނިދާލާފަ އޮތެވެ. އޭރު ކާމިލް ހުރީ ފެންކަޅިވެފަ އެވެ.\n“ޖަނާ އެވެ. އަހަރެން ޖަނާދެކެ ހާދަ ލޯބިވީމެވެ. ލޯބި ވާން ވެސް ވަމެވެ. އަހަރެން ހާދަ ހުވަފެނެއް ދުށީމެވެ. އަހަރެމެން އުފަލުގައި އުޅެނިކޮށެވެ.” މި ބަސްތައް ވީ ކާމިލްގެ ހިތުތެރޭގައެވެ. ކާމިލް އެނދަށް އަރާ އޮށޯއޮވެލިއެވެ.\nކާމިލް އަށް ލޯ ހުޅުވާލެވުނީ ދޮރުގައި މީހަކު ޓަކި ޖަހާތީއެވެ. ވަގުތުން މަންމަ ކަން އިނގިގެން ގޮސް ދޮރު ހުޅުވިއެވެ. ފުރޮޅުލީ ގޮނޑި އެއްގައި މަންމަ އިނެވެ. ކާމިލް އެ ގޮނޑި އާއެއްވަރަށް ތިރިވެލިއެވެ.\n“ޖަ..ޖަނާ” މަންމަގެ އަޑު ބޭރު ވިއެވެ. އޭނާ ކޮޓަރި ތެރެއަށް ނަޒަރު ހުއްޓާލިއެވެ. ނަމަވެސް ޖަނާ އެއް ނެތެވެ. ” ކާމިލް ކޮބާ ޖަނާ” “މަންމާ ސާބަސް. މަންމަ ގެ ދުވަސް ދުއްވާލަން އުޅުނު ޖަނާތަ ތިހޯދަނީ” މަންމަ ވާހަކަ ދެއްކުމުން އުފާވި ނަމަވެސް ޖަނާގެ ވާހަކަ އެހުމުން ކާމިލް ފޫހިވިއެވެ. ނަމަވެސް ކާމިލް ހައިރާންވީ މަންމަގެ އަތުގެ ހޫނު ހަމަލާއެއް ކަންކަށި މައްޗަށް އެރުމުންނެވެ.\n“ތީތަ ޖަނާ ދެކެ ވީ ލޯތްބަކީ؟ އަހަރެންގެ ދަރިފުޅޭ ބުނަންވެސް ލަދުގަނޭ. މީހަކު ބުނެލި އެއްޗަކަށް ބަރޯސާ ވެގެން ތި ހުންނަނީ. އެ ނިކަމެތި ކުއްޖާގެ ކޮން ކުށެއް އޮތީ؟ އެފަކީރު ހާދަ ވޭނެއް ތަހައްމަލް ކޮށްފިއޭ. އޭނަ ކާމިލް އަށް ނުކޮށްދެނީ ކޮންކަމެއް. ކޮންމެ ދުވަހަކު އަނިޔާ ކުރިޔަސް އަނބިމީހާގެ ވާޖިބް އަދާ ކުރޭ. އަޅެ އޭރު ވާހަކަ ދެއްކުން ނަމަ. ނަމަވެސް އެ ފަކީރުގެ ބަދުނަސީބު ކަން.”\n“މަންމަ ކީކޭ ތި ކިޔަނީ؟ އޭނަޔޭ މަންމަ ވައްޓާ”\n“އޭނަ އެއް ނޫން އަހަރެން ވައްޓާލީކީ. އޭނައެއް ނޫން” މަންމަ އަށް ގިސްލެވެން ފެށުނެވެ.\n“މަންމާ” ކާމިލް ވެސް ހުރީ ފެންކަޅިވެފަ އެވެ.\n“ލީނާ އަހަރެން ވައްޓާލީ” ކާމިލް އަށް ލިބުނީ ޝޮކެކެވެ. ކާމިލް އަށް ގިސްލަގިސްލާފައި ރޮވެން ފެށުނެވެ. މިވީ ކިހިނެއް ހެއްޔެވެ. ލޯބިވާ ޖަނާ އަށް އިތުބާރު ކުރެވުނުނަމަ އެވެ.\n“ދަރިފުޅާ ޖަނާ ކައިރިން މާފަށް އެދިބަލަ. ކޮބާ އޭނަ؟” މަންމަ މިހެން ބުނުމުން ކާމިލް ކޮޓަރި ތެރެއަށް ބަލާލި އެވެ. ނަމަވެސް ޖަނާ އެއް ނެތެވެ. ޖަނާގެ އެއްވެސް ސާމާނެއްވެސް ނެތެވެ. އެވަގުތު ކާމިލް ގެ ލޮލުގައި އަޅައިގަތީ މޭޒުމަތީ އޮތް ގަނޑުކޮޅެކެވެ. ވަގުތުން ގޮސް އެ ބަލާލިއެވެ.\n“އަބަދުވެސް ލޯބިވޭ. ވިލް މިސް ޔޫ” ކާމިލް އަށް ރޮވެން ފެށުނެވެ. މާފަށް އެދެވުނެވެ. ނަމަވެސް އަޑުއަހާކަށް ޖަނާ އެއް ނެތެވެ. ހަމަ އެވެގުތު ޖާނާގެ ޑައިރީ ވެސް ކާމިލްގެ ލޮލުގައި އަޅައިގަތެވެ. ރޮމުން އެވެސް ކިޔާލިއެވެ. ޖަނާ ބަނޑު ބޮޑު ކަން އިނގުމުން އިތުރަށް ކުރެވުން ކަންތައް ހިތަށް އަރާ ރޮވުނެވެ. ކުށެއް ނެތް ކުއްޖަކަށް މިދެވުނީ ކިހާ ބޮޑު އަނިޔަލެއް ހެއްޔެވެ.\nމަންމަ އައިސް ކާމިލްގެ ކޮނޑުގައި އަތް ބާއްވާލިއެވެ. “އަދި ޖަނާއަކަށް އެހާ ދުރަކަށް ނުދެވޭނެ. ދޭބަލަ އެމަންޖެ ގެންނަން. ހެޔޮނުވާނެ.” މަންމަ ރޮމުން ބުނެލިއެވެ. ކާމިލް ކަރުނަ ފޮހެލުމަށް ފަހު ދުވެފަ ނިކުތެވެ. ފުރަތަމަ ވެސް ކާމިލް ދިޔައީ އެއާޕޯޓަށެވެ.\nކާމިލް ހީކުރި ގޮތަށް ޖަނާ އެތާ ހުރި ގޮނޑިއެއްގައި އިނެވެ. ހީވާގޮތުން ފުރާ ގަޑި ނުޖެހޭތީއެވެ. ޖަނާ އަށް ކާމިލް ފެނުމުން ތެދުވެވުނެވެ. ބިރުންގޮހެވެ. ކާމިލް އަށް މިމަންޒަރު ފެނި ހިތުގާ ރިއްސާލިއެވެ. ޖަނާ އަށް ހުރިހާ އުފަލެއް ދޭން ބޭނުންވިއެވެ. ކާމިލް ގޮސް ޖަނާ ގައިގަ ބައްދާލީ ދޭން ދޫނުކޮށްލާނެ ފަދައިންނެވެ.\n“ޖަނާ އަހަންނަށް މާފް ކުރާނަންތަ. ޕްލީޒް ހިނގާބަ ގެއަށް . ޖަނާއާ ނުލައި ނޫޅެވޭނެ. މަންމަ ހުރިހާ އެއްޗެއް ކިޔާދީފި” ޖަނާ ހައިރާންވެފަ ހުރުމުން މަންމަ ވާހަކަ ދެއްކިކަމަށް ކާމިލް ބުނެލިއެވެ. ޖަނާ އަށް ރޮވުނެވެ.\n“އަހަރެން އަބަދުވެސް މާފް ކުރާނަން. އައި ލަވް ޔޫ” ޖަނާ ރޮމުން ބުނެލިއެވެ. “އަހަރެން ޖަނާ ގެންގުޅޭނީ ވަރަށް ލޯބިން. މިދަރިފުޅަށް ޓަކައިވެސް ހިނގާ. އައި ލަވް ޔޫ ސޯ މަޗް” ކާމިލް މިހެން ބުނުމުން ޖަނާ ހައިރާން ވިއެވެ. ކާމިލް އަށް އޭނަ ބަނޑުބޮޑު ކަން އިނގުމުންނެވެ. ޖަނާ ހުރިގޮތުން ކާމިލް ހިނި އަންނަގޮތް ވިއެވެ. އަދިވެސް އެ މައުސޫމު ކަމެވެ.\n“ޑައިރީ” ކާމިލް މިހެން ބުނުމުން ޖަނާ އަމިއްލަ ނިއްކުރީގައި ޖަހާލިއެވެ. އޭނަ އަވަސް ކުރަން ހަދައިގެން އައީ ޑައިރީ ބާއްވާފައެވެ.\n“ޖަނާ އަހަރެން ވައުދު ވަން. އަހަރެން ޖަނާ އަށް ފުރިހަމަ އިތުބާރު ކުރާނަން. ދެން މި ދެމަދަކަށް އެކަކަށްވެސް ނުވަދެވޭނެ. އެ ހެޔޮ ލީނާ ވިޔަސް. ގަބޫލު ކުރަން ދޯ” ކާމިލް މިހެން ބުނުމުން ޖަނާ ބޯ ޖަހާލީ އުފަލުން ހުރެއެވެ. ދެމީހުން ގެއަށް ދިޔައެވެ.\nއަޑިގަޑަކަށްފަހު އުސްގަޑެއް އަންނާނޭ ބުނާފަދައިން ޖަނާގެ ހަޔާތަށްވެސް އުފާވެރިކަން އައެވެ. މިހާރު ކާމިލް ޖަނާ އަށް ވަރަށް ހެވެ. ވަރަށް އޯގާތެރިއެވެ. މަންމަ ވެސް ހުރީ އުފަލުންނެވެ. މާމަ ދަރިއެއް ލިބޭތީއެވެ. މިހާރު މީ އެއްމެ އުފާވެރި އާއިލާ ކަމަށް ޖަނާ ގަބޫލު ކުރެއެވެ.\n?? v loabi\nOww thankx maroon ??\nMe first nice\nOwww thankx darla.. ??\nOww.. thankx darla ??\nHope readers ah kamudhaane kamah.. dnme pinkish kiyaalaafin.. i think ebahuri mistakes thah.. buneladhehcheyy… ebain dww bunevifa kaamil ge bahpa office ey vx.. hehe… sorryy.. next time improve kuraanan.. plx leaveacomment.. ???\nWow….awesome thnkx4the lovely stry pinkish\nThankxx darla ??\nMasha allah v rythi v furihama ?? keep it up ??❤?❤???\nThankx khajja.. it meansalott… ??\nSalhi. Hope Maroon ge vaahaka ves v avahah up kohdheyne kamah\nThankx dear ??\nAaarchaa! Its really beautiful.. ??? mikahala loabi loabi vaahaka adhives liyahchey.. great work!?❤\nThankxx darla.. ??\nAwwn thankx Chum handi.. ??\nVaahaka v obi?\nThank-you so much navya ??\nVarah reethi pinkish??keep it up?\nThankx yaana darl ??\nThaakun thaakun nujeheey vaahakaeh…. Ewwwwwww….\nOhh.. dhn liyaa story eh kamudhaane kamah hykuran.. ??\nluv it… varah lwbi\nThankxx raiii ??\nWow v reeti ekamaku leena ah adabu deefa ninmmalinama v furihama vees\nYeah but kuru story eh v ma..\nRam n pinkish….. 1 or 2..\nހިތާ ފުރާނައިން… (13)\nލޯބި January 21, 2018\nއައިނާ (2) 25


ނޭދެމޭ ދުރުވާކަށެއް ލޯބިވާ…9 – Esfiya\nލާޝާ ދުވެފައި ގޮސް އެރީ ޓެރެސް އަށެވެ. ނިއަލް އިންނާނީ އެ ތާނގައި ކަން ޔަގީން ކޮށްލަމުންނެވެ. ލާޝާ ޓެރެސް އަށް ވަތް އިރު ނިއަލް އިނީ ގޮނޑިއެއް ގައި އިށީނދެގެން ދެ އަތުން މޫނު ފޮރުވައިލައިގެނެވެ. ނިއަލް އިން ގޮތް ފެނުމުން ލާޝާ އަށް ހީވީ އޭނާގެ ހިތުގެ ހިނގުން މަދު ސިކުންތު ކޮޅަކަށް ނަމަވެސް މަޑު ޖެހިލި ހެންނެވެ. ލާޝާ މަޑު ފިޔަވަޅު ތަކެއްގައި ގޮސް ނިއަލް ކުރިމަތީގައި ހުއްޓުނެވެ. އަދި ނިއަލްގެ ކޮނޑުމަތީގައި އަތް ބާއްވާލިއެވެ. ނިއަލް އައި ރުޅީގައި ލާޝާގެ އަތް ފޮޅުވާލިއެވެ. ލާޝާ އަށް ލިބުނީ ކުއްލި ސިހުމެކެވެ. ނިއަލް ރުޅިވެރި ނަޒަރަކުން ލާޝާ އާއި ދިމާއަށް ބަލާލުމުން ލާޝާގެ ހިތުގައި ރިއްސާލިއެވެ. ލާޝާގެ ލޮލުން ހޯސްލައިފައި ކަރުނަ ފައިބަން ފެށިއެވެ. މި ތަން ފެނި މަދު ސިކުންތު ކޮޅަކަށް ނަމަވެސް ނިއަލްގެ ހިތް ކަފަ ކޮޅެއްހާ ސާފު ވެގެން ދިޔައެވެ. “ކީއްވެ ލާޝް؟ ކީއްވެ؟ ބުނެބަލަ ކީއްވެތަ ލާޝް އެހެން ކަންތައް ތި ކުރީ؟ އަހަރެންނަށް ލާޝް ބޭނުންވާ ވަރަށް އުފާ ނުދެވެނީތަ؟ އެހެން ނޫނީ އެއްވެސް ކަމެއް އުނިކޮށް ކޮށްދެވުނީ ތަ؟ ތީއީތަ އަހަރެން ލާޝް ދެކެވާ ތެދުވެރި ލޯބީގެ އަގު ވަޒަން ކުރަން އެނގުނު ގޮތަކީ؟ ތި ގޮތަށް ކަންތައް ކުރި އިރު އަހަރެން ވާނެ ދެރަ ހަމަ ނުވިސްނުނީތަ؟ އަހަރެން ލާޝް ދެކެ ލޯބިވާ ވަރު އަންދާޒާ ވެސް ކޮށް ނުލެވޭތަ؟ އަހަންނަށް ލާޝް ބޭނުންވާ ވަރަށް ލޯބި ނުދެވެނީތަ؟ ތި ގޮތަށް ކަންތައް ކުރި އިރު އަހަރެމެންނަށް ލިބެން އުޅޭ ދަރިފުޅާ މެދު ވެސް ވިސްނާނުލީތަ؟ ބުނެބަލަ. ކޮން ކުށެއްތަ އަހަންނަށް ކުރެވުނީ؟ ތި ގޮތަށް ކަންތައް ކުރަން ކީއްކުރަންތަ އަހަންނާ ކައިވެނި ކުރީ؟” “އަހަރެން އެކަހަލަ ކަމެއް ނުކުރަމޭ ނިއާ. ނިއާގެ ފަރާތުން އަހަރެން ބޭނުންވާ ވަރަށް އުފަލާއި ލޯބި ލިބޭ. އަދި ނިއާ އަހަރެންނަށް ކޮށްދޭ ހުރިހާ ކަމެއް ކޮށްދެނީ ވަރަށް ފުރިހަމައަށް. އެއްވެސް ކަމެއް އުނިވެފައެއް ނެތް. އަހަރެން އެ ހުރިހާ ކަމަކަށް ނިއާ އަށް ޝުކުރު އަދާ ކުރަން. ދެން ނިއާ ތި ބުނީ އަހަރެމެންނަށް ލިބެން މި އުޅޭ ދަރިފުޅާ މެދު ވެސް އަހަރެން ވިސްނާނުލައޭ؟ ނޫން ނިއާ އަހަރެން ވަރަށް ވިސްނަން. އަހަރެން ބޭނުން އަހަންނަށް މަންމާ އޭ ކިޔާފަ ގޮވާލާނެ ލޯބި ލޯބި ކުއްޖެއް. ނިއާ އަށް ތި އުޅެނީ ކުށްހީ އެކޭ ކުރެވިގެން.” “އަދިވެސް ދޮގު ހަދަން ދޯ ތި އުޅެނީ. އަޅެ ފަހެ އަހަރެންގެ މި ދެލޮލުންނޭ ދުށީ ލާޝް އާއި އެ މީހާ ތިބި ގޮތް. މި ހިތަށް ހާދަ އަސަރެއް ކުރިއޭ. އަހަރެން ލާޝް ވެރިއެއް ނުކުރާނަން. އަހަރެން ލާޝް ވަރި ނުކޮށް ލާޝް އާއި އެކު އުޅެން މި ނިންމީ ލާޝްގެ ބަނޑުގަ ތި އޮތީ އަހަރެންގެ ވެސް ދަރިއަކަށް ވާތީ. ހަމަ އެކަނި އަހަރެމެންނަށް ލިބެން މި އުޅޭ ދަރިފުޅުގެ ހައްގުގައި.” “ނިއާ… ތިހެން ނުބުނޭ. އަހަރެން ދޮގެއް ނަހަދަމޭ. ގަބޫލު ކޮށްބަލަ.” “ގަބޫލު ކުރަން ބޭނުން ވިޔަސް ނުކުރެވޭނެ. އަހަރެން ދެކުނީމޭ ތި ދެ މީހުން ތިބި ގޮތް.” ނިއަލް މިހެން ބުނި ގޮތަށް ބާރު ހިނގުމެއްގައި ގޮސް ގޭން ނިކުމެ ކާރަށް އަރާ ދުއްވާލިއެވެ.\nއޭރު ވާރޭ ހުއްޓައިފިއެވެ. ޖައްވުގައި ހިފައިފައިވާ ތެތް ފިނި ކަމުގެ ސަބަބުން ހިތްތަކަށް ހަމަ ޖެހުން ގެނުވައި ދޭނެކަމީ ޝައްކެއް ވެސް އޮތް ކަމެއް ނޫނެވެ. އެހާ ވެސް ހިތްގައިމެވެ. ޖެހިލާ މަޑު ވައިރޯޅި ތައް ގައިގައި ބީހިލައިފައި ދާއިރު ކުރެވޭ އިހުސާސް ބުނެދޭން ވެސް ދައްޗެވެ. އެއްވެސް މީހެއްގެ ހިލަމެއް ނުވާތާ މަދު ފަހަރަކު ނޫނީ ދުއްވާ އެއްޗެއްގެ ވެސް ހިލަމެއް ނުވެއެވެ. ނިއަލް މާލޭގެ މަގުތަކުގައި ކާރު ދުއްވަމުން ދިޔައީ އެއްވެސް މިސްރާބެއް ނެތި އެވެ. ނިއަލް އަށް ވިސްނެމުން ދިޔައީ ލާޝާ އެގޮތަށް ކަންތައް ކުރަން ޖެހުނު ސަބަބާ މެދުއެވެ. ކޮންމެ ގޮތަކަށް ކަންތައް ވިޔަސް ނިއަލްގެ ހިތުގައި ލާޝާ އަށްޓަކައި އުފެދިފައިވާ ލޯތްބަކަށް ބަދަލެއް ނާންނާނެއެވެ. އެތައް އިރެއް ވަންދެން ވިސްނަން ހުރުމަށްފަހު ނިއަލް މިސްރާބު ޖެހީ ގެއާއި ދިމާއަށެވެ.\nލާޝާ އިނީ ގޭގެ ތަނަވަސް ބޮޑު ސިޓންރޫމުގައި އެކަކަށް އިށީނދެވޭގޮތަށް ބަހައްޓާފައި އިން ސޯފާގައެވެ. ނިއަލް އަންނާނެ އިރެއްގެ އިންތިޒާރު. ނިއަލް އެހާ ރުޅި އައިސްފައި ހުރި ތަން ފެނުނުމީ ފުރަތަމަ ފަހަރު ކަމަށް ވާތީ ލާޝާގެ ހިތުގައި ނޭނގޭ ބިރުވެރިކަމެއް އުފެދުނެވެ. އެކި ހިޔާލުތަކައް ގެއްލިފައި އިން ލާޝާ ސިހުނީ ނިއަލް އައިސް ގެއަށް ވަނުމުންނެވެ. “ކާނަން ތަ؟” ލާޝާ މަޑުމައިތިރި ކަމާއެކު އަހާލިއެވެ. ނަމަވެސް ނިއަލް އެށް މީހަކު އެއްޗެކޭ ކިޔިއޭ ވެސް ހީނުވިތާނގައި އެތާނގައި މީހަކު އިނޭ ވެސް ހީނުވާ ކަހަލައެވެ. ނިއަލް ލާޝާ އަށް ބަލާލުމެއް ވެސް ނެތި ގޮސް ވަނީ ކޮޓަރި އަށެވެ. ނިއަލްގެ މި އަމަލުން ލާޝާގެ ހިތަށް ވަރަށް އަސަރު ކުރި އެވެ. ވާނީ ވެސް އެހެން ނޫން ހެއްޔެވެ. ލާޝާ ނިއަލް ދެކެ އިންތިހާއަށް ލޯބިވެއެވެ. ނިއަލް އަކީ އޭނާގެ ފުރަތަމަ ލޯތްބެވެ. އެ ހިތުގައި ރަސްކަން ކުރަމުންދާ ރާޖާ އެވެ. އަދި އޭނާގެ އަލަތު ފިރިމީހާ ވެސް މެއެވެ. ލާޝާގެ ލޮލުން ކަރުނަތައް ފައިބައިގަތީ ބަސް ބުނާހާ ވެސް މަދު ސިކުންތު ކޮޅެއްގެ ތެރޭގައެވެ. ނިއަލް އަށް ހަގީގަތް ކިޔާދެން ލާޝާ ބޭނުން ވެއެވެ. ނަމަވެސް ވެސް ނިއަލް ދެނީ ބީރު ކަންފަތެވެ. ލާޝާގެ ކުށަކީ ކޮބާ ހެއްޔެވެ؟ އެ މީހާ އަކީ ލާޝާ ބުނެގެން އެ ގެޔަށް އަައި މީހެއް ނޫނެވެ. އެއީ ލާޝާ ދަންނަ މީހެއް ވެސް ނޫނެވެ. މި ކަމުގެ ލާޝާގެ އެއްވެސް ކުށެއް ނެތް ނޫން ހެއްޔެވެ. ނިއަލް އަށް ހަގީގަތް އެނގޭނެ ނަމައޭ ލާޝާގެ ހިތަށް އެރީ ކިތައް ފަހަރު ކަމެއް ވެސް ނޭނގެއެވެ.\nދުވަސްތައް ހަލުވިކަމާއެކު ފާއިތުވެގެން ގޮސް މިއަދަކީ ލާޝާގެ ބަނޑަށް ފަސް މަސް ފުރުނު ދުވަހެވެ. ވޭތުވެގެންދިޔަ ދުވަސް ތަކުގައި ނައިހާ އާއި ނާއިކް އަށް ވަނީ ނިއަލް ލާޝާ އާއި މެދު ބަހައްޓާ ދުރުކަން ފާހަގަ ކުރެވިފަ އެވެ. ނާއިކް އާއި ނައިހާ ނިއަލް ކައިރީ ކިހިނެއްވީތޯ އެހުމުން ވެސް ނިއަލްގެ ފަރާތުން މާކަ އެދެވޭ ޖަވާބެއް ނުލިބުނެވެ. އެހެންކަމުން ލާޝާ ކައިރީ ވެސް އެހިއެވެ. ނަމަވެސް ލާޝާ ހިޔާރުކުރަނީ ހަމަހިމޭން ކަމެވެ.\nމެންދުރުގެ ވަގުތެވެ. ނައިހާ އާއި ލާޝާ ތިބީ ލާޝާ މެން ގޭގެ ސިޓންރޫމުގައި ވާހަކަ ދައްކާށެވެ. “ނައި. އަހަރެން ބޭނުން ނައި އާއި ވާހަކަ އެއް ހިއްސާ ކޮށްލަން.” ލާޝާ ބުނެލިއެވެ. ނައިހާ މަޑުމަޑުން ބޯ ޖަހާލީ އަވަހަށް ކިޔާށޭ ބުނާ ފަދަ ގޮތަކަށެވެ. ލާޝާ އެ ރޭގައި ވީ ހުރިހާ ކަމެއް ނައިހާ އަށް ކިޔާދިނެވެ. ބެލްކަނިން އަޑެއް އިވުމުން އިވުނީ ކޮން އަޑެއްތޯ ބެލުމަށްޓަކައި ލާޝާ ބެލްކަނީ ދޮރު ހުޅުވާލިތަނާހެން މީހަކު ކޮޓަރި ތެރެއަށް ވަދެ ލާޝާގެ އަނގަ މަތީގައި އަތް އެޅި ވާހަކަ އާއި، ނިއަލް އަށް ގުޅަން ވެގެން ފޯނު ނެގި ތަނާހެން ލާޝާ އަތުން ފޯނު އަތިލައިފައި އެނދު މައްޗަށް އެއްލާލި ވާހަކަ އާއި، ނިއަލް ކޮޓަރި އަށް ވަތް ވަގުތު އެ މީހާ ލާޝާ ގައިގައި ބައްދާލި ވާހަކަ އާއި، ނިއަލް ލާޝާގެ އެއްވެސް ވާހަކައެއް ގަބޫލު ނުކުރާ ތާނގައި އަޑު ވެސް ނާހާ ވާހަކަ އެވެ. ހުރިހާ ވާހަކައެއް ކިޔައިދީ ނިމުނު އިރު ލާޝާ އަށް ރޮވިއްޖެ އެވެ. އެންމެ ގާތް އެކުވެރިޔާ ރޯތަން ފެނުމުން ނައިހާގެ ދެ ލޯ ވެސް ފެންކަޅި ވެއްޖެއެވެ. ދެމީހުން ކުރެ އެކަކަށް ވެސް ނޭނގުނު ކަމަކީ އެ ވާހަކަތައް އަޑުއަހަން އިތުރު މީހެއް ވެސް ހުރި ކަމެވެ.\nގެއަށް ވަދެގެން އައި ނިއަލް އަށް ހުއްޓެން މަޖުބޫރުވީ ލާޝާ އާއި ނައިހާ ވާހަކަ ދައްކާ އަޑަށެވެ. އާނއެކެވެ. ލާޝާ އެ ދައްކަނީ ހަމަ އެރޭގެ ވާހަކަ އެވެ. ނިއަލް ލާޝާ އާއި ދިމާއަށް ހިތު ހުރިހާ އެއްޗެއް ގޮވާލި ރޭގެ ވާހަކަ އެވެ. ލާޝާގެ ދުލުން ބޭރުވި ކޮންމެ ޖުމްލަ އަކުން ހީވީ ނިއަލްގެ ހިތުގައި މީހަކު ހިފާ ބާރު ކޮށްލާހެނެވެ. ނިއަލް އަށް އޭނާގެ ކުއް އިހުސާސް ވެއްޖެ އެވެ. އެހެންކަމުން އެންމެ ވަގުތު ކޮޅެއް ވެސް ބޭކާރު ނުކޮށް ކުޑަ ކުއްޖަކު ފަދައިން ދުވެލާފައި ގޮސް ލާޝާ ގައިގައި އޮޅުލައިގަތެވެ.\nމީހަކު ލާޝާ ގައިގައި ބައްދާލުމުން ލާޝާ ދިޔައީ ސިއްސައިގެންނެވެ. އެއީ ނިއަލް ކަން އެނގުމުން ލާޝާގެ ހިތް އުފަލުން ފޮޅުނެވެ. “ސޮރީ ލާޝް. ލާޝް އަހަންނަށް މަޢާފު ކުރޭ. އަހަންނަށް އެނގޭ ވަރަށް ބޮޑު ކުށެއް ކަން މި ކުރެވުނީ. ސޮރީ.” “އިޓްސް އޯކޭ ނިއާ. އަހަރެން ނިއާ އަށް މަޢާފު ކޮށްފިން.” ރީތި ހިނިތުންވުމަކާއި އެކު ލާޝާ ބުނެލިއެވެ. އޭރު އެ މަންޒަރު ބަލަން އިން ނައިހާގެ މޫނު މަތިން ވެސް ފެންނަން ހުރީ އުފާވެރި ކަމެވެ.\nWowww dear ❤💖❤💖 this part is awesome 🌺🌺🌺🌺 Masha Allah. hieh nukuran Nial ah ehaa avahah hageegai engeyne kamakah ❤❤❤❤❤ ekam rangalhu thaa dhw. When next can’t wait….. Masha aslu v kada vaane dhw😂😂😂\nAhahah thanks Aish ☺❤\nHey safarey nial aa laasha dhure nukeraathi ingey\nbune vx nulaa vhk eba liyan dhw….BTW mi story hama habeys….😍😍😍😍😍😍\nDhn mihaaru engihje ehnu liyaa kan vx🤭❤\nVarah varah reethi…sis ekm kudhi kudhi mistake eba huri nxt part ga rangalhu kollahchey😀😊😁\nThank u lamko…❤\nHey tha gey bio ga konmes ehcheh liyabaa😋😋\nAsluves v ehen kahala mi vaahaka . Anehkaa thah dhimaavuthe mi kahala kameh😝 ekm v reethi\nkuriyaalaa liyanu kanneynge marry kuryma vane goiye andhaaza kohlaafa\nAdhi dhimaeh nuvey. Thah hama engeynu adhi myhakaa vx nynna kan😂\nHmm ekm Inna fahunves dhera gotheh nuvehjuvvaa rangalhenu


ސިޓީ ކައުންސިލްގެ ބިދޭސީންގެ ހާލަތަށް ބަދަލެއް\nމާލެ ސިޓީ ކައުންސިލްގެ ބިދޭސީންގެ ހާލަތު\nބައެއް ތަންތަން ވަނީ މަރާމާތު ކޮށްފައި\nބޭނުންވަނީ ބިދޭސީން ދޭ ހިދުމަތުގެ ކޮލިޓީ ރަނގަޅު ކުރުން: މޭޔަރު\nމަސައްކަތް ނިންމާލީ މަހެއްގެ ތެރޭގައި\n13 އޮކްޓޯބަރ 2020 | އަންގާރަ 16:33\nސިޓީ ކައުންސިލުގައި މަސައްކަތްކުރާ ބިދޭސީން ބައިތިއްބަން ހަދާފައިވާ ކޮޓަރިއެއް\nމާލެ ސިޓީ ކައުންސިލް ގައި މަސައްކަތް ކުރާ ބިދޭސީންގެ ދިރިއުޅުމުގެ ހާލަތަށް ބަދަލުތައް ގެނައުމަށް ކައުންސިލުން ފެށި މަސައްކަތް ކާމިޔާބުކަމާއި އެކީ ނިންމާލައިފިއެވެ.\nސިޓީ ކައުންސިލްގެ ދަށުގައި 230 ބިދޭސީން މަސައްކަތް ކުރެއެވެ. މާލޭގެ ހާބަރު ސެކްޝަން ބެލެހެއްޓުމާއި، މަގު ހެދުމުގެ މަސައްކަތްތަކުގެ އިތުރުން ޕާކްތައް ބެލެހެއްޓުމަށްވެސް ސިޓީ ކައުންސިލްގެ ބިދޭސީން އަންނަނީ ހަރަކާތްތެރިވަމުންނެވެ. އެ ބިދޭސީންގެ ދިރިއުޅުމުގެ ހާލަތަށް ބަދަލު ގެނައުމަށް ކައުންސިލުން މަސައްކަތް ކުރަމުން އަންނަތާ ދުވަސްތަކެއް ވެއްޖެއެވެ.\nއަންގާރަ ދުވަހު ''ރާއްޖެ.އެމްވީ'' އަށް ދެއްވި ހާއްސަ އިންޓަވިއުއެއް ގައި މާލެ ސިޓީ ކައުންސިލްގެ މޭޔަރު ޝިފާ މުހައްމަދު ވިދާޅުވީ، ބިދޭސީންގެ ހާލަތު މީގެ ކުރިންވެސް ވަރަށް ރަނގަޅަށް ދެނެގަނެވިފައިވާ ކަމަށާއި، ކައުންސިލާއި ހަވާލުވެގެން އެންމެ ފުރަތަމަ މުވައްޒަފުންނާ ބައްދަލު ކުރި ދުވަހު ވެސް ބިދޭސީ މުވައްޒަފުން ބޭނުންވީ އެ މީހުން ދިރިއުޅޭ ތަންތަނަށް މިހާރަށްވުރެ ރަނގަޅު ގޮތެއް ހޯދައި ދިނުމަށް ކަމަށެވެ.\nސިޓީ ކައުންސިލްގެ ބިދޭސީންތަކެއް ދިރިއުޅެމުން އައި ތަނެއް\nއެކަމަކު ފާއިތުވެ ދިޔަ ދުވަސްތަކުގައި ކައުންސިލްގެ ބަޖެޓުގައި ހަރަދު ކުރެވޭ ވަރަށް ފައިސާ ނެތުމުން އެކަން އޮތީ ކުރިޔަށް ނުގެންދެވި ކަމަށް ޝިފާ ވިދާޅުވިއެވެ. ނަމަވެސް ސިޓީ ކައުންސިލުން ވަނީ ބިދޭސީ މުވައްޒަފުންގެ ކަންބޮޑުވުންތައް ރައީސް އިބްރާހިމް މުހައްމަދު ސޯލިހުގެ ސަމާލު ކަމަށް ގެންނަވާފައެވެ.\nކޮވިޑް-19 ގެ ހާލަތު ރާއްޖެ އަށް ދިމާވުމާއި އެކު ބިދޭސީންނަކީ އޭގެ ސަބަބުން އެންމެ ބޮޑަށް ހާލުގައި ޖެހޭނެ ބައެއްކަން އެނގިގެން އެ މީހުންގެ ދިރިއުޅުމުގެ ހާލަތު ބަދަލު ކުރުމުގެ މަސައްކަތް އިކޮނޮމިކް މިނިސްޓްރީއާ ގުޅިގެން ސިޓީ ކައުންސިލުން މަސައްކަތްތަކެއް ފެށިކަން ޝިފާ ފާހަގަ ކުރެއްވިއެވެ.\nކޮވިޑު ފެތުރެންފެށީމަ އަޅުގަނޑުމެންނަށް އެނގިއްޖެ ދިވެހިރާއްޖެގައި އެންމެ ނިކަމެތިވާނީ ބިދޭސީންކަން. އެ ދުވަސްވަރަށް އަޅުގަނޑަށް ގަބޫލުކުރެވުނު މިތަނުގައި މަސައްކަތްކުރާ މުވައްޒަފުން އެކަންޏެއް ނޫން. މުޅި ދިވެހި ރާއްޖޭގައި މަސައްކަތްކުރާ ބިދޭސީންނަށް އޮތް ޗެލެންޖެއްކަން. އެހެންވީމާ އަޅުގަނޑުމެން މާ ކުރިޔާ ދުރާލާ ފެށިން އެކަންތައް ކުރަން\nޝިފާ މުހައްމަދު - މާލެ ސިޓީގެ މޭޔަރު\nމި ދައުރުގެ ތެރޭގައި ކުރެވުނު ކަންތައްތަކުގެ ލިސްޓުގައި އެންމެ ބޮޑު ކަމެއްގެ ގޮތުގައ ޝިފާ ފާހަގަކުރެއްވީ، ކައުންސިލުގެ ބެލުމުގެ ދަށުގައި ހުރި ތަންތަން އެއަށްވުރެ ފެންވަރު ރަނގަޅުކޮށް ބިދޭސީންނަށް ތިބެވޭނެ އިންތިޒާމް ހަމަޖެއްސުމެވެ. އެމީހުންގެ ތެރެއިން ގިނަ މީހުން ދިރިއުޅެމުން އައީ ތައިސޭ ކޮށީގެ އިތުރުން ތައިސޭ ކޮއްޓާއި ނީލަން ފިހާރައާއި ޖެހިގެން ހުންނަ ޖާގައިގައެވެ. އެތަނުގައި ތިބި ބިދޭސީން ވަނީ މިހާރު އައޖީއެމްއެޗް ބިތް ދޮށުގައި އޮންނަ ބްލޮކްގެ އިތުރުން އިމާދުއްދީން ބްލޮކް އަށް ބަދަލު ކޮށްފައެވެ. އެ ތަންތަނަށް އެ މީހުން ބަދަލު ކުރީ އިތުރަށް މަރާމާތުކޮށް މީހުންނަށް ހަމަޖެހިލައިގެން ތިބެވޭނެ އިންތިޒާމްތައް ހަމަޖައްސާފައެވެ.\nބިދޭސީ މުވައްޒަފުންލައްވާ އެ މީހުންގެ ނިދާ އެނދުތައްވެސް ތައްޔާރުކޮށް އެ ހުރިހާ މީހުންނަށް ނިދޭނެ ގޮތް ހަދައި ބޯ ދަށަށްލާނެ ބާލީހެއް ހޯދައިދީ އެ މީހުންނަށް އަމިއްލަ އަށް ކަބަޑުތައް އެހެރީ ޖަހާފައި. އަހަރަކު ދެ ފަހަރަކުހެން އެ މީހުން ގެންގުޅޭ އެއްޗެހި އެބަ ރޯވޭ. ރޯވާ ކޮންމެ ފަހަރަކު މުދާ ގެއްލޭ. ވަރަށް ހާލަކުން އެ މީހުން އެއްކުރަނީ ފައިސާ އައިލާތަކަށް ފޮނުވަން. ކައުންސިލްގެ ތައިސޭ ކޮށީގައި ދެ ތިން ފަހަރު ރޯވެސް ވެއްޖެ އެ މީހުން އުޅޭ ސަރަހައްދުގައި. ނިދާ ތަންތަނުގައި. މިހާރު އެހެރީ ކޮންމެ މީހަކަށް ކަބަޑެއް ހަދައިދީފައި. އެ މީހުންނަށް އެ މީހުންގެ ފައިސާ ރައްކާތެރިކަމާއި އެކު ގެންގުޅެވޭނެ ގޮތް ހަދައިދީފައި.\nއިމާދުއްދީން ބްލޮކްގައި ބިދޭސީން ބައިތިއްބާ ތަން އިތުރަށް މަރާމަތުކޮށްފައި\nއޭނާ ވިދާޅުވީ، ބިދޭސީން ދިރިއުޅޭ ތަންތަނުގެ ފެންވަރުގެ އިތުރުން އެ މީހުން އަމަލު ކުރަން ޖެހޭ އުސޫލެއް ވެސް ގާއިމްކޮށް ފެންނަ ގޮތަށް ނޯޓިސް ހަރުކޮށްފައިވާ ކަމަށެވެ.\nއެއްޗެހި ދޮވުމާއި ކޮންމެ ހަފްތާއަކު އެއްފަހަރު ނިދާތަކެތި ބަދަލުކުރުމާއި މި ގޮތަށް ހުންނަ ކަންތައްތަކަށް ދަންދެން ކިޔާދިފައި. މަސައްކަތަށް ނިކުންނަން ޖެހޭއިރު އެ މީހުން ހުންނަން ޖެހޭ ގޮތާއި، އެ ހުރިހާ އެއްޗެއް ބަންގްލަދޭޝް ބަހުން ލިޔެފައި އެތަނުގައި ބެހެއްޓިފައި އެވަނީ. އެ މީހުން ތެރެއިން ލީޑަސް އިން ނަގައިގެން އެ ކަންތައްތައް ކޮށްފައި އެހެރީ.\nޝިފާ ވިދާޅުވާ ގޮތުގައި އެ ކަންތައްތައް ކުރުމުގެ މައިގަނޑު މަގްސަދަކީ ރައްޔިތުން ގަބޫލު ކުރާ ފެންވަރަށް ބިދޭސީން ކުރާ މަސައްކަތްތައް ވެސް ގެންދިޔުމެވެ.\nއަޅުގަނޑު އަބަދުވެސް ގަބޫލުކުރާ ކަމެއް މުވައްޒަފުންނަށް ރަނގަޅަށް ކަންތައްތައް ކޮށްގެންކަން، އެ މީހުންގެ އުފެއްދުންތެރިކަމާއި އެ މީހުންގެ ވިސްނުން ރަނގަޅުކޮށްގެން ކަން ގެންގުޅެ ވޭނީ.\nޝިފާ މުހައްމަދު - މާލެ ސިޓީ މޭޔަރު\nއެ އަޒުމުގައި ސިޓީ ކައުންސިލުން މަސައްކަތް ކުރަމުން ދާއިރު ކުރިޔަށް އޮތް ތަނުގައި ބިދޭސީންނަށް އަމާޒުކޮށްގެން ތަމްރީނު ޕްރޮގްރާމްތައް ވެސް ހިންގުމަށް ވަނީ ހަމަޖެހިފައެވެ. އެ ޕްރޮގްރާމްގެ ތެރެއިން ސެކިއުރިޓީ ބަލަހައްޓަން 20 ބިދޭސީއަކަށް ތަމްރީނު ވަނީ މިހާރު ދީފައެވެ.\nކައުންސިލުން ބުނީ، ބިދޭސީން ގެންގުޅޭ ކުންފުނިތަކުން ވެސް އިސްނަގައިގެން އެ މީހުންގެ ހާލަތަށް ބަދަލު ގެނައުމަށް މަސައްކަތް ކުރަން ޖެހެއެވެ.


BREAKING: India Ge Kureege Bodu Vazeeru, Vajpayee Avahaara Vehje - Vaguthu\nއިންޑިއާގެ ކުރީގެ ބޮޑުވަޒީރު، ވަޖްޕާއީ އަވަހާރަވެއްޖެ\n1 އަހަރު ކުރިން ( އޮގަސްޓް 16, 2018 )\nއިންޑިއާގެ ކުރީގެ ބޮޑުވަޒީރު އަތަލް ބިހާރީ ވަޖްޕާއީ އަވަހާރަވެއްޖެއެވެ.\nވަޖްޕާއީ އަވަހާރަވީ، ކިޑްނީ އިންފެކްޝަނެއްގެ ސަބަބުން ހާލުދެރަވެގެން އޯލް އިންޑިއާ އިންސްޓިޓިއުޓް އޮފް މެޑިކަލް ސައިންސެސް (އެއިމްސް) ގައި ފަރުވާދެމުން ދަނިކޮށެވެ.\nވަޖްޕާއީ އަވަހާރަވުމާއި ގުޅިގެން ހޮސްޕިޓަލުން ނެރުނު ބަޔާނުގައި ބުނެފައިވަނީ، ވަޖްޕާއީ އަވަހާރަވީ ހާލު ސީރިއަސްވެ ލައިފް ސަޕޯޓްގައި އޮންނެވުމަށްފަހު މިއަދުގެ ވަގުތެއްގައި ކަމަށެވެ. މިކަމާއި ގުޅިގެން އިންޑިއާގެ ސިޔާސީ ފަރާތްތަކާއި ބައެއް ޤައުމުތަކުގެ އިސް ފަރާތްތަކުން ދަނީ ތައުޒިޔާގެ މެސެޖުތައް ވަޖްޕާއީގެ އާއިލާއަށް ފޮނުވަމުންނެވެ.\nވަޖްޕާއީއަކީ އިންޑިއާގެ ދިހަވަނަ ބޮޑުވަޒީރެވެ. ބާރަތިޔާ ޖަނަތަ ޕާޓީ (ބީޖޭޕީ) އިން ފުރަތަމަ ފަހަރަށް އިންޑިއާގެ ބޮޑުވަޒީރުކަން ކުރެއްވި ވަޖްޕާއީ ވަނީ ގިނަ ދުވަސްތަކެއް ވަންދެން އެ މަޤާމު އަދާކުރައްވާފައެވެ. އެގޮތުން 1996 ވަނަ އަހަރު، 13 ދުވަހުގެ މުއްދަތަކަށް ވަޖްޕާއީ އެޤައުމުގެ ބޮޑުވަޒީކުރަން ކުރެއްވިއިރު، 1998 ވަނަ އަހަރު، 11 މަސް ވަންދެން އެ މަޤާމުގައި ހުންނެވިއެވެ. އޭގެ އިތުރުން 1999 ވަނަ އަހަރުން ފެށިގެން 2004 ވަނަ އަހަރާއި ހަމައަށްވެސް އިންޑިއާގެ ބޮޑުވަޒީރުކަން ކުރެއްވީ ވަޖްޕާއީއެވެ.\nވަޖްޕާއީ ސިޔާސީ ކަންކަމުން ރިޓަޔަރވެވަޑައިގަތީ 2005 ވަނަ އަހަރުގައެވެ. އަދި 2009 ވަނަ އަހަރު އެމަނިކުފާނަށް ސްޓްރޯކެއް ޖެހިގެން ފަރުވާދިންއިރު، އެއަށްފަހު ހާލުކޮޅުދަށް ކަމަށް އާއިލާއާއި ހަވާލާދީ ބައެއް ނޫސްތަކުން ބުނެއެވެ. ވަޖްޕާއީ އަވަހާރަވިއިރު އުމުރުފުޅުން 93 އަހަރެވެ.\nއޮގަސްޓް 16, 2018 19:08\nކޮބާ މަވެސް ޔާންޓޭވެސް އެންމެންވެސް ނެތިދާނެ އެހެންވީމަ ހިނގާ ކުށެއް ސާބިތުނުވާ އެންމެން ދޫކޮށްލަން އެހާބޯހަރުވާކަށް ނުވާނެ އެހެންނޫނީ އަނެއްކާ އެމީހުން އައިސް ޔާންޓޭ ހިފަހައްޓާނެދޯ އޭތި ކަޑައެއްނުދޯ\nއޮގަސްޓް 16, 2018 19:45\nމުސްލިމަކު ނަމަ މަރުވީ\nއޮގަސްޓް 16, 2018 21:52\nމަރުހޫމަށް ހެޔޮ ރަހުމަށް ލައްވާސި\nއޮގަސްޓް 16, 2018 22:21\nހެއޮ ރަހުމަތް ލައްވާށި


Gavaaidhaa hilaafah ulhemun dhiya 3,300 ah vure gina meehun vanee fonuvaalaafai | Mihaaru\nގަވައިދާ ހިލާފަށް އުޅެމުން ދިޔަ 3،300 އަށް ވުރެ ގިނަ މީހުން ވަނީ ފޮނުވާލާފައި\nބަންގްލަދޭޝްގެ ބަޔަކު، އަނބުރާ ގައުމަށް ދިއުމަށް ވެލާނާ އެއާޕޯޓުގައި.- ފޮޓޯ: މޯލްޑިވިއަން\n06 ޖުލައި 2020 - 21:59\nފޮރިން މިނިސްޓްރީގެ ކޮމިއުނިކޭޝަން ޑިރެކްޓަރު މިއުވާން މުހައްމަދު މިއަދު ވިދާޅުވީ ކޮވިޑް-19 އާ ގުޅިގެން ސަރުކާރުން އަޅަމުން އަންނަ ރައްކާތެރިކަމުގެ ފިޔަވަޅުތަކުގެ ތެރެއިން 3،369 މީހުން ބަންގްލަދޭޝް އަށް ފޮނުވާލާފައިވާ ކަމަށެވެ.\nރާއްޖޭގެ ގައުމީ އެއާލައިން މޯލްޑިވިއަންގެ ފްލައިޓެއްގައި މިއަދު ވެސް 200 މީހުން ފޮނުވައިލި އެވެ. އޭގެ ތެރޭގައި ގަވާއިދާ ހިލާފަށް އުޅެމުން ދިޔަ 100 މީހުން ހިމެނެ އެވެ. އެހެންވެ، ގާނޫނާ އެއްގޮތަށް އުޅެމުން ދިޔަސް އަމިއްލަ އަށް ބޭނުންވެގެން ގައުމަށް ދިޔަ މީހުންނާ އެކު، މި މުއްދަތުގެ ތެރޭގައި ރާއްޖެ އިން ބަންގްލަދޭޝް އަށް ފޮނުވައިލި މީހުންގެ އަދަދު އެ އަށް ވުރެ އިތުރުވާނެ އެވެ.\nކޮވިޑް-19 އަށް ރާއްޖެ އިން 2،468 މީހުން ޕޮޒިޓިވްވިއިރު އޭގެ ތެރޭގައި 1،278 ބަންގްލަދޭޝް މީހުން ހިމެނެ އެވެ.\nކޮވިޑް ބަލީގައި 11 މީހަކު މަރުވެފައިވާއިރު ބަންގްލަދޭޝްގެ ފަސް ފިރިހެނަކު ހިމެނެ އެވެ.\nރާއްޖޭގައި ގަވައިދާ ހިލާފަށް އުޅޭ ބިދޭސީންގެ އަދަދު 60،000 އަށް އަރާއިރު އޭގެ ތެރޭގައި ވެސް އެންމެ ގިނައީ ބަންގްލަދޭޝްގެ މަސައްކަތު މީހުންނެވެ. ސަރުކާރުން ވަނީ ގަވައިދުގެ ތެރެއަށް ވަނުމަށް އެ ބިދޭސީންނަށް ފުރުސަތު ވެސް ދީފަ އެވެ. އެ ފުރުސަތުގައި 40،000 ބިދޭސީން ރަޖިސްޓްރީވި އެވެ.\nބިދޭސީން އިމިގްރޭޝަން ފޮރިން މިނިސްޓްރީ އިކޮނޮމިކް ޑިވެލޮޕްމެންޓް މިނިސްޓްރި ފައްޔާޒް އިސްމާއިލް، އިކޮނޮމިކް މިނިސްޓަރު ބަންގްލަދޭޝް ރާއްޖެ-ބަންގްލަދޭޝް\n30 ކޮމެންޓް, 39 ރިއެކްޝަންސް\nފުރަތަމަ ސަރުކާރުގައި އުޅޭ ބޮންދު ބޭފުޅުން ފޮނުވާލަބަލަ. ހުވާމިބުނީ ހާދަ އިނާޔަތެއް އެމީހުންނަށް ދެޔޭ. މަސައްކަތު މީހަކަށް ގެނެސްގެން ގެންގުޅޭ މީހުންނަށް ވިސާވީ+ކެއުން+ ހުރުން (އެޕާޓްމަންޓް)+ކަރަންޓް ބިލް+ ފެންބިލް+ މުސާރަ+މިނެއްނެތް އޯޓީ+ ބަލިވީމަ ބޭސްކުރުން+ދުއްވާނެ ސައިކަލް+ޗުއްޓީގަ ރަށަށްދާން ދެކޮޅު ޓިކެޓް (މަހަކު 15 ހާސް ވަރުވާނެ). ދިވެހި މީހާއަށް މުސާރަ + އޯޓީ ނިމުނީ. އަމިއްލަ ގައުމުގައި ނިކަމެތިކަން އިހްސާސެއްނުވޭތަ. މިއީ ދިވެހިން ހައްގުހޯދަންވީކަމެއް\nދިވެހިރާއްޖޭގައި ވިޔަފާރި ކުރު މުގެ (ބޭރު މީހަކައް) ހުއްދައެއްދޭންވާނީ (ރީޓެއިލް) މަދުވެގެން 100000 އެއްލަކަ ރުފިޔާ ޓެކްސް ދައްކާފަރާތްތަކައް އެވެސް ދިވެއްސެއް ޒިން މާ ނަގާގޮތައް......\n40000 ސާޅީސް ހާސް ބަގުލަދޭސް މީހުން ރަޖިސްޓާކޮއް ހަވާލު ވާނެ ކުންފުޏެއް ނެތް .... ބޯގޯސް ކަންކަންނުކުރޭ .. ކޮން މެ މީހަކައްވެސް3މަސްދުވަސް ދީފައި ޤަވައިދުން އެތެރޭވެ ވެފައިވާކަ މައް ލިޔު މުން ސާބިތުކޮއްދީ ޒިން މާ ނަގަންޖެހޭ ފަރާތައް ފިޔަވަޅު އަޅާ....\nޤަވާއިދާ ޚިލާފަށް އުޅޭކަމަށްބުނާ ގިނަ މީހުންނަކީ މުސާރަނުދީ މަސައްކަތްކުރުވާފައި ލިޔެކިޔުންތައް އަތުލާފައި މާލެތެރެއަށް ދޫކޮށްލާފައިތިބި ބިދޭސީން. ދިވެހި ބޮޑުމީހާއަކީ ކޮންމެވެސް ވަރުގަދަ ވިޔަފާރިވެރިއެއް /މަޖިލިސް މެންބަރެއް/ސިޔާސީ ޕާޓީއެއްގެ ބޮޑެއް. އެހެންނޫނީ ސަރުކާރުތަކާއި ޕާޓީތަކުގެ ލީޑަރުންގެ ހިމާޔަތުގައި ތިބިބައެއް.\nރައީސްއެވެ. އެހެން ހުރިހާ ކަމެއް ހުއްޓަވާލައްވާފައި މި ބޭރުމީހުންގެ ކަންތައް ހައްލުކުރުމަށް މުޅި ސަރުކާރުގެ ފޯކަސް ވަގުތުކޮޅަކަށް ނަމަވެސް ދެއްވަންވީ ނޫންތޯ. ހައްލުކުރަން ހުރިހާ ސަރުކާރުތަކަކުން ވެސް މަސައްކަތް ކުރޭ ނަމަވެސް ހައްލެއް ނުވޭ. އެހެން ގައުމުތަކުގައި ދެ ވިސާނެތި އުޅުމަކީ ދަތި އުނދަގޫ ކަމެއް ނަމަވެސް މަމެންގެ ރާއްޖޭގައި ވިސާނެތި އުޅުމަކީ ވިސާއޮވެމެ އުޅުމަށްވުރެ ފަސޭހަކަމެއް. ހުރިހާ ކަމެއް ވަރިހަމަކޮށްލައިގެން ތާއަބަދަކުނޫޅެވޭނެ ދެއްތޯ\nގަވާއިދާ ހިލާފު މީހުން އެކަންޏެއްނޫން. މާލޭގައި ކުދިކުދި ވިޔަފާރިތައް ކޮށް ފިހާރަތައް ހުޅުވައިގެން އުޅޭ ބަންގާޅު މީހުންނާއި، އެމީހުން އެވިޔަފާރިއަށް ވެއްދުމަށް އެހީތެރިވެދިން ދިވެހިންނާ އެކު ގައުމުން ޑީޕޯޓް ކޮށްލަންވީ ދެން އެނބުރި ނާދެވޭގޮތައް. އޭރުން ތިކަންތައްގަނޑު ހަމައަކަށް އެޅޭނީ.\nސަރުކާރު ގުނބޯ ހައްދާފަ ސަރުކާރު ޚަރަދުގަ ރަށަށް ދިޔައީ. ލޮލްޑައުން ހަމަ ނިމުނީ އެނބުރި އަންނާނެ.\nބައެއް ދިވެހިން ބަންގާޅީންނާމެދު ކަންތައް ކުރަނީ ޖަނަވާރުންނާމެދުވެސް ނުހިތާހާ ނިކަމެތިކޮށް. ހުރިހާ ބަންގާޅީން މިރާއްޖެ ދޫކޮށް ދިއުން ރަނގަޅުވާނެ. އޭރުން އެނގޭނެ ދިވެހިންގެ ހުރި މުރާލިކަމާއި އަނގަޔާއަތާ ފޯރާވަރު.\nމިއަހަރުނިމެންދެން ނުވަތަ ބިދޭސީން ހުސްވަންދެން ކޮންމެދުވަހަކު 200މީހުން ފޮނުވާލާ ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަيا الله މިގައުމު ބިދޭސީންކިބައިން ސަލާމަތް ކޮއްދެއްވާފާދޭވެ...


Raees ge radhu: foto ah flat thah reethi, dhiriulhen kamaku nudhey! | Mihaaru\nރައީސްގެ ރައްދު: ފޮޓޯ އަށް ފްލެޓްތައް ރީތި، ދިރިއުޅެން ކަމަކު ނުދޭ!\n23 ޖޫން 2020 - 20:53 135 comments\nކޮވިޑް-19 ގެ ބަލިމަޑުކަމުގެ ހާލަތުގައި ކުލި ނުދެއްކި ގިނަ ބަޔަކަށް ދަތި ހާލު ޖެހި އެއް ބަޔަކު މަގުމަތިވާ އިރު ވެސް ހިޔާ މަޝްރޫއުގެ ފްލެޓްތައް ނުދީ ހިފަހައްޓަމުންދާ ކަމަށް އިދިކޮޅު ޕީޕީއެމްގެ އިސް ބޭފުޅުން ގެންދަވަނީ ވިދާޅުވަމުންނެވެ. އެއީ، ރައީސް އަބްދުﷲ ޔާމީންގެ ތަރައްގީކަން ސިފަކުރައްވައި ޕީޕީއެމްގެ އިސް ބައެއް ބޭފުޅުން ދާދި ފަހުން ވަނީ އިރުއޮއްސުނު ގަޑީގައި ނަގާފައިވާ ފްލެޓްތަކުގެ ހިތްގައިމު ފޮޓޯއަކާ އެކު ސަރުކާރަށް ފާޑުކިއުން އަމާޒުކޮށްފަ އެވެ.\nމިއީ ރާއްޖޭގެ ބޯހިޔާވަހިކަމަށް ޙައްލު ގެނެސް މާލޭ ސަރަހައްދުގެ ތޮއްޖެހުން ކުޑަކުރުމަށް ރާއްޖޭގެ ތާރީޚްގައި ހިންގި ބޯހިޔާވަހިކަމުގެ އެންމެ ބޮޑު މަޝްރޫޢު. ރައްޔިތުން ބިކަވެ ފައިވާ މިވަގުތު ފްލެޓްތައް ދޫނުކޮށް ތިބުމީ ދެވޭ އަނިޔާއެއް.#flatkoba pic.twitter.com/e3DC3SfRt0\nނިލަންދޫ ދާއިރާގެ ކުރީގެ މެމްބަރު އަދި ޕީޕީއެމްގެ ކުރީގެ ސެކްރެޓަރީ ޖެނެރަލް ޑރ. އަބްދުﷲ ޚަލީލް، ފްލެޓްތަކުގެ ފޮޓޯ އާއްމުކުރައްވައި ސަރުކާރަށް ފާޑުވިދާޅުވެފައި.\nThese new skyline came withavision. #RaeesYameen.\nGood Morning. pic.twitter.com/IOEZnSLk0S\n— Dr. Abdulla Khaleel (@abkhaleel) June 6, 2020\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި، ހިޔާ ފްލެޓްތަކާ ގުޅޭ ގޮތުން ނޫސްވެރިއަކު ސުވާލުކުރުމުން ރައީސް ވިދާޅުވީ "އެއީ ކުރީގެ ސަރުކާރުން ކޮށްފައިވާ ބޭކާރު ހަރަދެއް" ކަމަށެވެ. އެ ހަރަދު ކުރުމަށް ފަހުގައި ވެސް އެ ފްލެޓްތައް ހަވާލުކުރާ ގޮތަށް ކުރީ ސަރުކާރުން ނިންމާފައި އޮތީ ދޮރުތައް ހަރުނުކޮށް، ޓައިލްސް ވެސް ނުޖަހައި ކަމަށް ވިދާޅުވި އެވެ.\nރައީސް މިއަދު ނޫސްވެރިންނާ ވާހަކަފުޅު ދައްކަވަނީ -- ފޮޓޯ: ރައީސް އޮފީސް\nއަވަހަށް ފްލެޓްތައް ބޭނުންވެގެން އުޅޭތީ ސަރުކާރުގެ މިހާރުގެ ވިސްނުމަކީ ފިނިޝިން ނުނިންމައި ފްލެޓްތައް ހަވާލުކުރުމެވެ.\nރައީސް ވިދާޅުވި ގޮތުގައި ހިޔާ ފްލެޓްތައް ގާތްގަނޑަކަށް ނިމެމުން އަންނައިރު ބާކީ ހުރީ މަދު މަސައްކަތްތަކެކެވެ. ކުރީ ސަރުކާރުން ރާވާފައިވާ ގޮތަށް އެ ފްލެޓައް ނިމޭއިރު ދޮރުތަކާއި ޓައިލްސް ވެސް ޖެހުމެއް ނުހިމެނޭ ކަމަށް ވިދާޅުވި އެވެ.\nމި ސަރުކާރުގެ ވިސްނުމަކަށް ވީ އިތުރަށް ފައިސާ ހޯދައިގެން ފިނިޝިން ވެސް ނިންމުމެވެ. އެކަން ކުރަން އިތުރަށް 43 މިލިއަން ޑޮލަރު ހޭދަވާނެ ކަމަށް ލަފާކޮށް ލޯނެއް ނަގަން ވެސް ނިންމި އެވެ.\n"އެކަން ކުރާ ނަމަ ވަގުތު ނަގާނެ. އަޅުގަނޑުމެން މިހާރު ވިސްނީ އެ ހުރި ގޮތަށް [ކުރިއެކޭ އެއްގޮތަށް ފިނިޝިން ނުނިންމައި] ހައްގުވާ ފަރާތްތަކަށް ދިނުން،" ރައީސް ވިދާޅުވި އެވެ.\nއަވަހަށް އެތަނަށް ވަންނަން ގިނަ ބަޔަކު ބޭނުންވެފައި ތިބުމުން ސަރުކާރުން އެގޮތަށް ނިންމީ ކަން ފާހަގަކުރައްވައި އެތަނުގައި ދޮރެއް ނުހުންނާނެ ކަމާއި ތަޅުމަކު ޓައިލްސް ވެސް ނުހުންނާނެ ކަން ތަކުރާރުކޮށް ހަނދާންކޮށްދެއްވި އެވެ.\nހައްގުވެރިންނަށް ފްލެޓް ދިނުމުގައި ލަސްވަނީ، ބޭއިންސާފުން އެ ފްލެޓްތައް ބަހާލާފައި ހުރެގެން އެކަން ބަލަންވެގެން ކަމަށް މިއަދު ވެސް ރައީސް ވިދާޅުވި އެވެ. ފޯމުގައި ހަމައެކަނި ނަން ޖަހާލާފައި ހުރި މީހުންނަށް ވެސް ފްލެޓް ދީފައި ހުރި ކަމަށާއި ފޯމު ނުލާ ފަރާތްތަކަށް ވެސް ފްލެޓް ލިބޭނެ ކަމުގެ ޔަގީންކަން ދިނުން ފަދަ އެތައް އޮޅުވާލުމެއް ހިންގާފައިވާ ކަމަށް ރައީސް ވިދާޅުވި އެވެ.\n"އެކަންކަން ސާފުކުރަމުން ގޮސް މަސައްކަތުގެ 90 ޕަސެންޓް ގާތްގަނޑަކަށް ނިމިފައި އޮއްވައި ކޮވިޑާ ގުޅިގެން މަސައްކަތް ހުއްޓާލަން ޖެހުނީ. މިހާރު އެ ކުރާ މަސައްކަތަކީ ގޭގެއަށް ގޮސް ފްލެޓް ހައްގުވާ މީހެއްތޯ ބެލުމުގެ މަސައްކަތް،" ރައީސް ވިދާޅުވި އެވެ.\nފްލެޓްތައް ހަވާލުކުރެވޭނެ ވަކި ތާރީޚެއް ވިދާޅުނުވެ ރައީސް ޔަގީންކަން ދެއްވީ ވީހާވެސް އަވަހަކަށް އެ ފްލެޓްތައް ހައްގުވެރިންނަށް ދޫކޮށްލާނެ ކަމެވެ.\nއަޅުގަނޑުގެ ހިތެއް ނުބުނޭ އެތަނަށް ވަދެފައި އޭގެތެރެއިން 80 ޕަސެންޓް މީހުން ވެސް އެއީ ދިރިއުޅެން ކަމުދާ ތަނެއްގެ ގޮތުގައި ގަބޫލުކުރާނެއޭ. އެހެންވެ އަޅުގަނޑުމެން އުޅުނީ އެތަނަށް ބަދަލުތަކެއް ގެންނަން، ތިބޭފުޅުންނަށް ދައްކާލަން ގެންދާނަން، ބޭރަށް ވަރަށް ރީތި، ފޮޓޯ ނަގަން ވަރަށް ރީތި އިރުއޮއްސިފައި އޮންނަ ގަޑީގައި. --ރައީސް ވިދާޅުވި އެވެ.\nޖެހިޖެހިގެން ޓަވަރުތައް ހުރި ގޮތާއި އެތެރެ ސިފަކޮށްދެއްވަމުން ރައީސް ވިދާޅުވީ ކޮންމެ ޓަވަރެއްގައި ގާތްގަނޑަކަށް 5،000 އަށް ވުރެން ގިނަ މީހުން ދިރިއުޅޭއިރު އަރައި ފައިބަން ހުރީ އެންމެ ތިން ލިފްޓް ކަމަށެވެ. އޮފީހާއި ސްކޫލް ގަޑިތަކުގައި އެއިން ޓަވަރަކުން ތިރިއަށް ފައިބައިން ކިހާ ވަގުތެއް ހޭދަވާނެތޯ ރައީސް ސުވާލު އުފެއްދެވި އެވެ.\nހިތްހަމަނުޖެހިވަޑައިގެން ވިދާޅުވި ގޮތުގައި ގާތްގަނޑަކަށް ދެ ގަޑިއިރު ކުރިން ބޮޑު ކިއޫއެއް ލިފްޓް ކައިރީގައި ހަދަން ޖެހޭނެ އެވެ.\nއަނެއްކާ އެ ވިދާޅުވަނީ އަގު ވެސް 6،000-7،000ރ. އަށް ދޭނަމޭ. މިހާރު އެ ހުރި ގޮތަށް ކޮސްޓް ޕްރައިޒްގައި ދޭ ކަމަށް ވަންޏާ ވެސް މަހަކަށް 11،000ރ. އެބަ އަރާ. ކިހިނެއްތޯ އެއަށް މީހުން ފައިސާ ދައްކާނީ. --ރައީސް\nރައީސް ވިދާޅުވި ގޮތުގައި ފްލެޓްތައް ހިފަހައްޓައިގެން ތިބޭކަށް ސަރުކާރުން ބޭނުމެއް ނުވެ އެވެ. ކުރީގެ ސަރުކާރުގައި އެ ފްލެޓްތައް ދޭން ނިންމާފައިވާ ގޮތަށް ފިނިޝިން ނުނިންމައި ވީހާވެސް އަވަހަަކަށް ހަވާލުކުރާނެ ކަމަށް ވިދާޅުވި އެވެ.\nފްލެޓް ލިބުނު ކަމުގެ ލިއުން ހޯދަން ހައުސިން މިނިސްޓްރީގެ ބޭރުގައި ބަޔަކު ކިޔޫ ޖެހިގެން. --ފޮޓޯ/މިހާރު\nމިހެން ވިދާޅުވުމަށް ފަހު ވެސް ރައީސް ކަންބޮޑުވުންފާޅުކުރައްވައި ވިދާޅުވީ އެތަން ހުރި ހާލަތު ނޫސްވެރިންނަށް ދައްކާލާނެ ކަމަށެވެ. ފްލެޓްތައް ދިނުން ލަސްވެގެން މި ދޭތެރެއަކުން ރައްޔިތުންގެ މަޖިލީހުގެ މެމްބަރުންތަކެއް ވެސް ވަޑައިގެން ބެއްލެވި ކަމަށާއި ހުރި ހާލަތު އެނގިވަޑައިގަތީ އެ ހިސާބުން ކަމަށް ވިދާޅުވި އެވެ.\nބޯހިޔާވަހިކަމަށް ބޮޑު ހައްލެއް ގެންނަން ކުރީގެ ރައީސް އަބްދުﷲ ޔާމީންގެ ސަރުކާރުން ފެށި ހިޔާ މަޝްރޫ އަށް ހުޅުވާލުމުން 20،000 އަށް ވުރެ ގިނަ މީހުން ފޯމުލި އެވެ. އޭގެ ތެރެއިން ފްލެޓް ލިބޭނެ މީހުންގެ ލިސްޓު ޔާމީންގެ ސަރުކާރުން ވަނީ އާއްމުކޮށްފަ އެވެ. އެކަމަކު އެ ފްލެޓްތައް ދެނީ ބޭއިންސާފުން ކަމުގެ ތުހުމަތާ އެކު މައްސަލަތައް ބަލަން އާ ސަރުކާރުން ކޮމެޓީއެެއް އެކުލަވާލާފައިވާއިރު، ފްލެޓްތައް ލިބޭ ފަރާތްތަކުގެ ލިސްޓް އަންނަ މަހުގެ ނިޔަލަށް ފައިނަލްކޮށް ނިންމާނެ ކަމަށް ސަރުކާރުން ވަނީ ބުނެފަ އެވެ.\nއިތުރު ލިޔުންތައް ހުޅުމާލެ ބޯހިޔާވަހިކަން އެޗްޑީސީ ރައީސް އިބްރާހިމް މުހައްމަދު ސޯލިހް ހިޔާ މަޝްރޫއު


Sonu ge Ehee Mifaharu Dharivarunnah Internet Hoadhaidhinumah Mobile Towereh – Iru\nހިންދީ އަދި ސައުތް އިންޑިއަން ފިލްމްތަކުން މަޝްހޫރުވެފައިވާ ފިލްމު ސުޓާރ ސޯނޫ ސޫދު އަންނަނީ ކޮވިޑް-19 އާއި ގުޅިގެން ތަފާތު އެކި ގޮތްގޮތުން ހާލުގައި ޖެހިފައިތިބި މީހުނަށް އެހީވަމުންނެވެ.\nއެގޮތުން ސޯނޫ އެންމެ ބޮޑަށް އެހީތެރިވެދީފައިވަނީ ހާލުގައި ޖެހިފައި ތިބި ރަށްރަށުން އައި މަސަތްކަތްތެރިންނަށެވެ. ހަމައެހެންމެ ސޯނޫވަނީ އެކި ގައުމުތަކުގައި ތިބި އިންޑިއާގެ ރައްޔިތުންނާއި ކިޔަވާކުދިން ލޮކްޑައުންގެ ތެރޭގައި އިންޑިއާއަށް ގެނައުމުގެ މަސައްކަތްވެސް ކޮށްދީފައެވެ. އަދި ވީވަރަކުން ވަޒީފާ ނެތް މީހުންނަށް ވަޒީފާވެސް ވަނީ ހޯދާދީފައެވެ.\nދާދި ފަހުން ވަނީ އިންޓަނެޓްގެ ރޭންޖު ދަށް ވެގެން ކުޑަކުއްޖަކު ގަހެއްގެ މަތީގައި އޮންލައިން ކްލާހެއް ނަގަމުންދާ މަންޒަރު ސޯޝަލް މީޑިއާގައި ވައިރަލްވެފައެވެ. އެގޮތުން އެ ވީޑިއޯ ވަނީ ސޯނޫއަށް ވެސް ޓެގްކޮށްފައެވެ.\nއެ ވީޑިއޯއާއި އެކު ސޯނޫ ވަނީ އިންޓަނެޓްގެ ކަނެކްޝަން ވަރުގަދަ ކުރުމަށްޓަކައި އެ ސަރައްދުގައި އޭނާގެ ހަރަދުގައި މޮބައިލް ޓަވަރެއް އަޅައިދޭނެ ކަމަށް ބުނެފައެވެ. ސޯނު ބުނީ މިކަމުގެ ސަބަބުން ކުދިންނަށް އިންޓަނެޓް ކަނެކްޝަން ވަރުގަދަވެގެން ދާނެ ކަމަށާއި، އިތުރަށް ދެން ގަސްތަކުގެ މަތީގައި ތިބެ އޮންލައިން ކްލާސް ނަގަން ނުޖެހޭނެ ކަމަށެވެ.\nސީނު އިތުރަށް ބުނީ ކުޑަކުދިންނަކީ މުސްތަގްބަލުގެ ދިރުން ކަމަށާއި، އެއްވެސް ކަހަލަ ހުރަހެއް އެކުދިންން ކުރަން ބޭނުންވާ ކަމަކަށް އައިސްގެން ނުވާނެކަމަށެވެ.


Kartik ge thunbulhi baalan Deepika beynun\nދީޕިކާ އާއި ކާރްތިކް\nލޮކްޑައުންގައި ހުރިހާ ފިލްމީ ތަރިންގެ އެމީހުންގެ ގޭގައި ވަގުތު ހޭދަ ކުރަމުން ދާއިރު މީގެ ތެރެއިން ބައެއް ތަރިން ދަނީ ފޭނުންގެ މުނިފޫހި ފިލުވައި ދިނުމަށް އެކި ކަންތައްތައް ސޯޝަލް މީޑިއާ މެދުވެރިކޮށް ކުރަމުންނެވެ. މިގޮތަށް އެންމެ ގިނައިން ފޭނުންނާ ބައްދަލުކޮށް އެމީހުންގެ ހިތްހަމަޖައްސައި ދޭން މަޖާ ކަންތައްތައް ކުރުމުގައި އެންމެ ކުރީގައި އުޅެނީ އަލަށް ވިދަން ފެށި ޒުވާން އެކްޓަރު ކާރްތިކް އާރްޔަން އެވެ. މީގެ ދެ ދުވަހެއް ކުރިން ވެސް ކާރްތިކް ވަނީ އިންސްޓަގްރާމްގައި ލައިވް ސެޝަނެއް ބާއްވައި ފޭނުންނާ ބައްދަލުކޮށްފަ އެވެ.\nމި ސެޝަންގައި ކާރްތިކް ވަނީ އޭނާގެ ފޭނުންނަށް ވަރަށް މުހިއްމު ސުވާލެއް ހުށަހަޅާފަ އެވެ. އެއީ ލޮކްޑައުން އަށް ދިޔުމާ ގުޅިގެން އޭނާ ދިގު ކުރަމުން އައި ތުނބުޅި ބާލަން ފެނޭތޯ އެވެ. ނޫނީ މިހާރު ހުރި ގޮތަށް ތުނބުޅި ދިގުކޮށްފައި ބަހައްޓަން ފެނޭތޯ އެވެ.\nކާރްތިކް މި ލައިވް ސެޝަންގައި އޭނާގެ ތުނބުޅި ސިފަ ކުރީ "ޖަންގައްޔެއް" ގޮތަށެވެ. ކާރްތިކްގެ ސެޝަން ކުރިޔަށް ދިޔައިރު ގިނަ ބަޔަކަށް އެންމެ އަޅައިގަންނަ ކަމަކަށްވީ މި ސެޝަންގައި ކާރްތިކް ކުރި ސުވާލަށް ދީޕިކާ ޕަދުކޯން ކޮމެންޓް ކުރުމުންނެވެ. އަންހެންކުއްޖެއްގެ ދެ އަތް ޖޯޑުކޮށްފައިވާ އީމޯޖީއަކާއެކު ދީޕިކާ ކުރި ކޮމެންޓުގައި ކާރްތިކް ތުނބުޅި ބާލަން އެދިފައި ވެއެވެ.\nކާރްތިކްގެ ސެޝަންގައި ދީޕިކާގެ ކޮމެންޓެއް ފެނުމުން ގިނަ ބަޔަކު ހައިރާންވީ އެއް ސަބަބަކީ ދީޕިކާ އަކީ އާއްމުކޮށް ސޯޝަލް މީޑީއާގައި އެހާ އެކްޓިވްކޮށް އުޅޭ ތަރިއަކަށް ނުވުމެވެ. ނަމަވެސް ކާރްތިކް އާއި ދީޕިކާގެ އޮތް އެކުވެރި ކަމަށް ބަލާއިރު އެކުވެރިއަކަށް އެމީހަކަށް ފެންނަ ރަނގަޅު ގޮތެއް ބުނެ ދިނުމަކީ ވެސް ހަމަ ވަރަށް ރަނގަޅު ކަމެއް ކަމަށް މި ދެ ތަރިންގެ ފޭނުން ގަބޫލު ކުރެ އެވެ.\nކާރްތިކްގެ ސެޝަންގައި ދީޕިކާގެ އިތުރުން އަރްޖުން ކަޕޫރާއި އަނައިޓާ އަޑާޖާނިއާ ވެސް ކޮމެންޓް ކޮށްފައި ވެއެވެ. ބެލެވޭ ގޮތުގައި ކާރްތިކް އަށް ވަކި ގޮތެއް ނުނިންމިގެން އުޅޭ މި މައްސަލައަށް ހައްލެއް ހޯދައިދޭން އެންމެން ވެސް ބޭނުން ވަނީ އެވެ.\nމިހާރު ގިނަ ބަޔަކު އިންތިޒާރު ކުރަނީ ކާރްތިކް ކަންތައް ކުރާ ގޮތެއް ބެލުމަށެވެ. ދީޕިކާ ބުނާ ބަސް އަހާތޯ ނޫނީ އޭނާ ގަބޫލުކުރަނީ އެހެން ކޮންމެވެސް އެކުވެރިއެއްގެ ބަސްތޯ ބެލުމަށެވެ.\nދިޕިކާ ޕަދުކޯން ކާތިކް އާރްޔާން


އަލްފާޟިލް މުޙައްމަދު ޢުމަރުމަނިކު - ޢާންމުޚިދުމަތުގެ އިނާމު - ޝަރަފު - 2002 - The President's Office\nޢާންމުޚިދުމަތުގެ އިނާމު - ޝަރަފު - 2002\nއަލްފާޟިލް މުޙައްމަދު ޢުމަރުމަނިކު\nފަތުރުވެރިކަމުގެ ދާއިރާއަށް މުޙަންމަދު ޢުމަރު މަނިކު ވެދެވަޑައިގަތީ، 1972ގެ ކުރީކޮޅުގައެވެ. ރާއްޖޭގައި ފަތުރުވެރިކަން ތަރައްޤީ ކުރެއްވުމަށްޓަކައި އުފެއްދެވި މިއުމަން ޓުއަރިސްޓް އޭޖެންސީއަކީ، މުޙަންމަދު ޢުމަރު މަނިކުވެސް ބައިވެރިވެވަޑައިގެން، 1972ގައި އުފެއްދެވި އޭޖެންސީއެކެވެ.\nމާލެއަތޮޅު ވިހަމަނާފުށީގައި ހުޅުވުނު 30 ކޮޓަރީގެ ޓޫރިސްޓް ރިޒޯޓަކީ، ރާއްޖޭގައި ހުޅުވުނު ފުރަތަމަ ޓޫރިސްޓް ރިޒޯޓެވެ. މިރިޒޯޓް ޢިމާރާތްކުރެވުނީ، މުޙަންމަދު ޢުމަރުމަނިކުގެ ޚިޔާލާއި ލަފާގެ މަތިންނެވެ. މިހާރު މިރިޒޯޓުވަނީ، މިޒަމާނުގެ ފެންވަރަށް އަލުން ޢިމާރާތް ކުރައްވާފައެވެ. މިރިޒޯޓަކީ، ރާއްޖޭގައި ފުރަތަމަ ހުޅުވުނު ފަސްތަރީގެ ރިޒޯޓެވެ. މިރިޒޯޓު ހިންގަނީ، މުޙަންމަދު ޢުމަރުމަނިކުގެ ޗެއަރމަން ކަމުގެ ދަށުން ހިންގަވާ ޔުނިވަރސަލް އެންޓަރޕްރައިސަސް ޕްރައިވެޓް ލިޓެޑުންނެވެ. އެ ކުންފުނިން 8 ޓޫރިސްޓް ރިޒޯޓް ހިންގައެވެ. އެރިޒޯޓުތަކުގައި 1680 އެނދު އެބަހުއްޓެވެ.\nޔުނިވަރސަލް އެންޓަރ ޕްރައިސަސް ޕްރައިވެޓް ލިމިޓެޑަކީ، މަތިންދާބޯޓު ޗާޓަރުކޮށްގެން ޔޫރަޕާއި އޭޝިޔާއާއި، މެދުއިރުމަތީގެ ޤައުމުތަކުން ރާއްޖެއަށް ފަތުރުވެރިން ގެނައުމުގެ މަސައްކަތް ކުރަމުންގެންދާ ކުންފުންޏެކެވެ. އަދި ސަފާރީ އުޅަނދުފަހަރުގައި ފަތުރުވެރިން ބޭތިއްބުމުގެ މަސައްކަތްވެސް މިކުންފުނިން ކުރެއެވެ.\nމީގެއިތުރުން، ފަތުރުވެރިކަމުގެ ދާއިރާގައި ޙަރަކާތްތެރިވާ ފަރާތްތަކުގެ އެއްބާރުލުން އިތުރުކޮށް، އެ ދާއިރާގެ އަމާޒާއި މިޞްރާބު ރަނގަޅުކޮށް، ކުރިމަގުގައި ފަތުރުވެރިކަން ތަރައްޤީކުރުމަށް ބޭނުންވާ މިންގަނޑުތައް ކަނޑައެޅުމުގެ މަޤްޞަދުގައި، މުޙަންމަދު ޢުމަރުމަނިކު އިސްނަންގަވައިގެން 1992 ގައި، މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) އުފެއްދެވިއެވެ.\nމުޙަންމަދު ޢުމަރުމަނިކަށް، މިރޮނގުން ޢާންމު ޚިދްމަތަށް ހިތްވަރުދިނުމުގެ އިނާމު، 1982ގައި ލިބިވަޑައިގެންފައިވެއެވެ. އަދި މީގެއިތުރުން މިނިވަން 25ގެ ޢާންމު ޚިދްމަތުގެ އިނާމުވެސް ވަނީ ލިބިވަޑައިގެންފައެވެ.\n2002 ގައި ދައުލަތުން ދެއްވި އިނާމުތައް:


Moonugai Nagaa Bihin Salaamaiyvumah Mivareh Neiy - Vaguthu\nމޫނުގައި ނަގާ ބިހިން ސަލާމަތްވުމަށް މިވަރެއް ނެތް\nމޫނުގައި ބިހި ނެގުމަކީ ވަރަށް ގިނަ ބަޔަކަށް ދިމާވާ މައްސަލައެކެވެ. މޫނު ރީތިކޮށް ބަހައްޓަން ކޮންމެ މީހަކުވެސް ބޭނުންވާއިރު، ކަމުގެ މާހިރުން އަދި ތަޖުރިބާގެ އަލީގައި ގިނަ ބަޔަކު ޤަބޫލުކުރާ ގޮތުގައި އެކަމަށް އެންމެ ރަނގަޅީ ގުދުރަތީ ވަސީލަތްތައް ބޭނުންކޮށްގެން ތައްޔާރުކޮށްފައި ހުންނަ ބާވަތްތައް ބޭނުންކޮށްގެން މޫނު ސާފުކޮށް ބެހެއްޓުމެވެ.\nދާދިފަހުން ރާއްޖެއަށް ތަޢާރަފްކުރި ޖެނެޓް ބްރޭންޑުގެ މި "ފޭސް ވޮޝް"އަކީ މޫނުގައި ނަގާ ބިހިން ރައްކާތެރިވުމަށް ޚާއްސަކޮށްގެން ތައްޔާރުކޮށްފައިވާ މޮޅު އުފެއްދުމެކެވެ.\nހަމައެކަނި ފަތްޕިލާވެލި ބޭނުންކޮށްގެން އުފައްދާފައިވާ މި ފޭސް ވޮޝްގެ އެންމެ ޚާއްސަ އެއް ކަމަކީ، އާދަކޮށް މި ފޭސް ވޮޝް ބޭނުންކޮށްގެން މޫނު ދޮންނާން ފަށާތާ މަދު ދުވަސްކޮޅެއްގެ ތެރޭގައި މޫނުގެ ހަންގަނޑު އޮމާންވެ، ހަންގަނޑުގެ ތާޒާކަން އިތުރުވާން ފެށުމެވެ. އެއާއި އެކު މޫނުގައި ބިހި ނެގުމަށް މަގުފަހިކުރާ ބައިތަކުން ހަންގަނޑު ސަލާމަތްކޮށްދީ މޫނުމަތި ރީތިވެގެން ދެއެވެ.\nގިނަ ބައެއްގެ މެދުގައި މަޤުބޫލު އަދި އެތައް ބައެއްގެ އިތުބާރު ހޯދާފައިވާ މި ބްރޭންޑުގެ ފޭސް ވޮޝް، ފޭސްބުކް ޕޭޖް "ލިބޭ" އިން ލިބެން ހުރިއިރު، އެފަރާތުން މި ފޭސް ވޮޝްގެ 150 އެމްއެލްގެ ފުޅިއެއް ވިއްކާ އަގަކީ 100 ރުފިޔާއެވެ. އަދި މި ޕްރޮޑަކްޓް ބައްލަވައި ގަތުމާއި އިތުރު މަޢުލޫމާތު ސާފުކުރެއްވުމަށް، 7660630 ނަމްބަރު ފޯނަށް ގުޅުމަށް އެފަރާތުން އެދެއެވެ.\nމި ބްރޭންޑުގެ އެންމެ ޚާއްސަ އުފެއްދުންތަކުގެ ތެރޭގައި ހިމެނެނީ "ސްކިން ކެއަރ" އަދި "ހެއަރ ކެއަރ"ގެ އުފެއްދުންތައްކަން ފާހަގަކޮށްލެވެއެވެ. އެގޮތުން ހަމަ އެކަނި ހަންގަނޑާއި އިސްތަށިގަނޑަށް ޚާއްސަކޮށްގެން އެ ކުންފުނިން މިހާތަނަށް ވަނީ، 50 އަށްވުރެ ގިނަ ޕްރޮޑަކްޓް އުފައްދާފައެވެ.


Covid-19 akee neyvaalaa nizaamah ekani jehey bayyeh noon، eahvvure...\nކޮވިޑް ބަލީގެ ފަހުގެ ހޯދުންތައް\nކޮވިޑް-19 އަކީ ނެވާލާ ނިޒާމަށް އެކަނި ޖެހޭ ބައްޔެއް ނޫން، އެއަށްވުރެ މާ ނުރައްކާތެރި!\nކޮވިޑްގެ ސަބަބުން ލޭހޮޅިތަކުގައި ލޭ ގަނޑުވެ ޒުވާނުން މަރުވާ ނިސްބަތް އިތުރު\nކުޑަކުދިންގެ ދިފާއީ ނިޒާމް އޯވަރިއެކްޓް ކުރުވާ\nކޮވިޑްގެ ސަބަބުން ކޮވިޑް ޓޯސް ޖެހޭ\nކ. މާލެ | 14 މެއި 2020 | ބުރާސްފަތި 08:46 | 35,378\nކޮވިޑް-19 ޖެހިފައިވާ ބަލި މީހަކަށް ޑޮކްޓަރުން ފަރުވާދެނީ - ދިރާސަތަކުން ދައްކާ ގޮތުން މިއީ މަރުގެ ބައްޔެއް - ރޮއިޓަރސް\nކޮވިޑް-19 އަކީ ނޭވާލާ ނިޒާމަށްޖެހޭ ބައްޔެއް އެކަނި ނޫންކަން ދިރާސާއަކުން ދައްކައިފިއެވެ.\nމި ދިރަސާ ކޮށްފައިވަނީ ކޮވިޑް-19 ޖެހުނު ސިއްހަތު ރަނގަޅު ޒުވާނެއްގެ ހާލަތު ދިރާސާކޮށްފައެވެ. އޭނާ ބަލި ޖެހުނުތާ 10 ދުވަސްވީ އިރު ހުރީ އާންމު ހާލަތެއްގައެވެ. އަދި 38 އަހަރުގެ މި ޒުވާނާ އަކި ހައި ރިސްކް ކެޓަގަރީއަށް އެއްވެސް ވަރަކަށް ހުށަހެޅިދާނެ އަލާމާތެއް ވެސް ނެތެވެ.\n"އޭނާގެ ހުރީ ނޭވާލާ ނިޒާމުގައި ވަރަށް ކުޑަ އަލާމާތްތަކެއް. އޭނާ އިނީ ގޭގައި އިށީންދެގެން"، އެމެރިކާގެ ނިއުޔޯކްގެ ޕަމޯނާގެ ވެސްކިއުލާ ސާޖަން ޑރ ޝޯން ވެންގާޓާ ވިދާޅުވިއެވެ. އޭނާ ފުރަތަމަ ފަރުވާދިނީ އަދި އައިސޮލޭޓްކޮށްފައި ހުރީވެސް އަމިއްލަ ގޭގައެވެ. ކެއްސުމެއް ފިޔަވާ އިތުރު ކަމެއް އޭނާގެ ހަށިގަނޑަކުން ފާހަގައެއް ނުވެއެވެ.\nނަމަވެސް އެއީ ކޮވިޑް-19ގެ އެންމެ އާދަޔާ ޚލާފު 'ސައިޑް އިފެކްޓް' ގެ އަސަރު ފެންނަން ފެށުމާ ހަމައަށެވެ. މި ޒުވާނާ އެއްދުވަހު ހޭލެވުނު އިރު އޭނަގެ ދެފައި އައްސިވެ ފިނިވެފައިވާ ކަމަށާއި، ފައިގައި ވަރު ނެތުމުގެ ސަބަބުން ހިނގައި ނުގަނެވުނު ކަމަށް ޑރ. ވެންގާޓާ ވިދާޅުވިއެވެ.\nކޮވިޑަށް ފަރުވާ ހޯދަމުން އަންނަ މީހަކަށް ފަރުވާ ދެނީ\nކޮވިޑް-19 ގެ ސަބަބުން ލޭގަނޑުވޭ\nމި ޒުވާނާއަށް ދިމާވީ (އެއޮރޓިކް އޮކްލުޝަން) ނުވަތަ މަދުން ނޫނީ ފުރާނައަށް ނުރައްކާވާ ފަދަ ހާލަތެކެވެ. އޭނާގެ މައި ނާރު ދެބައިވެ ފަޔަށް ދާ ހިސާބު މެދުގައި ލޭގަނޑުވެފައިވެއެވެ. އަދި މީގެ ނަތީޖާއަކަށްވީ އޭނާގެ ދެފަޔަށް ލޭ ދައުރު ނުވުމުގެ ސަބަބުން ފައިގެ ހަރަކާތް ހުއްޓުމެވެ.\nމިއީ ވަރަށް ނުރައްކާތެރި ކަމެއް ކަމަށާއި، މިކަމުގެ ސަބަބުން ބަލިޖެހޭ މީހުންގެ ތެރެއިން 20 އިންސައްތައާއި 50 އިންސައްތައިގެ މީހުން މަރުވާ ކަމަށް ޑރ. ވެންގާޓާ ވިދާޅުވިއެވެ. އަދި މިކަން ދިމާވެފައިވަނީ 38 އަހަރުގެ ޒުވާނާއަށް ކަމަށް ވެސް ޑރ. ވެންގާޓާ ވިދާޅުވިއެވެ.\nއަދި ޒުވާނާގެ ފުރާނަ ސަލާމަތްވީ ދެ ސަރޖަންއަކު ގުޅިގެން ކުރި އޮޕަރޭޝަނެއްގެ ސަބަބުން ކަމަށާއި، ލޭ ހޮޅި ކަފާލައިގެން ގަނޑުވެފައިވާ ލޭތައް ނަގާފައިވާ ކަމަށް ޑރ. ވެންގާޓާ ވިދާޅުވިއެވެ.\nކޮވިޑް-19ށް ފަރުވާ ހޯދަމުންދާ އެހެން ބަލިމީހުންގެ ފަރާތުންވެސް ތަފާތު އަދި ހަށިގަނޑަށް ނުރައްކާވާފަދަ އަލާމާތްތައް ފެންނަމުން ދާކަމަށާއި، މީގެ ތެރޭގައި ލޭގަނޑުވުމާއި، ކިޑްނީ ފެއިލްވުން އަދި ހާޓް އިންފްލެމޭޝަން އަދި ދިފާއީ ނިޒާމަށް ދިމާވާ އެކި ކަހަލަ މައްސަލަތައް ވަނީ ފާހަގަ ކުރެވިފައެވެ.\nޔުނިވަރސިޓީ އޮފް ފޮލޮރިޑާ ކޮލެޖް އޮފް މެޑިސިންގެ އެކިއުޓް ކެއަރ ސަރޖަރީ ޓީމުގައި ހިމެނޭ ޑރ. ސްކޮޓް ބްރެކިންރިޑްޖް ވިދާޅުވެފައިވަނީ މި ބަލީގެ ގޮތް ރަނގަޅަށް ދެނެގަނެވިފައި ނުވާ އިރު، ބަލި އަމިއްލައަށް މިއުޓޭޓްވުމާއެކު، ބަދަލުވަމުން އަންނަ ކަމަށެވެ.\nކޮވިޑް-19 ޖެހިފައިވާ މީހެއްގެ ހާލު ސީރިއަސް ވުމުގެ ސަބަބުން ވެންޓިލޭޓަރަށް ލައިގެން ފަރުވާދެނީ\nކޮވިޑްގެ ސަބަބުން ގުނަވަންތައް ފެއިލްކޮށްލާ\nކޮވިޑް ޖެހިފައި ތިބި މީހުންގެ ތެރެއިން ބައެއް ބަލި މީހުން ނޭވާލަން ވަރަށް ބޮޑަށް އުނދަގޫވުމުގެ އިތުރުން ގިނަ ގުނަވަންތަކެއް އެއްފަހަރާ ފެއިލްކޮށްލާ ކަމަށް ޑޮކްޓަރުންގެ ޓީމުން ވަނީ ބުނެފައެވެ. އަދި ގުނަވަންތައް މަސައްކަތް ކުރުން ހުއްޓާލުމުގެ ސަބަބުން އެކަމުގެ ނުރައްކާ ކުޑަކުދިންނަށް ބޮޑަށް ކުރާ ކަމަށް ވެސް ޑޮކްޓަރުންގެ ޓީމުން ވަނީ ބުނެފައެވެ.\nސާރސް ކޮވް-2 ނުވަތަ ކޮވިޑް-19 އަކީ ފުއްޕާމެއަށް އަސަރު ކުރާ ނުވަތަ ނޭވާލާ ނިޒާމަށް ޖެހޭ ބައްޔެކެވެ. ނަމަވެސް މިހާރު ހޯދާފައިވާ ހޯދުންތަކުން ދައްކާ ގޮތުން ނޭވާލާ ނިޒާމަށް އަސަރު ކުރުމުގެ އިތުރުން އިންސާނާގެ މުޅި ހަށިގަނޑަށް ވެސް މީގެ އަސަރު ކުރެއެވެ. ކޮވިޑް-19 ޖެހިގެން އެންމެ އާންމުކޮށް ފެންނަ އަލާމާތްތަކުގެ ތެރޭގައި ހިމެނެނީ ހުންއައުމާއި، ނޭވާލާން އުނދަގޫވުން ފަދަ ކަންތަކެވެ.\nނަމަވެސް މިހާރު ދެނެގަނެވިފައިވާ ގޮތުން ގުނަވަންތަކަށް ހަމަލާ ދިނުމާއި، އެންމެ ބޮޑު އެއްކަމަކަށް ފާހަގަ ވެފައިވަނީ ލޭ ހޮޅިތަކުގެ ލައިނިންގ އަށް ހަމާ ދިނުމެވެ. މިއާއެކު ލޭގަނޑު ވުމުގެ މައްސަލަތައް ފެނެއެވެ.\nއަދި ބަލިޖެހޭ ޒުވާނުންގެ ތެރެއިން ގިނަ ޒުވާނުން ސްޓްރޯކް ޖެހުމާއި ފުއްޕާމޭގައި ލޭކޮޅު ގަނޑުވުމުގެ މައްސަލަތައް ވަނީ ފާހަގަ ކުރެވިފައެވެ.\nޕަތޮލޮޖިސްޓްސް ނުވަތަ ބަލިތައް ދިރަސާ ކުރާ ޑޮކްޓަރުން ވިދާޅުވާގޮތުގައި އެންމެ ހިމަ ލޭ ހޮޅިތަކުގައި ވެސް ގަނޑުވެފައި ހުންނަ ލޭ ފެނިފައިވާ ކަމަށެވެ. އަދި ލޭގަނޑުކޮށްލާ ލޭ ހޮޅިތަކަށް ހަމަލާދެމުން އަންނަކަމަށް ވެސް ޑޮކްޓަރުން ވަނީ ވިދާޅުވެފައެވެ. އަދި ހުރިހާ ގުނަވަންތަކަކަށް ލޭހޮޅޮތައް ގުޅިފައި ހުރުމާއެކު ވައިރަސް ހަށިގަނޑަށް ވަދެއްޖެނަމަ ގުނަވަންތަކަށް ގެއްލުން ލިބުމުގެ ފުރުސަތު ބޮޑުކަމަށް ޑޮކްޓަރުން ވަނީ ވިދާޅުވެފައެވެ.\nނަރުހަކު ކުޑަ ކުއްޖަކު އުރާލައިގެން - ކުޑަކުދިންނަށް ކޮވިޑް-19 ގެ އަސަރު އެއްގޮތަށްވުރެ ގިނަ ގޮތަށް ކުރުވާ\nކޮވިޑް ޖެހިފައި ހުރި މީހެއްގެ ފުއްޕާމޭގެ ސްކޭނެއް - ފުއްޕާމޭގެ އިތުރުން ހަށިގަނޑުގެ އެކި ގުވަންތަކަށް ބަލީގެ ސަބަބުން އަސަރު ކުރޭ\nޖަރނަލް ނޭޗަރ މެޑިސިންގައި އާންމުކޮށްފައިވާ ސްޓަޑީއަކުން ވަނީ ބަލި މީހާގެ ހަށިގަނޑަށް ގެއްލުންދޭ ދެ ގޮތަށް ވެސް ސަޕޯޓް ކޮށްފައެވެ.\nޗައިނާގެ ޝެންޒެންގައި ހުންނަ، ޝެންޒެން ތާޑް ޕީޕަލްސް ހޮސްޕިޓަލްގެ ޑޮކްޓަރެއް ކަމަށްވާ ޒެންގް ޒާންގ އަދި އޭނާގެ ޓީމުން ވިދާޅުވެފައިވަނީ ކޮވިޑް ޖެހިފައިވާ9މީހެއްގެ ފުއްޕާމެއިން އިމިއުން ސެލްސްގެ ސާމްޕަލް ނަގާފައެވެ. އަދި މި ސާމްޕަލް ދައްކާގޮތުން އަދަޔާ ހިލާފަށް މެކްރޯފޭޖެސް އާއި ނިއުޓްރޯޕިލްސް ނަމަކަށް ކިޔާ އިމިއުން ސެލްސް ފެނިފައިވާ ކަމަށެވެ. އަދި ސައިޓޯކިންސް އަދި ކެމޯކިންސް ނަމަކަށް ކިޔާ އިމިއުން ސިގްނަލް ކެމިކަލްސް ބަލި މީހުންގެ ގައިން ފެނިފައެވެ.\nބަލި މީހުންގެ ގައިން ގިނަ އަދަދަކަށް ޕްރޯލައިފް ރޭޓިންގ ޓީ-ސެލްސް ވަނީ ފެނިފައެވެ. މިއީ އެހެން ވައްތަރެއްގެ އިމިއުން ސެލްއެކެވެ. އަދި ބަލީގެ އަލަމާތްތައް އެންމެ ބޮޑު މީހުންގެ ހަށިގަނޑުގައި ސީޑީ8 ޓީ-ސެލްސް މަދު ކަމަށް ޑޮކްޓަރުން ވަނީ ފާހަގަ ކުރައްވާފައެވެ. މިއީ ވައިރަސް އިންފެކްޓްވެފައިވާ ސެލްތައް މަރާލާ ސެލްތަކަކެވެ.\nޑޮކްޓަރުން ވިދާޅުވެފައިވަނީ އަލާމާތްތައް ހުއްޓުވުމަށް އެކިކަހަލަ ފަރުވާ ހޯދަމުން އަންނަ ކަމަށެވެ. މީގެ ތެރޭގައި ލޭ ދިޔާ ކުރާ ބޭހުން ލޭގަނޑުވުން ހުއްޓުވުމާއި، އިމިއުން ބްލޮކަރސްއިން ސައިޓޯކިން ސްޓޯމް ކޮންޓްރޯލް ކުރެވޭނެ ކަމަށެވެ.\nކޮވިޑް ޓޯސް ގެ ސަބަބުން އިނގިލިތައް ރަތްވެފައި\nކޮވިޑްގެ ސަބަބުން "ކޮވިޑް ޓޯސް" ޖެހޭ\nކޮވިޑް ޖެހޭ މީހުންގެ ގައިން ފެންނަ އާދަޔާ ހިލާފު ނަމަވެސް ނުރައްކާ ކުޑަ އެއް އަލާމާތަކީ "ކޮވިޑް ޓޯސް" އެވެ. ބައެއް ބަލި މީހުންގެ ގައިން ފެންނަ މި އަލާމާތުގައި ހުންނަނީ ފައިގެ އިނގިލިތައް ރަތް ނުވަތަ ދަނބު ކުލައަކަށް ދުޅަވުމެވެ. އަދި މިއީ ލޭގަނޑުވުމުގެ ސަބަބުންވާ ކަމެއް ކަމަށް ޑޮކްޓަރުން ވިދާޅުވެއެވެ. އަދި މިއީ ސީރިއަސް ކަމެއް ނޫން ކަމަށްވެސް ޑޮކްޓަރުން ވިދާޅުވެއެވެ.


މޯލްޑިވްސް ޓްރެވެލް އެވޯޑްސްގެ ސިލްވަރ ޕާޓްނަރަކަށް އެލައިޑް މޯލްޑިވްސް ޓްރެވެލް އެވޯޑްސްގެ ސިލްވަރ ޕާޓްނަރަކަށް އެލައިޑް\nމޯލްޑިވްސް ޓްރެވެލް އެވޯޑްސްގެ ސިލްވަރ ޕާޓްނަރަކަށް އެލައިޑް\nޓްރެވެލް އެވޯޑްސްގެ ސިލަވަރ ޕާޓްނަރަކަށް އެލައިޑް ހަމަޖެއްސުން - ފޮޓޯ: ޕީއެސްއެމް ނިއުސް\nމޯލްޑިވްސް ޓްރެވެލް އެވޯޑްސްގެ ސިލްވަރ ޕާޓްނަރަކަށް އެލައިޑް އިންޝުއަރެންސް ކޮމްޕެނީ ހަމަޖައްސައިފިއެވެ.\nމި އެއްބަސްވުމުގައި އެލައިޑްގެ ފަރާތުން ސޮއިކުރެއްވީ ކުންފުނީގެ މެނޭޖިންގ ޑިރެކްޓަރ މުޙައްމަދު ޝަފާޒްއެވެ. އަދި މޯލްޑިވްސް ޓްރެވެލް އެވޯޑްސްގެ ފަރާތުން ސޮއިކުރެއްވީ އެވޯޑް އިންތިޒާމްކުރާ މަޓާޓޯގެ ރައީސް އަބްދުﷲ ސުއޫދެވެ.\nމޯލްޑިވްސް ޓްރެވެލް އެވޯޑްސްއަކީ ރާއްޖޭގެ ފަތުރުވެރިކަމުގެ ސިނާއަތުގައި މަސައްކަތްކުރާ ކުންފުނިތަކުގެ އަގު ވަޒަންކުރުމުގެ ގޮތުން 2012 ވަނަ އަހަރުން ފެށިގެން މަޓާޓޯއިން ދެމުން އަންނަ އެވޯޑެކެވެ.\nމިއަހަރުގެ އެވޯޑްގެ ސިލްވަރ ޕާޓްނަރަކަށް އެލައިޑް ހަމަޖެއްސުމުގެ ރަސްމިއްޔާތުގައި ވާހަކަދައްކަވަމުން އެލައިޑްގެ މެނޭޖިންގ ޑިރެކްޓަރ މުޙައްމަދު ޝަފާޒް ވިދާޅުވީ، ޓްރެވެލް އެވޯޑްސްއަށް އެލައިޑުން އަބަދުވެސް އެހީތެރިކަން ފޯރުކޮށްދެމުން އަންނަކަމަށެވެ. އެހެންކަމުން މިފަހަރުގެ ސިލްވަރ ޕާޓްނަރަކަށް އެލައިޑް ހަމަޖެއްސުމުން އެކަމަށް މަޓާޓޯއަށް ޝުކުރުއަދާކޮށް، އެވޯޑް ހަފްލާ ކާމިޔާބުކަމާއިއެކު ކުރިއަށްގެންދިއުމަށް އެލައިޑްގެ ފުރިހަމަ އެއްބާރުލުން ލިބޭނެކަމަށް ވަނީ ވިދާޅުވެފައެވެ.\nމަޓާޓޯގެ ރައީސް އަބްދުﷲ ސުއޫދު ވަނީ އެލައިޑުން އަބަދުވެސް ޓްރެވެލް އެވޯޑްސްއަށް ދެމުންއަންނަ އެހީއަށް ޝުކުރު އަދާކޮށްފައެވެ. މިފަހަރުވެސް ގެސްޓްހައުސް އެޑިޝަންއާއީ ގާލާ ބާއްވާއިރު ގެސްޓްހައުސް އެޑިޝަން މިއަހަރުވެސް ބާއްވާނީ އަތޮޅުތެރޭ ރަށެއްގައިކަމަށް އޭނާ ވިދާޅުވިއެވެ.\nމޯލްޑިވްސް ޓްރެވެލް އެވޯޑްސްގެ މިއަހަރުގެ އެޑިޝަން އިފްތިތާހްކޮށްފައިވަނީ މޭމަހުގެ ތެރޭގައެވެ. މިއީ މަޓާޓޯއިން މޯލްޑިވްސް ޓްރެވެލް އެވޯޑްސް ބާއްވާ 8 ވަނަ އަހަރެވެ.


vnews - Magaamun isthiufaa dhinumah govaali Tweet ah Dunya ge thaa'eedhu\nމަގާމުން އިސްތިއުފާދިނުމަށް ގޮވާލި ޓްވީޓަށް ދުންޔާގެ ތާއީދު\nމި ސަރުކާރުގައި އަދާކުރައްވަމުން ގެންދަވާ މަގާމުން އިސްތިއުފާދެއްވުމަށް ރައީސް މައުމޫންގެ ދަރިކަނބަލުން ދުންޔާ މައުމޫނަށް ޓްވިޓާ މެދުވެރިކޮށް ގޮވާލި ގޮވާލުމަށް އެކަމަނާ ތާއީދު ކުރައްވައިފިއެވެ.\n"ޓީމް މައުމޫން"ގެ ނަމުގައި ހަދާފައިވާ ޓްވީޓާ އެކައުންޓަކުން ކޮށްފައިވާ ޓްވީޓެއްގައި ގޮވާލާފައިވަނީ ހެލްތު މިނިސްޓްރީގެ ސްޓޭޓް މިނިސްޓަރުކަމުގެ މަގާމުން ދުންޔާ މައުމޫން އިސްތިއުފާދެއްވުމަށެވެ.\nމި ޓްވީޓަށް ތާއީދުކުރައްވާ ދުންޔާ މައުމޫން ވަނީ އެ ޓްވީޓަށް ލައިކެއް ދެއްވާފައެވެ.\nޓްވީޓަށް ދުންޔާ ލައިކް ކުރައްވާފައި\nރައީސް މައުމޫން ހައްޔަރުކޮށް ޖަލުގައި ބަންދުކޮށްފައިވާއިރު، މިސަރުކާރުގެ އިސް މަގާމުތަކުގައި މައުމޫންގެ ދެ ބޭފުޅުންކަމަށްވާ ދުންޔާ މައުމޫނާއި ގައްސާން މައުމޫން އެބަތިއްބެވިއެވެ. އެކަމާއި ގުޅިގެން ގިނަ ބައެއްގެ ފާޑުކިޔުންތައް އެ ދެބޭފުޅުންނަށް ވަނީ އަމާޒުވެފައެވެ.\nއެ ފާޑުކިޔުންތަކަށް ރައްދު ނުދެއްވިނަމަވެސް ދުންޔާ ގެންދަވަނީ ބައްޕާފުޅު ރައީސް މައުމޫނާއިމެދު ކަންތައްތައްވަމުންދާ ގޮތާއިމެދު ހިތާމަކުރައްވާކަން ހާމަކުރަމުންނެވެ. އަދި ދުނިޔޭގެ އިސްވެރިންނަށް ޓެގް ކުރައްވާ ދުންޔާ މައުމޫން ވަނީ ރައީސް މައުމޫން މިނިވަންކުރުމަށް ޓްވިޓާ މެދުވެރިކުރައްވާ ގޮވާލައްވާފައެވެ.\nމި ގޮވާލެއްވުމަށް ސަރުކާރުގެ ބައެއް ވަޒީރުން ރުޅިވެރިކަމާއިއެކު ރައްދު ދެއްވާފައިވާއިރު، ގިނަ ބަޔަކު ދަނީ މަގާމުން އިސްތިއުފާދިނުމަށް ދުންޔާއަށް ގޮވާލަމުންނެވެ.\nރައީސް މައުމޫންގެ އިތުރަށް އެމަނިކުފާނުގެ ދަރިކަލުން ފާރިސް މައުމޫނާއި، ދަނބިދަރިކަލުން ނަދީމުވެސް ހުންނެވީ ހައްޔަރުކޮށް ޖަލުގައި ބަންދުކުރައްވާފައެވެ.\nމިސަރުކާރާއި ދެކޮޅަށް ފާޅުގައި ތެދުވެ އިސްލާހީ މަސައްކަތުގައި ޔުމްނާ މައުމޫނާއި، ފާރިސް މައުމޫން ހަރަކާތްތެރިވަމުންދިޔަަނަމަވެސް އާއިލާއާއި ބައްޕާފުޅުގެ ހައްގުގައި މިހާތަނަށް ހަގު ދަރިކަލުން ގައްސާން މައުމޫން ހަމަ އެއްވެސް އެއްޗެއް ވިދާޅުވެފައެއް ނުވެއެވެ. ދާދިފަހުން ދައުލަތުގެ ޓީވީން ގެނެސްދިން ޕްރަގްރާމެއްގައި އޭނާ ވަނީ ސާބިތުވެ ހުރީ ރައީސް ޔާމީނާއިއެކުކަމަށް ވިދާޅުވެފައެވެ.


Eh aharutherey raahjeyge inflation 1.29% ufulihje\nއެއް އަހަރުތެރޭ ރާއްޖޭގެ އިންފްލޭޝަން 1.29 ޕަސެންޓް އުފުލިއްޖެ\nވަޅޯމަސް މާރުކޭޓް: އަހަރު ދުވަހުގެ ތެރޭ ރާއްޖޭގެ އިންފްލޭޝަން ވަނީ އުފުލިފައި- އަހުމަދު ޝުރާއު | އަވަސް\nއެއް އަހަރު ތެރޭ، ރާއްޖޭގެ އިންފްލޭޝަން ރޭޓް 1.29 ޕަސެންޓް އުފުލިފައިވާ ކަމަށް ނޭޝަނަލް ބިއުރޯ އޮފް ސްޓެޓިސްޓިކްސް (އެންބީއޯއެސް) އިން ބުނެފި އެވެ.\nތަފާތު ހިސާބުތައް އެއް ކުރާ ގައުމީ ވުޒާރާ އެމްބީއޯއެސް އިން ބުނެފައިވާ ގޮތުގައި 2018 ގެ އަހަރުގެ ގެ ޑިސެންބަރު މަހުން 2019 ގެ ޑިސެންބަރު މަހާ ހަމަ އަށް ރާއްޖޭގެ އިންފްލޭޝަން ރޭޓް ވަނީ 1.29 ޕަސެންޓް އުފުލިފަ އެވެ. އަދި 2018 ގެ ނޮވެމްބަރު މަހުން 2019 ގެ ނޮވެންބަރު މަހުގެ ނިޔަލަށް އިންފްލޭޝަނަށް އައިސްފައިވާ ބަދަލަށް ބަލާނަމަ މި އަދަދު އުޅެނީ 0.54 ޕަސެންޓް މަތީގަ އެވެ.\nމުދަލާއި ހިދުމަތުގެ އަގު ތަކަށް އައިސްފައިވާ މައުލޫމާތުގެ މައްޗަށް ބިނާކޮށް އެންބީއޯއެސް އިން އާއްމުކޮށްފައިވާ ހިސާބުތައް ދައްކާ ގޮތުގައި ޑިސެމްބަރު ވަކިން ބަލާނަމަ އިންފްލޭޝަން ރޭޓް ހުރީ 0.48 ޕަސެންޓް މަތީގަ އެވެ. ނަމަވެސް ނޮވެމްބަރު މަހު އިންފްލޭޝަން ރޭޓް ހުރީ 0.13 ޕަސެންޓުގަ އެވެ.\nޑިސެމްބަރު މަހު އިންފްލޭޝަން މައްޗަށް ދިޔަ ބައިތަކުގެ ތެރޭގައި ތަރުކާރީގެ ބައިން 21.17 ޕަސެންޓް އިންފްލޭޝަން މަތިވީއިރު ފޯނު ކޯލުގެ ހިދުމަތްތަކުގެ ބައިން 2.10 ޕަސެންޓް ވަނީ މައްޗަށް ގޮސްފަ އެވެ. އަދި އެއްގަމު މަހުގެ ބައިން 1.56 ޕަސެންޓް އުފުލިފައިވެ އެވެ.\nމިދިޔަ ޑިސެމްބަރު މަހު ޑިސެންބަރުމަހު މައިގަނޑު ގޮތެއްގައި އަގުތައް ދަށަށް ގޮސްފައިވާ ބާވަތްތަކުގެ ތެރޭގައި މަހުގެ ބައިން 1.19 ޕަސެންޓް އަދި މޭވާގެ ބައިން 1.71 ޕަސެންޓް ވަނީ އިންފްލޭޝަން ދަށްވެފަ އެވެ. ވީޑިއޯ އާއި އޯޑިއޯ ރެކޯޑްކުރުމާއި ލަވަ ޖެހުމަށް ބޭނުން ކުރާ އާލާތްތަކުގެ ބައިން 2.50 ޕަސެންޓް ދަށްވެފައިވެ އެވެ. އަދި މޮޓޯސައިކަލުގެ ބައިން 0.54 ޕަސެންޓް އަދި އެހެނިހެން މައުލޫމާތާއި މުވާސަލާތީ ހިދުމަތުގެ ބައިން 0.69 ޕަސެންޓް ދަށަށް ގޮސްފައިވެ އެވެ. މީގެ އިތުރުން އަންނައުނުގެ ބައިން 0.33 ޕަސެންޓް އަދި ފޯނުގެ އާލާތްތަކުގެ ބައިން 0.73 ޕަސެންޓް ދަށްވެފައިވެ އެވެ.\nއެންމެ އަގު ދަށްވީ މޮބައިލް މުއާސަލާތީ ދާއިރާއިން\nސީޕީއައި އާއްމު ކުރުމުގައި އެރި އޮޅުން ރަނގަޅު ކޮށްފި\nމިދިޔަ މަހު މުއާސަލާތީ ދާއިރާއިން އަގު އުފުލުނު\nނޮވެމްބަރުގެ އިންފްލޭޝަން 0.13 ޕަސެންޓް ދަށަށް


މި ސަރުކާރު އައިފަހުން ބިލިއަނުން ފައިސާ ވަނީ ގެއްލިފައި: ޝިޔާމް\nޟަމްރަތު އަޙްމަދު 23 ފެބްރުއަރީ 2020\nފޮޓޯ: ރައްޔިތުންގެ މަޖިލިސް ރައީސް އިބްރާހީމް މުޙައްމަދު ސާލިހުގެ ސަރުކާރު ވެރިކަމަށް ވަޑައިގެންނެވި ފަހުން ދައުލަތުން ބިލިއަނުން ފައިސާ ގެއްލިފައިވާ ކަމަށް ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަޙުމަދު ޝިޔާމް ވިދާޅުވެއްޖެއެވެ.\nޗެނަލް 13 ގައި ވާހަކަ ދައްކަވަމުން އޭނާ ވިދާޅުވީ މިދިޔަ އަހަރު އެކަނިވެސް 2.4 ބިލިއަން ރުފިޔާ މި ސަރުކާރުން ވަނީ ބަދަލުގެ ގޮތުގައި އެކިފަރާތްތަކަށް ދެއްވާފައި ކަމަށެވެ. އެއީ ދޭންޖެހޭ ފައިސާއެއް ނޫންކަމަށް ވެސް އޭނާ ވިދާޅުވިއެވެ. މިއަހަރު މިހާތަނަށް ވެސް އެތައް ބަޔަކަށް ބަދަލުގެ ގޮތުގައި ފައިސާދޭން މިސަރުކާރުން ނިންމަވާފައިވާ ކަމަށް އޭނާ ވިދާޅުވިއެވެ.\nޝިޔާމް ވަނީ މިސަރުކާރުން ރައީސް ޔާމީނާމެދު ޢަމަލުކުރައްވާ ގޮތާމެދު ވެސް ފާޑުވިދާޅުވެފައެވެ. އެއްވެސް އިރެއްގައި ރައީސް ޔާމީނާމެދު މިސަރުކާރުން ރަނގަޅަށް ކަންކަން ކުރައްވާނޭ ކަމަށް އުންމީދު ނުކުރައްވާ ކަމަށް އޭނާ ވިދާޅުވިއެވެ. އަދި ކުރިއަށްއޮތާގައި ވެސް އަމަލު ކުރައްވާނެ ގޮތެއް އެނގިވަޑައި ނުގަންނަވާ ކަމަށް ވެސް ވިދާޅުވިއެވެ. އޭނާ ވިދާޅުވީ ރައީސް ޔާމީންގެ އިސްތަށި ފުޅުގައި ދެ މިލިއަން ޑޮލަރުގެ ތުހުމަތު އަޅުވައި އެންމެފަހުން އެމަނިކުފާނު ޖަލަށްލައްވާފައިވަނީ އެ ވިދާޅުވާ ފައިސާއެއް ރައީސް އިބްރާހީމް މުޙައްމަދު ސާލިހުގެ އަތްޕުޅު ފޯރާ ފަށުގައި ހުއްޓައި ކަމަށެވެ. އެ ތުހުމަތު ކުރެއްވުމާއެކު ރައީސް ޔާމީން ވަނީ އެކަން ބެއްލެވުމަށް ކަމާބެހޭ ފަރާތްތަކަށް އަމިއްލަފުޅަށް އަންގަވާފައި ކަމަށް ވެސް ޝިޔާމް ވިދާޅުވިއެވެ. އެފައިސާއާ މެދު ގޮތެއް ނިމެންދެން ފައިސާ ބަހައްޓަވާފައިވަނީ އެކްސްކްރީ އެކައުންޓެއްގައި ކަމަށް ވެސް އޭނާ ވިދާޅުވިއެވެ. އެހެންނަމަވެސް އެފައިސާއަކީ ކޮން ފައިސާއެއް ކަމެއް ދައުލަތުގެ އެއްވެސް މުޢައްސަސާއަކަށް އަދިވެސް ހާމަކޮށްދެއްވި ނުވާކަމަށް ޝިޔާމް ވިދާޅުވިއެވެ.\nޝިޔާމް ވިދާޅުވީ މިއީ ނާގާބިލް ސަރުކާރެއް ކަމަށެވެ. މި ސަރުކާރުން ހިންގާ ޖަރީމާތައް ރައްޔިތުންނާ ހަމައަށް ތިލަކުރެއްވުމުގެ މަސައްކަތް ކޮންމެ ދުވަހަކު ވެސް ކުރައްވާނެ ކަމަށް އޭނާ ވިދާޅުވިއެވެ.\nފާއިތުވި ދޮޅު އަހަރު ދުވަސްތެރޭގައި މިސަރުކާރުން ވަނީ ރައްޔިތުންނަށް ކަމެއް ނުކޮށްދެއްވައި އެތައް ފައިސާއެއް ގެއްލުވާލާފައި ކަމަށް ވެސް އޭނާ ވިދާޅުވިއެވެ. މިއަދު "ފެންނަނީ ސަރުކާރުގެ އެންމެ އިސްވެރިން ފެށިގެން ރައީސް އޮފީހުންނާއި ރައްޔިތުންގެ މަޖިލީހުގެ ރައީސާ ހަމައަށް ދިވެދައުލަތް ލޫޓުވާތަން،" ކަމަށް އޭނާ ވިދާޅވިއެވެ.\nޝިޔާމް ވިދާޅުވީ ސަރުކާރު ހަމަ މަގަށް އަޅުވަން މަގުމައްޗަށް ނުކުންނަން ޖެހިއްޖެ ކަމަށްވާނަމަ އެކަން ވެސް ކުރައްވާނެ ކަމަށެވެ. "މަގުމައްޗަށް ނުކުންނަންޖެހިއްޖެއްޔާ ނުކުންނާނަން، ނުކުމެއްޖެއްޔާ ސްޓްރެންތުހުރިވަރު ދައްކާނަން،" އޭނާ ވިދާޅުވިއެވެ.\nއޭނާ ވަނީ ރައީސް ޔާމީނަށް ޙުކުމް އިއްވި ބެންޗުގައި ހިމެނިވަޑައިގަންނަވާ އަލީ ރަޝީދަށް ވެސް ތިހުމަތުތަކެއް ކުރައްވައިފައެވެ. ރައީސް ޔާމީނަށް ކުރެއްވި ޙުކުމުގެ ބަދަލުގައި ސަރުކާރުން އޭނާއަށްކޮށްދޭން ވިދާޅުވި ކަންކަން ނުކޮށްދެވިގެން އެކަމާ އޭނާ ހުންނެވީ ހިތްހަމަނުޖެހިފައި ކަމަށް މައުލޫމާތު ލިބިފައިވާ ކަމަށް ވެސް ޝިޔާ ވިދާޅުވިއެވެ.\nސަރުކާރުން ގެންދަވަނީ ލޯކަލް ކައުންސިލް އިންތިޚާބަށް ރައްޔިތުންއގެ ލޮލުގައި އަނދުން އަޅުވަމުން ކަމަށާއި، މަޝްރޫއުތަކުގައި ސޮއިކުރުން ފިޔަވައި އެއްވެސް ކަމެއް މިސަރުކާރުން ކޮށްދެއްވާފައި ނުވާކަމަށް ވެސް އޭނާ ވިދާޅުވިއެވެ. 100 ދުވަހުގެ ވަޢުދުތަކުގެ ތެރެއިން ވެސް ފުރިހަމަ ކުރެވިފައިވަނީ 35 އިންސައްތަ ކަމަށް ވެސް އޭނާ ވިދާޅުވިއެވެ.\nއަރުޝީފަށް ނެގީ 23/02/2020 20:43\nއެންމެފަހުން އަޕްޑޭޓްކުރީ 23/02/2020 20:43


IMF in raajje ah 29 million dollar hoadhanee | Mihaaru\nއައިއެމްއެފުން ރާއްޖޭގައި ބޭއްވި ނޫސްވެރިންގެ ބައްދަލުވުމެއް-- ފޮޓޯ: ހުސައިން ވަހީދު/މިހާރު\n17 އެޕްރީލް 2020 - 22:23 11 comments\nއައިއެމްއެފުން ބޭއްވި ޕްރެސް ކޮންފަރެންސްގައި، އައިއެމްއެފުން އޭޝިއާ އަދި ޕެސިޕިކް ސަރަހައްދަށް ކަނޑައަޅާފައިވާ ޑިރެކްޓަރު ޗަން ޔޮންގް ރީ ވިދާޅުވީ، ރާއްޖެއިން ރެޕިޑް ކްރެޑިޓް ފެސިލިޓީ (އާރްސީއެފް) ގެ ގޮތުގައި 29 މިލިއަނެއްހާ ޑޮލަރު ހޯދަން އެދިފައިވާ ކަމަށެވެ.\n"މިކަން ވަރަށް އަވަހަށް ބޯޑަށް ހުށަހަޅައި މި އަދަދު ހަމަޖެހިގެންދާނެ ކަމަށް ބެލެވެނީ،" އޭނާ ވިދާޅުވި އެވެ.\nއެނގިފައިވާ ގޮތުގައި އައިއެމްއެފުން މި މަހުގެ 22 ވަނަ ދުވަހު ބާއްވާ ބޯޑު ބައްދަލުވުމުގައި މި ފައިސާ އެޕްރޫވްކުރާނެ އެވެެ.\nރީ ވިދާޅުވީ، ރާއްޖޭގެ އިގްތިސާދީ ހާލަތު ހަމަމަގަށް އެޅުވުމަށްޓަކައި މިހާރަށް ވުރެ ބޮޑަށް ދަނޑުވެރިކަމާއި މަސްވެރިކަމުގެ ދާއިރާ އަށް މީހުން ނެރެ، އެދެ ދާއިރާ ކުރިއެރުވުން މުހިއްމު ކަމަށެވެ. މިކަންކަން ކުރުމަށްޓަކައި މުޅި އިގްތިސާދުގެ ސްޓްރަކްޗާ އަށް ބަދަލު ގެންނަން ޖެހޭ ކަމަށް އޭނާ ވިދާޅުވި އެވެ.\nމިހާލަތުގައި ސަރުކާރުގެ ހަރަދުތައް ކުޑަކުރުމަށް ގިނަ މަސައްކަތްތަކެއް އަންނަނީ ކުރަމުންނެވެ. އެގޮތުން އެއް ބިލިއަން ރުފިޔާ އަށް ވުރެ އިތުރަށް ސަރުކާރުގެ ބަޖެޓުން ހަރަދުތައް އުނިކުރަން ސަރުކާރުން އަންނަނީ މަސައްކަތް ކުރަމުންނެވެ. މިހާރު އޮތް ހާލަތުގައި ސިއްހީ ކަންކަމާއި އެ ނޫން މުހިއްމު ހަރަދުތަކަށް ރާއްޖޭގެ ބަޖެޓަށް 12 ބިލިއަން ރުފިޔާ ވަނީ އިތުުރުވެފަ އެވެ.\nރާއްޖެ އަށް ކުރިމަތިވާ އިގްތިސާދީ ހާލަތުން އަރައިގަތުމަށްޓަކައި ބޭރުގެ އެކި މާލީ އެހީތައް ހޯދުމުގެ މަސައްކަތް ވަނީ ފަށައިފަ އެވެ. އެގޮތުން ދާދި ފަހުން ވަނީ ވޯލްޑް ބޭންކުން 266 މިލިއަން ރުފިޔާ ލިބިފަ އެވެ. އަދި އޯޕެކް ފަންޑު ފޯ އިންޓަނޭޝަނަލް ޑިވެލޮޕްމެންޓް (އޮފިޑް) އިން ވަނީ 308 މިލިއަން ރުފިޔާގެ ލޯނު އެހީއެއް ލިބިފަ އެވެ.\nމިއަހަރުގެ ބާކީ ބައި ރާއްޖެ އަށް ޓޫރިސްޓުން ނާންނަ ނަމަ ރާއްޖޭގެ އިގްތިސާދު މައިނަސް 17 ޕަސެންޓަށް އަރާނެ ކަމަށް މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ލަފާކުރެ އެވެ.\nއިތުރު ލިޔުންތައް ދިވެހިރާއްޖެ އިގްތިސާދު އައިއެމްއެފް


India massala: Nahama gothu Magaamuge beynun nukuran edhefi\nއިންޑިއާ މައްސަލާގައި މަގާމުގެ ނުފޫޒު ބޭނުން ނުކުރަން އެދިއްޖެ\nވިލިމާލެ ދާއިރާގެ މެންބަރު އަހްމަދު އުޝާމް -- ފޮޓޯ: މަޖިލިސް\nއިންޑިއާއާ ގުޅޭ ގޮތުން ދެކެވޭ ވާހަކަތަކުގައި މަގާމުގެ ބާރު ނަހަމަ ގޮތުގައި ބޭނުން ކުރުން ހުއްޓާލުމަށް ވިލިމާލެ ދާއިރާގެ މެންބަރު އަދި ހާރިޖީ ގުޅުންތަކުގެ ކޮމިޓީގެ މެންބަރު އަހްމަދު އުޝާމް އެ ކޮމިޓީގެ މުގައްރިރު އިބްރާހީމް ޝަރީފަށް ގޮވާލައްވައިފި އެވެ.\nއުޝާމް މިހެން ވިދާޅުވެފައި މިވަނީ އިންޑިއާއާ ގުޅޭ ގޮތުން ބައެއް ނޫސްތަކުގައި ރިޕޯޓް ކުރަމުންދާ ގޮތުން ޝަރީފް ކަންބޮޑުވުން ފާޅު ކުރައްވާފައިވާ ޓްވީޓަކަށް ޖަވާބު ދެއްވަމުންނެވެ.\nޝަރީފް ވިދާޅުވީ ރާއްޖޭގައި ހުންނަ އިންޑިއާގެ ހައި ކޮމިޝަނަށް ހަމަލާ ދޭނެ ކަމަށް ބުނެ ބިރުދެއްކުމަށް ސޯޝަލް މީޑިއާގައި ހިންގަމުން ގެންދާ އަމަލުތައް ހާރިޖީ ގުޅުންތަކުގެ ކޮމިޓީގެ މުގައްރިރުގެ ހައިސިއްޔަތުން ހަރުކަށި އިބާރާތުން ކުށްވެރިކުރައްވާ ކަމަށެވެ.\nމަރަދޫ ދާއިރާގެ މެންބަރު ކަން ވެސް ކުރައްވަމުން ގެންދަވާ ޝަރީފް އިތުރަށް ވިދާޅުވީ އިންޑިއާ އަކީ ރާއްޖޭގެ އަވަށްޓެރިއެެއްގެ އިތުރުން ރާއްޖޭގެ ވަރަށް ގާތް ގައުމެއް ކަމަށެވެ. އެހެންކަމުން އިންޑިއާގެ ހައިކޮމިޝަންގައި ތިއްބަވާ ބޭފުޅުންނާ ދެކޮޅަށް އެއްވެސް ބާވަތެއްގެ ހަމަލާއެއް ދިނުމަށް ހިތްވަރު ދިނުމަކީ ބަލައިގަނެވޭނެ ކަމެއް ނޫން ކަމަށެވެ.\nޝަރީފްގެ މި ވާހަކަަތަކަށް ރައްދު ދެއްވަމުން އުޝާމް ވިދާޅުވީ ރާއްޖޭގައި ހުންނަ އިންޑިއާ ހައި ކޮމިޝަނަށް ނުވަތަ އެތަނުގެ އޮފިޝަލުންނަށް ހަމަލާ ދިނުމަށް އެއްވެސް ފަރާތަކުން ގޮވާލާފައި ނުވާ ކަމަށެވެ. އިންޑިއާ ސިފައިން ރާއްޖޭގައި ތިބޭތީ އެކަމާ ދެކޮޅަށް ކެމްޕޭނެއް ކުރިއަށް ގެންދިއުމަކީ ހަމަލާއެއް ދިނުމަށް ގޮވާލުން ނޫން ކަމަށްވެސް ވިދާޅުވި އެވެ.\n"އިންޑިއާ އައުޓްގެ ނަމުގައި ކުރިއަށްދާ ކެމްޕޭނަށް އެއްބަސް ނުވެވޭތީ އެ ސަބަބަށްޓަކައި ކަމުގެ ހަގީގަތް އޮޅުވާލުމަށް މަގާމު ބޭނުންކުރުން ހުއްޓާލާ،" މަޖިލީހުގައި އިންނަވާ އަމިއްލަ މެންބަރު އުޝާމް ވިދާޅުވެފައިވެ އެވެ.\nއިންޑިއާއާ ދެކޮޅަށް ހަބަރު ފަތުރާ ރާއްޖޭގެ މީޑިއާތަކަށް ފިޔަވަޅު އަޅައިދިނުން އެދި ރާއްޖޭގައި ހުންނަ އިންޑިއާގެ ހައި ކޮމިޝަނުން، ރާއްޖޭގެ ފޮރިން މިނިސްޓްރީ އަށް ފޮނުވާފައިވާ ސިޓީއެއްގެ ކޮޕީ ވެސް މިހާރު ވަނީ ސޯޝަލް މީޑިއާގައި އާންމުވެފަ އެވެ. އަދި މިކަމާ ގުޅޭ މައްސަލަތަކެއް ފުލުހުން ވެސް ގެންދަނީ ބަލަމުންނެވެ.\nމި ސިޓީގައި ބުނެފައިވަނީ ރާއްޖޭގެ ބައެއް މީޑިއާ ތަކުން ހަބަރު ފަތުރާ ގޮތާ މެދުގައި ކަންބޮޑުވާ ކަމަށެވެ. އިންޑިއާއާ ގުޅިގެން ރިޕޯޓް ކުރާ ބައެއް ހަބަރުތަކުގެ ސަބަބުން ހައި ކޮމިޝަންގެ މަސައްކަތައް އުނދަގޫވެ ރާއްޖޭގައި ހުންނަވާ އިންޑިއާގެ ސަފީރު ސަންޖޭ ސުދީރްގެ ކަރާމާތައް ބުރޫ އަރަމުންދާ ކަންވެސް ފާހަގަކޮށްފައިވެ އެވެ.\nމި މައްސަލާގައި އަވަސް އިން ސުވާލުކުރުމުން އިންޑިއަން ހައި ކޮމިޝަނުން ބުނީ މި މައްސަލައަކީ ދެ ސަރުކާރުގެ މަސްލަހަތު އޮތް މައްސަލައަކަށް ވުމުން ހައި ކޮމިޝަނުން މައްސަލާގައި އެއްޗެކޭ ބުނަން ބޭނުން ނުވާ ކަމަށެވެ.\nރައްޔިތުންގެ މަޖިލިސް އިންޑިއާ އިބްރާހިމް ޝަރީފު + ޕޮލިޓިކްސް އަހުމަދު އުޝާމް\nމާދަމާއިން ފެށިގެން ޕާޓީގެ މަސައްކަތް ފަށާނަން\n"ޑީލެއް ހެދިއްޔާ ހެދީ ނަޝީދާއެކު"


އައްޝައިޚް އަލްއަލްބާނީ | ތާރީޚް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތާރީޚް އައްޝައިޚް އަލްއަލްބާނީ\n18 އެޕްރީލް 2005\nޝައިޚް އަލްބާނީގެ ފުރިހަމަ ނަންފުޅަކީ މުޙައްމަދު ނާޞިރުއްދީން ބިން އަލްޙާއްޖު ނޫޙް އަލްއަލްބާނީ އެވެ. މަޝްހޫރު ނަންފުޅަކީ އަލްބާނީއެވެ. ޝައިޚް އަލްބާނީ އުފަންވެވަޑައިގަތީ ހިޖުރައިން 1333 ވަނަ އަހަރު (1914-މ)، އަލްބާނިޔާގެ (އަލްބޭނިއާ) އޭރުގެ ވެރިރަށް އަޝްގޫދްރާ އޭ ކިއުނު ރަށެއްގައެވެ. ޢާއިލާ އަކީ މާއްދީގޮތުން ފަޤީރު އެހެންނަމަވެސް ޢިލްމީގޮތުން މުއްސަނދި، ދީންވެރި ޢާއިލާއެކެވެ. ބައްޕާފުޅަކީ އެ ރަށުގެ މީހުން ދީނީ ކަންތައްތައް އޮޅުން ފިލުވުމަށް ދާ މަރްޖިޢްއެކެވެ.\nއަލްބާނީ ވަރަށް ތުއްޕުޅު އިރު ބައްޕާފުޅާއެކު އަލްބާނިޔާ ދޫކުރައްވައި، ސޫރިއާގެ ދިމިޝްޤަށް ހިޖުރަކުރެއްވައި، އެތާނގައި ވަޒަންވެރިވެވަޑައިގަތެވެ. އެ ދުވަސްވަރަކީ އަލްބާނިޔާގައި އޭރު ރަސްކަލަކަށް ހުންނެވި އަޙްމަދު ޒާޣޫ، އިސްލާމީ އާދަކާދަތައް ދޫކުރައްވައި ހުޅަނގުގެ ޢިލްމާނީ ނިޒާމާއި ދިމާއަށް މިސްރާބުޖެހި ދުވަސްކޮޅުވެސް މެއެވެ.\nދިމިޝްޤަށް ވަޑައިގެން އެތާނގެ "މަދްރަސަތުލް އިސްޢާފުލް ޚައިރީ" އިން އިބްތިދާއީ ތަޢްލީމު އުނގެނިވަޑައިގަތެވެ.\nއަލްބާނީގެ ބައްޕާފުޅު ދެކެވަޑައިގަތް ގޮތުގައި، އޭރުއޮތް ނިޒާމީ ތަޢްލީމަކީ ދީނީގޮތުން އެހާ ރަނގަޅު ފެންވަރެއްގެ ޢިލްމެއް ލިބޭނެ އެއްޗެއް ނޫނެވެ. އެހެންވެ އަލްބާނީ އިބްތިދާއީ ނިންމެވުމުން، ނިޒާމީ ތަޢްލީމު ދޭ މަދަރުސާއަކަށް ފޮނުއްވުމުގެ ބަދަލުގައި، ޚާއްޞަ ޕުރޮގުރާމެއްގެ ދަށުން ޤުރުއާނާއި ތަޖުވީދާއި ޢަރަބިބަހުގެ ޢިލްމުތައް ކަމުގައިވާ ނަޙޫ ޞަރުފް، އަދި ޙަނަފީ މަޛްހަބުގެ ފިޤުހު އުނގަންނަވައި ދެއްވިއެވެ.\nއެ ގޮތުން އަލްބާނީ، ބައްޕާފުޅުގެ ބެއްލެވުމުގެ ދަށުން، ޙަފްޞް ޢަން ޢާޞިމްގެ ރިވާޔަތަށް، ކީރިތި ޤުރުއާން ހިތު ދަސްކުރެއްވިއެވެ. އަދި އޭރުގެ ޝައިޚެއް ކަމުގައިވާ ޝައިޚް ސަޢީދުލް ބުރުހާނީގެ އަރިއަހުން ފިޤުހު ޢިލްމާއި، ބަސް އަދި ބަލާޣާ ކިޔަވާ ވިދާޅުވިއެވެ. ހަމަ މިދުވަސްވަރު އަލްބާނީ ވަޑައިގަތީ، ޢައްލާމާ ބަހުޖަތުލް ބައިޠާރުގެ ޢިލްމީ ދަރުސްތައް އަޑުއައްސަވަމުންނެވެ.\nބައްޕާފުޅަކީ ގަޑިހަދާ މީހެއް ކަމުން، އަލްބާނީވެސް ވަރަށް ފުރިހަމަ ގޮތެއްގައި ގަޑިހެދުމުގެ މަސައްކަތް ދަސްކުރައްވައި، މި ދާއިރާއިން މަޝްހޫރު މީހަކަށް ވެވަޑައިގަތެވެ. ގަޑިހެދުމުގެ މަސައްކަތް ވެގެން ދިޔައީ، ދިރިއުޅުއްވެވޭ ވަރުގެ އާމްދަނީއެއް ލިބޭ އަދި އަނެއްކޮޅުން ފޮތް ކިޔަވާވިދާޅުވުމާއި ޢިލްމު ހޯދުމުގެ ވަގުތުވެސް ލިބޭ މަސައްކަތަކަށެވެ. ސޫރިއާއަށް ވަޑައިގަތުމުން ޢަރަބި ބަސް އެނގިވަޑައިގެން، ދީނީ ޢިލްމުގެ އަސްލު މަޞްދަރުން ޢިލްމު ނެންގެވުން އަލްބާނީއަށް ފަސޭހަވެވަޑައިގެން ދިޔައެވެ.\nޙަދީޘް ޢިލްމާއި ދިމާއަށް މިސްރާބުޖެއްސެވުން:\nޙަދީޘް ޢިލްމުގެ ތެރެއަށް ނުފީނައި، ހަމައެކަނި ޙަނަފީ މަޛްހަބު ނަކަލު ކުރުމަށް އަލްބާނީގެ ބައްޕާފުޅު އިރުޝާދު ދެއްވިއެވެ. ނަމަވެސް އަލްބާނީ ޙަދީޘް ޢިލްމާއި ދިމާލަށް މިސްރާބު ޖެއްސެވިއެވެ. ޢުމުރުން ވިހަ އަހަރުގައި، އޭރުގެ މަޝްހޫރު ޢިލްމުވެރިއެއް ކަމުގައިވާ މުޙައްމަދު ރަޝީދު ރިޟާގެ ބެއްލެވުމުގެ ދަށުން ނެރޭ އަލްމަނާރު މަޖައްލާގެ އަސަރު، އަލްބާނީގެ ފިކުރާއި ވިސްނުމަށް ކުރިއެވެ.\nޙަދީޘާއި ގުޅޭ އެންމެ ފުރަތަމަ ކަމަކަށް އަލްބާނީ ކުރެއްވި ކަމަކީ، ''އަލްމުޣްނީ އަން ޙަމްލިލް އަސްފާރި ފީ ތަޚްރީޖި މާ ފިލް އިޙްޔާއި މިން އަލްއަޚްބާރި'' އޭ ކިޔޭ ފޮތެއް ގައި ހުރި ޙަދީޘްތަކާއި ބެހޭ ގޮތުން ލިއުއްވުމެވެ. އޭރު ޢުމުރުފުޅަކީ ވިހި އަހަރެވެ.\nމި ކަމުގެ ސަބަބުން ދިމްޝްޤުގެ ޢިލްމުވެރިންގެ މެދުގައި އަލްބާނީއަކީ އެނގި ދަންނަ މީހަކަށް ވިއެވެ. އެހެންވެ އެތާނގެ "އައްޡާހިރިއްޔާ" ކުތުބުޚާނާއިން އަލްބާނީ ހުންނަވާނެ ވަކި ކޮޓަރިއެއްވެސް ޚާއްޞަކޮށް ދިނެވެ. އަދި ބޭނުން ވަގުތަކު އެތަނަށް އައިސްގޮސް ފަސޭހެ ކުރުމަށްޓަކައި އެތާނގެ ތަޅުދަނޑިއެއްވެސް ހަވާލު ކުރެވުނެވެ.\nފޮތް ލިއުއްވުމުގެ ތެރެއަށް އަލްބާނީ ވަދެވަޑައިގަތީ ޢުމުރުފުޅުން ވިހީގެ އަހަރު ތަކުގެ ތެރޭގައެވެ. އެ ގޮތުން އެންމެ ފުރަތަމަ ލިއުއްވީ ފިޤުހު ޢިލްމާއި ގުޅުން ހުރި ފޮތެކެވެ. އެ ފޮތުގެ ނަމަކީ "ތަޙްޛީރުލް މަސާޖިދަ މިން އިއްތިޚާޛިލް ޤުބޫރަ މަސާޖިދަ'' އެވެ. މިއީ ޤަބުރުތައް މިސްކިތުގެ ގޮތުގައި ހެދުމާއި، ޤަބުރު ހުންނަ ތަންތާނގައި މިސްކިތް ބިނާ ކުރުމަކީ ހުއްދަވާނެ ކަމެއް ނޫންކަން ބަޔާންކޮށް ދީފައިވާ ފޮތެކެވެ. އެތަކެއް ފަހަރު މި ފޮތްވަނީ އާ ކުރެވި އާ ޗާޕުތަކެއް ނެރެވިފައެވެ. ޙަދީޘް ތަޚްރީޖު ކުރުމުގެ ދާއިރާގައި ލިއުއްވި އެންމެ ފުރަތަމަ ފޮތަކީ، "އައްރައުޟުއް ނަޟީރު ފީ ތަރުތީބި ވަ ތަޚްރީޖި މުޢްޖަމުއް ޠަބަރާނީ އައްޞަޣީރް" އޭ ކިޔޭ ފޮތެކެވެ.\nޝައިޚް އަލްބާނީ ސަލަފީ މަގުން ހިންގެވުމުށް މެދުވެރިވި އެންމެ ބޮޑު ސަބަބަކީ، ކީރިތި ރަސޫލާގެ ޙަދީޘްފުޅާއި ބެހޭ ޢިލްމުގެ ތެރެއަށް ފީނައިވަޑައިގަނެ އެ ޢިލްމުގެ އުނގެނިވަޑައިތުމެވެ. އަދި ސަލަފީ މަދަރުސާގެ މަޝްހޫރު ޢިލްމުވެރިން ކަމުގައިވާ ޝައިޚުލް އިސްލާމް އިބްނު ތައިމިޔާ، އިބްނުލް ޤައްޔިމް ފަދަ ބޭފުޅުންގެ ފޮތްތައް، ކިޔާ ވިދާޅުވުން ވެގެން ދިޔައީ، އަލްބާނީ ސަލަފީ މަގުގައި އިތުރަށް ސާބިތުވެވަޑައިގަތް ކަމަކަށެވެ.\nސޫރިއާގައި ސީދާ ތައުޙީދާއި، ސީދާ ސުންނަތުގެ ދަންމަރު ހިއްޕަވައިގެން އަލްބާނީ ތެދުވެވަޑައިގަތެވެ. އަދި އެ ތާނގެ ގިނަ ޢިލްމުވެރިންތަކަކާއި ބައްދަލު ކުރައްވައި، ބިދްޢަތަކާއި ވަކި މަޛްހަބަކަށް ތަޢައްޞުބު ވުމުގެ ނުރަނގަޅުކަން ބަޔާން ކޮށްދެއްވިއެވެ. އަދި ސޫރިއާގައި ވަރަށް ބޮޑަށް ފެތުރިފައި އޮތް ޚުރާފާތާއި، ޞޫފީ ގޮތްތަކާއި އަދި ތަފާތު ބިދުޢަތަކާއި، ޢިލްމީ ހަނގުރާމަ ކުރެއްވިއެވެ.\nނަތީޖާއަކަށް ވެގެން ދިޔައީ، އަލްބާނީގެ ގޮވާލެއްވުމާއި ހިތް ހަމަ ނުޖެހުނު މީހުން އަލްބާނީ އާއި ޒާތީ ގޮތުން ޖައްސާލާ، އަދި ޢާއްމުން އަލްބާނީ ދެކެ ނަފްރަތު ކުރުވަން ''އެއީ މަގުފުރެދިފައިވާ ވައްހާބީ" އެކޭ ފަދަ އަޑުތައް ފެތުރުމެވެ.\nއަދި އަލްބާނީގެ ފިލާވަޅުތައް އަޑު ނޭހުމަށްވެސް ބަޔަކު މީހުން ގޮވާލިއެވެ. ނަމަވެސް ދިމިޝްޤުގައި އޭރު ތިއްބެވި ބޮޑެތި މަޝްހޫރު ޢިލްމުވެރިން އަލްބާނީއަށް ހިތްވަރު ދެއްވާ، އަލްބާނީ ގޮވާލައްވާ ސަލަފީ މަގުގައި ކުރިއަށް ވަޑައިގަތުމަށް ނަޞޭޙަތްތެރިވިއެވެ. މީގެ ތެރޭގައި ޢައްލާމާ ބަހްޖަތު އަލްބައިޠާރު، އައްޝައިޚް ޢަބްދުލްފައްތާޙް (ސޫރިޔާގެ މުސްލިމް ޒުވާނުން ޖަމްޢިއްޔާގެ ރައީސް)، އައްޝައިޚް ތައުފީޤު އަލްބިޒްރާ ފަދަ ޢިލްމުވެރިން ހިމެނިވަޑައިގަންނަވައެވެ.\nދީނަށް ގޮވާލެއްވުމުގެ މަސައްކަތް:\nއިސްލާމް ދީނަށް ގޮވާލެއްވުމުގައި، ޝައިޚް އަލްބާނީ ވަރަށް ބުރަ މަސައްކަތްޕުޅުތަކެއް ކުރެއްވިއެވެ. އެގޮތުން :-\n- ކޮންމެ ހަފްތާއަކު ދެ ދުވަހު، ޝައިޚް އަލްބާނީ ދީނީ ޢިލްމުގެ ފިލާވަޅުތަކެއް ދެއްވިއެވެ. މި ފިލާވަޅުތަކަށް ދީނީ ޢިލްމު އުނގެނޭ ދަރިވަރުންނާއި ޔުނިވާސިޓީތަކުގެ އުސްތާޒުންވެސް ޙާޟިރުވިއެވެ. މި ފިލާވަޅުތަކުގައި އަލްބާނީ ކިޔަވާ ދެއްވި ފޮތްތަކުގެ ތެރޭގައި މި އަންނަނިވި ފޮތްތައް ހިމެނެއެވެ.\n- ޢަބްދުއްރަޙްމާން ބިން ޙަސަން ބިން މުޙައްމަދު ބިން ޢަބްދުލްވައްހާބުގެ "ފަތްޙުލް މަޖީދް".\n- ޝައުކާނީގެ "އައްރައުޟަތުއް ނަދިއްޔާ ޝަރްޙުއް ދުރަރުލް ބަހިއްޔާ"\n- ޢަބްދުލް ވައްހާބް ޙައްލާފްގެ "އުޞޫލުލް ފިޤްހު".\n- އިބްނު ކަޘީރުގެ "އަލްބާޢިޘުލް ޙަޘީޘް ޝަރްޙު އިޚްތިޞާރު ޢުލޫމުލް ޙަދީޘް".\n- މުޙައްމަދު އަސަދުގެ މިންހާޖުލް އިސްލާމް ފިލްޙުކްމި.\n- ސައްޔިދު ސާބިޤުގެ ފިޤްހުއް ސުއްނާ.\nހަމަ އެހެންމެ ކޮންމެ މަހަކު އަލްބާނީ ސޫރިޔާގެ ތަފާތު ރަށްރަށަށް ދަތުރު ކުރައްވައި، ދީނީ ދަރުސްތައް މީހުންނަށް އުނގަންނަވައި ދެއްވިއެވެ. އަދި ބައެއްފަހަރު އުރުދުން އަށް ވަޑައިގަނެ އެތާގައިވެސް ޢިލްމު އުނގަނަންވައި ދެއްވިއެވެ. އަދި ފަހުން އުރުދުންގައި އުޅުއްވަން ފެއްޓެވިއެވެ. މި ކަމުގެ ނަތީޖާއަކަށް ވީ ބަޔަކު މީހުން ސޫރިޔާ ސަރުކާރު ކައިރީ ކުޓުވާ އަލްބާނީ އާ ދެކޮޅުވެރި ކުރުވުމެވެ.\nއުނދަގުލަށް ކެތް ކުރެއްވުން:\n1960 ވަނަ އަހަރުގެ ކުރީކޮޅު ސޫރިޔާ ސަރުކާރުން ދިޔައީ، ޝައިޚަށް ފާރަލަމުންނެވެ. ނަމަވެސް ޝައިޚް އަލްބާނީއަކީ އެއްގޮތަކަށްވެސް ސިޔާސީ ކަންތަކުގެ ތެރެއަށް ވަދެވަޑައިގަތް ބޭފުޅެއް ނޫނެވެ. ސަރުކާރުގެ ފިއްތުންތަކާއި ހެދި ތަފާތު ދަތި އުނދަގޫ ޝައިޚަށް ފޯރަމުން ދިޔައެވެ. އެގޮތުން ދެ ފަހަރެއްގެ މަތިން ހައްޔަރު ކުރެވުނެވެ. ފުރަތަމަ ހައްޔަރު ކުރެވުނީ، 67 ވަނަ އަހަރު ދެ މަސް ދުވަސް ވަންދެން "ދިމިޝްޤު ކިއްލާ'' ގައެވެ. އެ ކިއްލާއަކީ ޝައިޚުލް އިސްލާމް އިބްނު ތައިމިޔާވެސް ހައްޔަރު ކުރެވުނު ކިއްލާއެވެ. 67ގެ ޢަރަބި އިސްރާއީލް ހަނގުރާމަ ފެއްޓުމުން ސޫރިޔާ ސަރުކާރަށް، އަލްބާނީ މިނިވަން ކުރަން ފެނުމުން، މިނިވަން ކުރެވުނެވެ.\nނަމަވެސް ހަނގުރާމަ ގަދަވީމާ އަނެއްކާވެސް ހައްޔަރު ކުރެވުނެވެ. މިފަހަރު ހައްޔަރު ކުރެވުނީ ދިމިޝްޤުގެ އުތުރުގައި ހުންނަ "ޙިސްކާ" ޖަލުގައެވެ. މި ޖަލުގައި ޝައިޚް އަށް މަސް ދުވަސް ހޭދަ ކުރެއްވިއެވެ. ޖަލުގައި މި ހޭދަ ކުރެއްވި ދުވަސްވަރު މުންޛިރީގެ "މުޚްތަޞަރު ޞަޙީޙް މުސްލިމް" ގައި ހުރި ޙަދީޘްތަކާއި ބެހޭ ހޯދުންތައް ހޯދައި އެ ފޮތް ތަޙްޤީޤު ކުރެއްވިއެވެ. އަދި ތަފާތު ބޮޑެތި ޝަޚްޞިއްޔަތުތަކާއި ޖަލުގައި ހުންނެވި ދުވަސްވަރު ބައްދަލު ވެވަޑައިގަތެވެ.\nކުރެއްވި މަސައްކަތްޕުޅުތަކާއި އިނާމުތައް:\n1- ދިމިޝްޤު ޔުނިވާސިޓީން 1955 ވަނަ އަހަރު ނެރުނު، އިސްލާމީ ފިޤުހު އިންސައިކްލޮޕީޑިއާ ގެ ގަނެ ވިއްކުމާއި ބެހޭ ޙަދީޘްތައް ތަޚްރީޖު ކުރުން، ޝައިޚާއި ހަވާލު ކުރެވުނެވެ.\n2- ސޫރިއާއާއި މިޞްރާއި އެއްކޮށްލެވުނު ދުވަސްވަރު، ޙަދީޘް ޢިލްމާ ބެހޭ ހޯދުންތައް ހޯދައި ފޮތް ލިޔަން އުފެއްދުނު ކޮމިޓީގެ މެންބަރަކަށް އަލްބާނީ ހޮވިވަޑައިގަތެވެ.\n3- އިންޑިއާގެ ސަލަފިއްޔާ ޔުނިވާސިޓީގެ ޙަދީޘް ކިޔަވައިދޭން، އަލްބާނީ އަރިއަހުން އެ ތަނުން އެދުނެވެ. ނަމަވެސް އެ ދުވަސްވަރު އިންޑިއާ ޕާކިސްތާން ހަނގުރާމަ ހިނގަމުން ދިއުމުގެ ސަބަބުން އަނބިކަނބަލުންނާއި ކުދިން، އެކުގައި ގެންދިއުން އުނދަގޫވީމާ، އިންޑިއާއަށް ދާން އުޒުރުވެރިވެވަޑައިގަތެވެ.\n4- ސުޢޫދިއްޔާގެ ވަޒީރުލް މަޢާރިފް ހިޖުރައިން 1388 ވަނަ އަހަރު، އަލްބާނީ މައްކާއަށް ވަޑައިގެން މައްކާ ޔުނިވާސިޓީގެ އިސްލާމީ ދިރާސާތަކާއި ބެހޭ ބައި ހިންގަވައި ދެއްވުމަށް އެދިވަޑައިގަތެވެ. ނަމަވެސް ކަން ދިމާވި ގޮތުން ވަޑައި ނުގަނެވުނެވެ.\n5- ހިޖުރައިން 1395 ވަނަ އަހަރާއި 1398 ވަނަ އަހަރާއި ދެމެދު، މަދީނާގެ އިސްލާމީ ޔުނިވާސިޓީގެ މަތީ މަޖްލީހުގެ މެންބަރަކަށް އުޅުއްވިއެވެ.\n6- ސްޕޭންގެ މުސްލިމް ކިޔަވާކުދިންގެ އިއްތިޙާދުން އެރުވި ދަޢްވަތަކަށް، ސްޕޭނަށް ވަޑައިގެން "ޢަޤީދާގައްޔާއި ޙުކުމްތަކުގައި ޙަދީޘްގެ ޙުއްޖަތް" މި މައުޟޫއަށް މުޙާޟަރާއެއް ދެއްވިއެވެ.\n7- ޤަޠަރަށް ވަޑައިގެން، ''އިސްލާމް ދީނުގައި ސުންނަތުގެ މަޤާމް'' އާ ބެހޭ ގޮތުން ވާހަކަ ދެއްކެވިއެވެ.\n8- ޝައިޚް ބިން ބާޒް ގެ މަންދޫބެއްގެ ގޮތުގައި، މިޞްރު، މަޣްރިބް، އަދި އިނގިރޭސިވިލާތުގައި، ޤުރުއާނާއި ސުންނަތުގައި ހިފަހައްޓައި ފުރިހަމަ ތައުޙީދަށް ގޮވާލަން ވަޑައިގަތެވެ.\n9- ކުވައިތު، އިމާރާތަށް ވަޑައިގެން ތަފާތު މުޙާޟަރާތައް ދެއްވިއެވެ. އަދި ޔޫރަޕުގެ ގިނަ ޤައުމުތަކަކަށްވެސް ވަޑައިގެން އެތަންތާނގެ އިސްލާމުންނާ ބައްދަލު ކުރެއްވިއެވެ.\n10- 1999 ވަނަ އަހަރު މަލިކް ފައިޞަލްގެ އިސްލާމީ ދިރާސާތަކަށް ދެވޭ އިނާމުވެސް ވަނީ، ޝައިޚް އަލްބާނީއަށް ލިބިވަޑައިގެންފައެވެ.\nޝައިޚް އަލްބާނީ ވަނީ ޢިލްމީ ގޮތުން ނުހަނު އަގު ހުރި ފޮތްތަކެއް ލިއުއްވާފައެވެ. އަދި އެހެން މީހުން ލިޔެފައިވާ އެތައް ފޮތެއް ތަޙްޤީޤު ކުރައްވާފައި ވެއެވެ. އޭގެ ތެރޭގައި :-\nހ- ސިލްސިލަތުލް އަޙާދީޘް އައްޟަޢީފާ (ޟަޢީފް ޙަދީޘްތައް)\nށ- ސިލްސިލަތުލް އަޙާދީޘް އައްޞަޙީޙާ (ޞަޙީޙް ޙަދީޘްތައް)\nނ- ދިފާޢު ޢަން އަލް ޙަދީޘް އައްނަބަވީ ވައް ސީރާ (ޙަދީޘާއި ސިޔަރަތުގެ ދިފާޢުގައި ލިއުވިފޮތެއް)\nރ- ތަޙްރީމް އާލާތުއް ޠަރަބް (މިއުޒިކް ސާމާނު ޙަރާމް ކަމާ ބެހޭ ފޮތެއް)\nބ- ޞަޙީޙް އައްސީރަތު އައްނަބަވިއްޔާ (ސިޔަރަތުގައި އައިސްފައިވާ ޞައްޙަ ޙަދީޘްތައް ވަކި ކުރައްވައި ލިއުވިފޮތެއް)\nޅ- އައްރައްދުލް މުފްޙަމް (މިއީ މޫނު ބުރުގާ އެޅުން ވާޖިބު ކަމަށް ބުނާ މީހުންނަށް ރައްދު ދެއްވާ، އެއީ ވާޖިބު ކަމެއް ނޫންކަން (މޫނު ބުރުގާ) ބަޔާން ކުރައްވައި ލިއުއްވި ފޮތެއް)\nކ- މަނާސިކުލް ޙައްޖު ވަ އަލްޢުމްރާ (ޙައްޖު ޢުމްރާގެ އަޅުކަމާ ބެހޭ ފޮތެއް)\nއ- އައްތައުޙީދު އައްވަލަން ޔާ ދުޢާތުލް އިސްލާމް (ދީނަށް ގޮވާލާ މީހުން ފުރަތަމަ އަހައްމިއްޔަތުކަން ދޭންވީ ތައުޙީދަށް ގޮވާލުން ކަން ބަޔާން ކޮށްދެއްވާ ފޮތެއް)\nވ- އަޙްކާމުލް ޖަނާއިޒް ވަ ބިދަޢިހާ (ޖަނާޒާގެ ޙުކުމްތަކާއި އޭގައި މީހުން ކުރާ ބިދްޢަ ކަންތަކާ ބެހޭ ފޮތެއް)\nފ- ތަލްޚީޞު ޞިފަތު ޞަލާތިއް ނަބިއްޔު (ކީރިތި ރަސޫލާ ނަމާދު ކުރެއްވި ގޮތް ބަޔާން ކޮށްދެއްވާފައި ފޮތެއް)\nދ- ފިތްނަތުއް ތަކްފީރު (މީހުން ކުފުރު ކުރުމުގެ ބޮޑު ކަމާއި ބެހޭ ފޮތެއް)\nތ- އާދާބުއް ޒިފާފް (ކައިވެނީގެ ރޭގެ އަދަބުތަކާއި ބެހޭ ފޮތެއް)\nލ- އައްތަވައްސުލް ޢަންވާޢިހީ ވަ އަޙްކާމިހީ (މާތް ﷲ ފިޔަވާ އެހެން ފަރާތެއްގެ ވާގިވެރިކަން ހޯދުމާ އެއީ ކޮންކަހަލަ ކަމެއްކަން ބަޔާން ކޮށްދޭ ފޮތެއް)\nމިއީ ސަތޭކައާއި ގަތް ކުރާ ޢަދަދެއްގެ ފޮތް ހުރި ލިސްޓެއްގެ ތެރެއިން ހޮވާލި ވަކި ވަކި ފޮތްތަކެކެވެ. މިތާނގައި ނަން ނުގަނެވޭ އެތަކެއް ފޮތެއް، ޝައިޚް އަލްބާނީ ލިއުއްވާފައި ވެއެވެ.\nއެހެން ޢިލްމުވެރިން ވިދާޅު ވަނީ:\nޝައިޚް އަލްބާނީ އާ ބެހޭގޮތުން، ޝައިޚް ބިން ބާޒް އަރިއަހު ސުވާލު ދެންވެނު ހިނދު ވިދާޅުވީއެވެ. ''މި ޒަމާނުގައި، ޢައްލާމާ މުޙައްމަދު ނާޞިރުއްދީން އަލްއަލްބާނީ ފަދަ ޙަދީޘް ޢިލްމުވެރިއެއް، މި އުޑު ދަށުން އަހަރެން ނުދެކެމެވެ." ދެން ކޮންމެ ސަތާކަ އަހަރެއްގައި މި ދީނަށް އާ ރޫޙެއް ގެނެސްދޭނެ މީހެއް މާތް ﷲ ފޮނުއްވަވާނެ ކަމަށް އޮންނަ، ރަސޫލާގެ ޙަދީޘްފުޅާއި ބެހޭގޮތުން، ބިން ބާޒާއި ސުވާލު ދެންނެވި، އަދި މި ޒަމާނުގައި އެ މީހަކީ ކޮބައިތޯ ދެންނެވުނެވެ. އެހިނދު ބިން ބާޒް ވިދާޅުވީ މި ޒަމާނުގައި އެފަދަ މީހަކީ އަލްބާނީ ކަމަށެވެ.\nއަލްބާނީ އާ ބެހޭ ގޮތުން، ފަޟީލަތުއްޝައިޚް ޢަބްދުލް މުޙްސިން އަލްޢައްބާދު ވިދާޅުވީ "އަލްބާނީއަކީ މާތް ﷲ ގެ މަގަށް ގޮވާލާ، ބިދްޢަތަކާއި ހަނގުރާމަ ކުރައްވާ، ސަލަފީ ޢަޤީދާއަށް ނަސްރު ދީ، ކީރިތި ރަސޫލާގެ ސުންނަތް ދިފާޢުކޮށް، އެ ސުންނަތާ ބެހޭ ގޮތުން ލިޔެ އެކަމަށް ޢުމުރު ހޭދަ ކުރި މަދު ޢިލްމުވެރިންގެ ތެރެއިން ބޭފުޅެކެވެ. އަދި އެއީ ފާހަނގަ ކުރެވޭ ޢިލްމުވެރިންގެ ތެރެއިން ބޭފުޅެކެވެ. އަލްބާނީއަކީ ތަފާތު މީހެއްކަން ޢާއްމުންނާއި ޚާއްޞުންވެސް ދަނެއެވެ. އަދި ޝައްކެއްވެސް ނެތް ގޮތުގައި އެ ފަދަ ޢިލްމުވެރިއެއް ގެއްލި ދިއުމަކީ އިސްލާމީ އުއްމަތަށް ކުރިމަތިވި މުޞީބާތެކެވެ. އަދި އަލްބާނީ ދީނަށްޓަކައި ކުރެއްވި އަގުހުރި މަސައްކަތްޕުޅަށް މާތް ﷲ ހެޔޮ ޖަޒާ ދެއްވާށިއެވެ. އަދި ތަނަވަސް ސުވަރުގެއިން ގޮވަތި ދެއްވާށިއެވެ."\nއަލްބާނީ އާ ބެހޭގޮތުން ޝައިޚް ޢުޘައިމީން ވިދާޅުވެފައި ވަނީ "އަހަރެން ޝައިޚް އަލްބާނީއާއި ބައްދަލުވި މަދު މުނާސަބާތަކުން އަހަރެންނަށް އެނގުނީ، ޝައިޚް ވަރަށް ބޮޑަށް ސުންނަތަށް ޢަމަލު ކުރުމަށް ވަރަށް ބޮޑަށް މަސައްކަތް ކުރައްވާ ކަމެވެ. އަދި ޢަޤީދާގެ މައްސަލަތަކުގައި ނުވަތަ އަޅުކަންތަކުގައި ވިޔަސް ހުންނަ ބިދުޢަ އާއި ހަނގުރާމަ ކުރައްވާ ކަމެވެ. އަދި އަހަރެން ޝައިޚްގެ ފޮތްތައް ކިއުމުން އެނގިފައިވަނީ އެއީ ޙަދީޘް ޢިލްމުގެ ބޮޑު މިންވަރެއް ލިބިލައްވާފައިވާ ބޭކަލެއް ކަމެވެ. އަދި ޝައިޚް ލިއުއްވި ފޮތްތަކުގެ ހެޔޮ ފައިދާ ވަނީ ގިނަ ބަޔަކަށް ކޮށްފައެވެ."\nޝައިޚް އަލްބާނީ ހަތަރު އަންހެނަކާއި ކައިވެނި ބައްލަވައިގަތެވެ.\nފުރަތަމަ އަނބިކަމަނާ އަށް ލިބިވަޑައިގަތީ ޢަބްދުއްރަޙްމަން، ޢަބްދުއްލަޠީފް، ޢަބްދުއްރައްޒާޤް އެވެ.\nދެވަނަ އަނބިކަމަނާ އަށް ލިބިވަޑައިގަތީ ޢަބްދުލްމަންޞޫރް، ޢަބްދުލްމުހައިމިން، މުޙައްމަދު، ޢަބްދުލްއަޢްލާ، އަނީސާ، އާސިޔާ، ސަލާމާ، ޙައްސާނާ، އަދި ސަކީނާއެވެ.\nތިންވަނަ އަނބިކަނބަލުންނަށް ލިބިވަޑައިގަތީ ހިބަތުﷲ އެވެ. ހަތަރުވަނަ އަނބިކަނބަލުން "އުއްމުލް ފަޟްލު" އަށް ކުއްޖެއް ލިބިވަޑައި ނުގަނެއެވެ. އަދި އަލްބާނީގެ ޙަޔާތުގެ އެންމެ ފަހުދުވަސް ޖެހުނު އިރު އެކުގައި ހުންނެވީ ހަމަ އެކަނި މި ކަމަނާއެވެ.\nއަލްބާނީ މުސްލިމުންނަށް ކުރެއްވި ވަޞިއްޔަތް :\nމާތް ﷲ އަށް ޙަމްދާއި ޘަނާއަށް ވިދާޅުވުމަށްފަހު ވަޞިއްޔަތުގައި ވެއެވެ. "މި ބިންމަތީގައިވާ ކޮންމެ މުސްލިމަކަށް ވަކިން ޚާއްޞަކޮށް ޤުރުއާނާއި ސުންނަތުގެ މަގަށް ގޮވާލާ ސަލަފުއްޞާލިޙް ގެ ގޮތުގައި ހިފަހައްޓާ އަޚުންނަށް، އަހަރެންގެ އަމިއްލަ ނަފްސަށް ވަޞިއްޔަތް ކުރުމަށްފަހު ކުރަން އޮތް ވަޞިއްޔަތަކީ، އެންމެ ފުރަތަމަ މާތް ﷲ އަށް ތަޤުވާވެރި ވުމަށެވެ. ދެން އެއަށްފަހު ފައިދާ ހުރި ޢިލްމު ލިބިގަތުމަށެވެ. އަދި އެ ކުރާ ކޮންމެ ޞާލިޙް ޢަމަލަކީވެސް ޤުރުއާނާއި ސުންނަތުގެ މަގުން ކައްސާލާފައި ނުވާ ކަމެއްކަން ޔަޤީން ކުރުމަށެވެ. އަދި މުސްލިމުންގެ ޖަމާޢަތުން ނުކުމެ އެ މީހުންނާއި ދެކޮޅުވެރި ވެ ނުގަތުމަށް އަހަރެން ގޮވާލަމެވެ. އަދި އެ ކަމުގެ ނުރައްކާތެރި ކަމުގެ އިންޒާރު ދެމެވެ. އަދި އަހަރެމެންނާއި ޚިލާފު ވާ މީހުންނަށް ނަޞޭޙަތް ދިނުމުގައި މަޑުމައތިރި ރީތި ގޮތްތަށް ބޭނުން ކުރުމަށް ގޮވާލަމެވެ.\nއަލްބާނީގެ އެންމެ ފަހު ވަޞިއްޔަތް :\nއަހަރެންގެ އަންހެނުންނަށް އަދި ދަރިންނަށް އަދި ރައްޓެހިންނަށް އަދި އަހަރެން ދެކެ ލޯބިވާ ކޮންމެ މީހަކަށް ވަޞިއްޔަތް ކުރަމެވެ. އަހަރެންގެ މަރުގެ ޚަބަރު ފޯރައިފިނަމަ، އަހަރެންނަށް ފާފަ ފުއްސަވާ ރަޙްމަތް ލެއްވުން އެދި ދުޢާ ކުރާށެވެ. އަދި އަހަރެން މަރުވުމުން އެކަމާއި ދެރަވެގެން ހަޅޭކެއް ލަވައި އަޑު ގަދަ ނުކުރުމަށް ވަޞިއްޔަތް ކުރަމެވެ.\nއަދި އަހަރެން ވަޅު ލުމުގެ ކަންތައް ވީހާ އަވަސްކުރާށެވެ. އަދި އަހަރެންގެ ތިމާގެ މީހުންނާއި ރައްޓެހިންގެ ތެރެއިން، ކަށުކަމާކެމީގެ ކަންތަކަށް ފުދޭވަރަށް ވުރެ އިތުރު މީހުންނަށް، އަހަރެންގެ މަރުގެ ޚަބަރު ނުދިނުމަށެވެ. އަދި އަހަރެން ހިނެވުމުގެ ކަންތައް، އަހަރެންގެ އަވައްޓެރި އަދި އިޚްލާޞްތެރި އެކުވެރިއެއް ކަމުގައިވާ " ޢިއްޒަތު ޚުޟުރު އަބޫ ޢަބްދުﷲ " ހަވާލުވާށެވެ. އަދި އެކަމުގައި އޭނާއަށް އެހީވެދޭނެ މީހެއް އޭނާ އިޚްތިޔާރު ކުރާށެވެ.\nވަޅު ލާން އަހަރެން އެދޭތަނަކީ އެންމެ ކައިރީގާ އޮތް ޤަބުރުސްތާނެކެވެ. އެއީ އަހަރެންގެ ސަންދޯއް ކާރަކަށް ލައިގެން ގެންދަން ޖެހި އަދި ޖަނާޒާ ފަހަތުން ދާ މީހުންވެސް ކާރަށް އަރައިގެން ދަތުރު ކުރަން ޖެހުނަ ނުދިނުމަށްޓަކައެވެ. އަދި އަހަރެން އެދެނީ، މުސްތަޤްބަލުގައި ކޮނެ ނަހަދާނެކަމަށް ބެލެވޭ ކަހަލަ ދުވަސްވީ ޤަބުރުސްތާނެއްގައި އަހަރެން ވަޅުލުމެވެ.\nއަދި އަހަރެން މަރުވާ ރަށެއްގައި ތިބި ބަޔަކު، ރަށުން ބޭރުގައި ތިބި އަހަރެންގެ ދަރިންނަށް އަދި އެހެން ބަޔަކަށްވެސް، އަހަރެންގެ ވަޅުލުމުގެ ކަންތައް ނިންމުމަށްފަހު ނޫނީ ، މަރުގެ ޚަބަރު ނާންގާށެވެ. އެއީ އެ މީހުންގެ ޢާޠިފިއްޔަތު ހިލި އަދި އަހަރެން ވަޅުލުން ލަސްވިޔަ ނުދިނުމަށްޓަކައެވެ.\nއަހަރެންގެ ހުރިހާ ފޮތެއް، އެއީ ޗާޕު ކުރެވިފައި ހުރި ފޮތް ކަމުގައި ވިޔަސް އަދި އަތުން ލިޔެފައި ހުރި ފޮތް ކަމުގައި ވިޔަސް، މަދީނާގެ އިސްލާމީ ޔުނިވާސިޓީއަށް ދިނުމަށް ވަޞިއްޔަތް ކުރަމެވެ. އެހެނީ އެތަނަކީ އެތާނގެ މުދައްރިސެއްގެ ގޮތުގައި އަހަރެން ހޭދަ ދުވަސް ކުރި ދުވަސްތަކުގައި، ޤުރުއާނާއި ސުންނަތަށް ގޮވާލުމުގެ ފޮނި ހަނދާންތަކެއް ކުރެވޭ ތަނެކެވެ. އަދި އެ ފޮތްތަކުން އެތަނަށް ދާ މީހުންނާއި ދަރިވަރުންނަށް މަންފާއެއް ކުރާނެ ކަމަށް އެދި ދުޢާ ކުރަމެވެ. އަދި އެމީހުންގެ ހެޔޮ ދުޢާއާއި އިޚްލާޞްތެރި ކަމުން އަހަރެންނަށް މަންފާ ކުރާނެ ކަމަށް އެދެމެވެ.\nމި ޒަމާނުގެ މުޙައްދިޘް އަދި މި ޖީލުގެ މުޖައްދިދުލް އިސްލާމަކީ ޝައިޚް އަލްބާނީއެވެ. (ދީން އަލުން ދިރުވައި އާ ރޫހެއް ގެންނާނެ މީހެއް ކޮންމެ ސަތޭކަ އަހަރަކުން އެއް އަހަރު، މާތް ﷲ ފޮނުއްވާނެ ކަމަށް ޙަދީޘެއްގައި އޮވޭ) ޝައްކެއްވެސް ނެތް ގޮތުގައި ޝައިޚް އަލްބާނީއަކީ އިސްލާމް ދީނަށް އަގުނުކުރެވޭފަދަ ގިނަ ގުނަ ޚިދުމަތްތަކެއް ކުރެއްވި ޢިލްމުވެރިއެކެވެ. އެގޮތުން އެތަކެއް ފޮތެއް ލިއުއްވައި، ހަމަ އެކަނި ޞައްޙަ ޙަދީޘްގައި ހިފުމަށް މުސްލިމުންގެ ސަމާލުކަން ގެނުއްވިއެވެ. އަދި ތަފްސީރުތަކާއި ފިޤުހު ފޮތްތަކާއި ވަޢްޡާއި އިރުޝާދުގެ ގޮތުގައި ދައްކާ ވާހަކަތަކުގައި ހުރި ޟަޢީފް ޙަދީޘްތަކާއި ވަޟްޢީ ޙަދީޘްތައް ހޯދާ ބަލައި އެ ކަހެރި ކުރުމަށް ގޮވާލިއެވެ. އަދި ރަސޫލާ ޙަދީޘް ނުކުރައްވާ ވާހަކައެއް އެކަލޭގެފާނަށް ނިސްބަތް ކުރުމުގައި އެއްވެސް ވަރެއްގެ ދުލެއް ނުވަތަ ފަސޭހަކަމެއް ދީގެން ނުވާނެކަން މުސްލިމުންނަށް ހަނދާންކޮށް ދެއްވިއެވެ.\nއަލްބާނީ އަވަހާރަވީ 22 ޖުމާދިލް އާޚިރާ 1420 ވީ ހޮނިހިރު ދުވަހުގައެވެ. އެއީ މީލާދީ ތާރީޚުން 1999 ވަނަ އަހަރުގެ އޮކްޓޯބަރު މަހުގެ ދެވަނަ ދުވަހެވެ. މާތް ﷲ ސުވަރުގޭގެ މަތިވެރި ނިޢްމަތް ޝައިޚަށް ދެއްވާފާނދޭވެ!


Party Kuran Ehme Mashooru Greece Rashugai Music Kulhun Manaakohfi - Vaguthu\nޕާޓީ ކުރަން އެންމެ މަޝްހޫރު ގްރީސްގެ ރަށެއްގައި މިއުޒިކް ކުޅުން މަނާކޮށްފި\nޕާޓީތައް ބޭއްވުމަށް އެންމެ މަޝްހޫރު ގްރީސްގެ އެއްރަށް ކަމަށްވާ މިކޮނަސްގައި މިއުޒިކް ކުޅުން މަނާކޮށްފިއެވެ.\nމިކޮނަސްގައި މިއުޒިކް ކުޅުން މަނާކޮށްފައި ވަނީ އެރަށުގައި ކޮވިޑަށް ފައްސިވާ މީހުންގެ އަދަދު އިތުރުވާން ފެށުމުން ކަމަށް މީޑިއާ ރިޕޯޓްތައް ބުނެއެވެ. މިނިންމުމާއިއެކު ރެސްޓޯރެންޓްތަކކާއި ބާތަކުގައި ވެސް މިއުޒިކް ކުޅުން މަނާ ވާނެއެވެ. މިކޮނަސްގައި ރޭގަނޑު ކާފިއު ހިންގަން ވެސް މިހާރު ވަނީ ނިންމާފައެވެ.\nމިކޮނަސް އަކީ ޔޫރަޕް މީހުންގެ މެދުގައި ވަރަށް މަގުބޫލު ރަށެކެވެ. ކޮންމެ އަހަރެއްގެ ހޫނު މޫސުމާއި ދިމާކޮށް އެރަށަށް މިލިއަނަކަށް ވުރެ ގިނަ މީހުން ޒިޔާރަތް ކުރެއެވެ. އެރަށަށް ޒިޔާރަތް ކުރާ މީހުންގެ ތެރޭގައި ބޮލީވުޑްގެ މަޝްހޫރު ވަރަށް ގިނަ ފަންނާނުން ވެސް ހިމެނެއެވެ.\nގްރީސްގެ ސިވިލް ޕްރޮޓެކްޝަން މިނިސްޓްރީން ބުނާ ގޮތުގައި މިކޮނަސްގައި މެންދަމު 01:00 އިން ހެނދުނު 06:00 އާއި ހަމައަށް ގެއިން ބޭރަށް ނިކުމެވޭނީ ވަޒީފާ އަށް ދިއުމަށް ގެއިން ބޭރަށް ނިކުތުން ވެސް މަނާ ވާނެ ކަމަށެވެ.\nފަތުރުވެރިކަމަށް ބަރޯސާވެފައި އޮންނަ ގްރީސް އަށް ކޮވިޑް-19 އާއި ގުޅިގެން ވަނީ ބޮޑެތި އިގްތިސޯދީ ގޮންޖެހުންތަކާއި ކުރިމަތިލާން ޖެހިފައެވެ. ފަތުރުވެރިންނަށް ދަތުރު ކުރުމުގައި ހުރި ހުރަސްތަކުގެ ސަބަބުން މިދިޔަ އަހަރު ވެސް ގްރީސްގެ އާމްދަނީ ވަރަށް ބޮޑަށް ދަށަށް ގޮސްފައި ވެއެވެ.\nފަތުރުވެރިން އެންމެ ގިނައިން ޒިޔާރަތްކުރާ ސީޒަނާއި ދިމާކޮށް މިކޮނަސްގެ ފިޔަވަޅުތައް ހަރުކަށި ކުރުމުން އެރަށުގެ މޭޔަރު ވެސް ވަނީ ކަންބޮޑުވުން ފާޅުކޮށްފައެވެ. މޭޔަރު ކޯކަސް ވިދާޅުވީ މިކޮނަސްގައި އެޅި ފިޔަވަޅުތަކަކީ އިންސާފުވެރި ފިޔަވަޅުތަކެއް ނޫން ކަމަށެވެ.\nމިދިޔަ މެއި މަހު ވެސް ގްރީސްގެ ހުރިހާ ސަރަހައްދެއްގެ ރެސްޓޯރެންޓްތަކާއި ބާތަކުގައި މިއުޒިކް ކުޅުން މަނާކުރިއެވެ.\nމިކޮނަސްގައި އަޅާފައިވާ ފިޔަވަޅުތައް އަދި ދަމަހައްޓަން ނިންމާފައި ވަނީ ޖުލައި މަހުގެ 26 ވަނަ ދުވަހާއި ހަމައަށެވެ.\nމެއި 14 ގައި ގްރީސްގެ ބޯޑަރު ފަތުރުވެރިންނަށް ހުޅުވާލަނީ\nފަތުރުވެރިންނަށް ދެވޭ ގޮތަށް ގްރީސް ހުޅުވާލަނީ\nކޮވިޑާހެދި އެޅި ފިޔަވަޅެއް އެއީ އޮޅޭ ގޮތެަ ކހަބަރު ނުލިޔޭ


Niuma ge fahu lavayakah "Nivairaolhi" ge aa promo lava eh | Mihaaru\n"ނިވައިރޯޅި" ގެ ޕްރޮމޯ ލަވަ "ސިހުރު ފަދަ ވި ކަމަނަ" އިގެ މަންޒަރެއް.\n01 ޖެނުއަރީ 2019 - 13:37 22 comments\nބަތަލާ ނިއުމާ މުހައްމަދު ވަދާއީ ފިލްމަށް ބެލުންތެރިންގެ ސަމާލުކަން އިތުރަށް ހޯދުމަށްޓަކައި ގެނެސްދިން ލަވައިގެ ނަމަކީ "ސިހުރު ފަދަވި ކަމަނަ" އެވެ. މީރާ މުހައްމަދު މާޖިދު ކިޔާފައިވާ ލަވައިގެ ވީޑިއޯ ގެނެސް ދީފައި ވަނީ ތަންކޮޅެއް ތަފާތު ގޮތަކަށެވެ.\nދެހާސް އަށް ވަނަ އަހަރު ރިލީޒްވި ފިލްމު "ޓަޝަން" ގައި ހިމެނޭ "ޗަލިޔަ ޗަލިޔާ" ލަވައިގެ ރާގަށް ހަދާފައިވާ ލަވައިގެ ވީޑިއޯ އިން ނިއުމާގެ ތަފާތު ފެނިލުންތަކެއް ވަނީ ދައްކާލައިފަ އެވެ. އެ ލަވައިން ކަރީނާ ކަޕޫރް ފެނިގެންދާ އިރު ލަވަ ކިޔާފައި ވަނީ ސުނީދީ ޗޯހަން އެވެ.\n"ނިވައިރޯޅި" އަޅުވަން ގާތްވަމުން އަންނަ އިރު، މި ފިލްމުގެ ޓިކެޓް މިދިޔަ މަހުގެ 20 ވަނަ ދުވަހުން ފެށިގެން އަންނަނީ ވިއްކަމުންވެ. އޮލިމްޕަހުން ޓިކެޓް ގަންނަން ލިބޭނީ ހެނދުނު 11:00 އިން ފެށިގެން ރޭގަނޑު 10:00 އަށެވެ.\n"ސިހުރު ފަދަވި ކަމަނަ" ލަވައިގެ ވީޑިއޯ.\nފިލްމުގެ ޕްރިމިއާ ޝޯގެ ޓިކެޓް 150ރ. އަށް ވިއްކާ އިރު، ދެން ހުރި ޝޯތަކުގެ ޓިކެޓް ވިއްކާނީ 100ރ. އަށެވެ.\nމޫމިން ފުއާދު ލިޔެ، ޑައިރެކްޓްކޮށްފައިވާ "ނިވައިރޯޅި" ބުރާސްފަތި ދުވަހުގެ ރޭ ޕްރިމިއާ ކުރުމަށް ފަހު، މި މަހުގެ ތެރޭގައި 30 ވުރެ ގިނަ ރަށުގައި ފިލްމު ދައްކަން ވަނީ ހަމަޖައްސައިފަ އެވެ، އަދި ވަރަށް ކުލަ ގަދަ އިވެންޓަކާ އެކު މި މަހުގެ5ވަނަ ދުވަހުގެ ރޭ ހދ. ކުޅުދުއްފުށީ ތިލަދެކުނު ސިނަމާގައި ފިލްމުގެ ޕްރިމިއާއެއް ބާއްވާނެ އެވެ.\n"ޗަލިޔަ ޗަލިޔަ" ލަވައިގެ ވީޑިއޯ.\nނިއުމާއާ އެކު ބޮޑު ކާސްޓެއް ވެސް ފެނިގެންދާ "ނިވައިރޯޅި" އަކީ އޭނާ އާއި ދަރިފުޅު ޒޯޔާ ހަސަންގެ ނަމުގައި ހަދާފައިވާ ފިލްމު ކުންފުނި ނިއުޒޯ އިން ގެނެސްދޭ ފުރަތަމަ ފިލްމެވެ.\nމި ފިލްމަކީ ނިއުމާ އެކްޓް ކުރުން ހުއްޓައިލާ ފިލްމަށްވާތީ އާއި މޫމިންގެ ޑައިރެކްޝަނަކަށްވާތީ ފިލްމަށް ބެލުންތެރިން ކުރާ އުންމީދުތައް ވެސް ބޮޑެވެ.\nނިއުމާގެ "ސެލެބްރޭޓިން 20" ޔޫޓިއުބަށް


Disney World ah dhaan faisaa ehkuree cup cake vihkaigen! - vNews.mv\nޑިސްނީ ވޯލްޑަށް ދާން ފައިސާ އެއްކުރީ ކަޕްކޭކް ވިއްކައިގެން!\nމުޙައްމަދު އަފްރާޙް 06 June 2019, 12:29\nއުމުރުން 14 އަހަރުގެ ކުއްޖަކު ކަޕްކޭކް ވިއްކައިގެން ޑިސްނީ ވޯލްޑަށް ދާން ބޭނުންވާނެ ފައިސާ އެއްކޮށްފި އެވެ.\nއިސާއިއާ ޓަކެޓްއަކީ އެމެރިކާގެ ސްޓޭޓެއް ކަމަށްވާ މިނެސޯޓާއަށް ނިސްބަތްވާ ކުއްޖެކެވެ. އޭނާގެ ހަޔާތުގައި އެންމެ ދަތުރުކުރަން ބޭނުންވާ ތަނަކީ މަޝްހޫރު ތީމް ޕާކެއް ކަމަށްވާ ޑިސްނީ ވޯލްޑް އެވެ. ނަމަވެސް އޭނާގެ އާއިލާއަކީ މެދުފަންތީގެ އާއިލާއެއް ކަމުން ޑިސްނީ ވޯލްޑަށް ޒިޔާރަތްކުރުމަށް ބޭނުންވާ ވަރަށް އާއިލާގައި ފައިސާއެއް ނެތެވެ.\n"ގޭތެރޭގެ ޚަރަދުތައް ކޮށްފައި، ޑިސްނީ ވޯލްޑަށް ދާނެ ވަރަށް ފައިސާ ރައްކާކުރުމަކީ ވަރަށް ދަތިކަމެއް. ނަމަވެސް އިސާއިއާ އަބަދުވެސް ބޭނުންވާ އެއް ކަމަކީ ޑިސްނީ ވޯލްޑަށް ޒިޔާރަތް ކުރުން. އެހެންވެ އޭނާ ހިތްވަރު އެލުވާ ނުލައި އެކަން މިވަނީ ކާމިޔާބު ކޮށްފައި،" އިސާއިއާގެ މަންމަ ޝެރީ ބުންޏެވެ.\nއިސާއިއާ އެންމެ ފުރަތަމަ ކަޕްކޭކް އަޅަން ދަސްކުރީ އޭނާގެ އުމުރުން 12 އަހަރުގަ އެވެ.\nއޭނާއަށް ކަޕްކޭކް އަޅަން ދަސްކޮށްދިނީ އޭނާގެ މާމަ އެވެ. އޭނާ އަޅާ ކަޕް ކޭކް ތަކަކީ އެންމެންނަށްވެސް ވަރަށް ކަމުދާ އެއްޗަކަށް ވިއެވެ. އަދި ފުލުފުލުގައި އޯޑަރުތައް ލިބެން ފެށި އެވެ.\nއުފަންދުވެހުގެ ޕާޓީތަކާއި، ކައިވެނީގެ ހަފްލާތަކުންވެސް އިސާއިއާގެ ކަޕް ކޭކް ތަކަށް ޖާގައެއް ދިނެވެ. ޑިސްނީ ވޯލްޑަށް ދިއުމަށް ބޭނުންވާނެ ފައިސާ އެއްކުރުމުގެ މަސައްކަތް އޭނާ ފެށީ އޭގެ އެއް އަހަރު ފަހުންނެވެ.\nމިކަމުގައި އޭނާއަށް އޭނާގެ އާއިލާގެ މެމްބަރުންގެ އެހީތެރިކަންވެސް ލިބުނެވެ. ކަޕް ކޭކް އެޅުމަށް ބޭނުންވާ ބައެއް ތަކެތި ހޯދުމުގައި އޭނާގެ އާއިލާއިން އެހީތެރިވި އެވެ. އަދި އެއް އަހަރު ދުވަހުގެ މަސައްކަތުން އޭނާ ވަނީ ކަޕް ކޭކް ވިއްކައިގެން 4500 އެމެރިކާ ޑޮލަރު އެއްކޮށްފަ އެވެ. އޭނާ ކަޕް ކޭކް ޑަޒަނެއް ވިއްކާފައިވަނީ 20 ޑޮލަރުގެ މަގުންނެވެ.\n"އަހަރެން އެންމެ ކުރާހިތްވާ އެއް ކަމަކީ ކޭކު އެޅުން. އެކަމަކު ހިއެއް ނުކުރަން އެއް އަހަރު ތެރޭގައި ޑިސްނީ ވޯލްޑަށް ދާން ބޭނުންވާނެ ވަރަށް ފައިސާ އެއްވާނެ ކަމަކަށް. ނަމަވެސް ހުއްޓާ ނުލާ ހިތްވަރާއެކު މަސައްކަތް ކުރީ އަހަރެންގެ އުއްމީދު ހާސިލްކުރާން،" އިސާއިއާ ބުންޏެވެ.\nފައިސާ އެއްކޮށްގެން އޭނާގެ އާއިލާގެ ހުރިހާ މެމްބަރުންނާ އެކު އޭނާ ވަނީ ދާދި ފަހުން ޑިސްނީ ވޯލްޑަށް ގޮސް، އޭނާގެ އުއްމީދުތައް ހާސިލްކޮށްފަ އެވެ.\nއޭނާ އެއްކުރި ފައިސާ ޚަރަދުކޮށްފައިވަނީ ފްލޮރިޑާއަށް ދަތުރުކުރުމަށް ވައިގެ ޓިކެޓް ނެގުމާއި، ފްލޮރިޑާގައި ހުރުމާއި، ކެއުމާއި އަދި ޑިސްނީ ވޯލްޑަށް ޒިޔާރަތްކުރުމަށް ބޭނުންވާ ޓިކެޓް ގަތުމަށެވެ.\n"އަހަރެން ވަރަށް އުފާވި އަހަރެންގެ ބުރަ މަސައްކަތުން މިކަން ކުރެވުނީމަ. ކުރިއަށް އޮތީ މުޅިން އެހެން ކަމެއް ހާސިލްކުރުން. މިހާރު މަސައްކަތް ކުރަމުން މިދަނީ ކާރެއް ގަތުމަށް ބޭނުންވާ ފައިސާ އެއްކުރުމަށް،" އޭނާ ބުންޏެވެ.


raajjein ithuru 13 meehaku positive 98 meehaku balin ragalhu vejje\nމީދޫ ބޮޑުމަގުގެ ކޯގަންނު ސަރަހައްދުގައި ތާރުއަޅައި ...\nby vomadmin June 8, 2020\nރާއްޖެއިން ކޮވިޑް-19އަށް އިތުރު 13 މީހަކު ޕޮޒިޓިވްވެ ރާއްޖެއިން ޕޮޒިޓިވްވި މީހުންގެ އަދަދު 1916އަށް އަރައިފިއެވެ. އަދި މީގެ އިތުރަށް އެޗްޕީއޭއިން ޢާންމުކުރައްވާފައިވާ ތަފާސްހިސާބުތައް ދައްކާގޮތުން މިއަދު އިތުރު 98 މީހުން ވަނީ ބަލިން ރަނގަޅުވެފައެވެ. މިއާއެކު ރާއްޖެއިން މިބަލި ޖެހުނު މީހުންގެ ތެރެއިން 925 މީހަކު ވަނީ މިބަލިން ރަނގަޅުވެފައެވެ.\nއެޗްޕީއޭއިން މިއަދު އާންމުކޮށްފައިވާ މަޢުލޫމާތަށްބަލާއިރު ރޭގެ 00:00 އިން މިރޭގެ 6:00އާއި ހަމައަށް ޕޮޒިޓިވްވި 13 މީހަކު މީހުންގެ ތެރޭގައި ހިމެނެނީ7ދިވެހިންނާއި ބަންގްލަދޭޝްގެ5މީހަކާއި އިންޑޮނޭޝިއާގެ މީހެކެވެ.\nއެޗްޕީއޭއިން ހާމަކޮށްފައިވާގޮތުން ރާޢްޖޭގައި މިހާރު ކޯވިޑް-19އަށް ފަރުވާ ހޯދަމުން ދަނީ 981 މީހުންނެވެ. މީގެ ތެރެއިން 16 މީހަކަށް ދަނީ ހޮސްޕިޓަލުގައި ފަރުވާދެމުންނެވެ.\nއަދި އެޗްޕީއޭއިން ހާމަކޮށްފައިވާ މައުލޫމާތު ތަކަށް ބަލާއިރު ފާއިތުވެދިޔަ7ދުވަހުގެ ތެރޭގައި ރާއްޖެއިން ޕޮޒިޓިވްވާ މީހުންގެ ނިސްބަތްވަނީ ވަރަށްބޮޑުތަނުން މަދުވެފައެވެ. ކޮންމެ ދުވަހަކުވެސް ގިނަ ސާމްޕަލަތައް ނަގައި ޓެސްޓް ހަދަމުންދާއިރު ޓެސްޓްގެ ނަތީޖާ ދައްކާގޮތުން އޭގެ ތެރެއިން ގިނަ މީހުންވަނީ ކޮވިޑް-19އަށް ނެގެޓިވްވެފައެވެ.


Rayyathun Goi Ninmaifi, Natheejaa Fenihjje: Faisal Naseem - vNews.mv\nރައްޔިތުން ގޮތް ނިންމައިފި، ނަތީޖާ ފެނިއްޖެ: ފައިސަލް ނަސީމް\nއަހުމަދު ހަމީދު އާދަމް 08 September 2018, 23:42\nރައްޔިތުން ގޮތް ނިންމައިފިކަމަށާ ނަތީޖާ ފެނިއްޖެކަމަށް އިއްތިހާދުގެ ރަނިންމޭޓް ފައިސަލް ނަސީމް ވިދާޅުވެއްޖެއެވެ.\nކާނިވާ ސަރަހައްދުގައި އެތައްހާސް ބަޔަކާއެކު ކުރިއަށްދާ އިއްތިހާދުގެ "އިންސާފުގެ މަގަށް" ޖަލްސާގައި ވާހަކަދައްކަވަމުން އިއްތިހާދުގެ ރިޔާސީ ކެންޑިޑޭޓްގެ ރަނިންމޭޓް ފައިސަލް ނަސީމް ވިދާޅުވީ އެއްވެސް ޚިޔާނާތެއް ނެތް، ހެޔޮ ލަފާވެރިއަކު އިންތިޚާބުކުރުމުގެ ފުރުސަތު ލިބުމަކީ ރައްޔިތުންނަށް ލިބުނު އެންމެ ބޮޑު އުފާކަމަށެވެ.\nމިރޭ ކާނިވާ ސަރަހައްދަށް އެއްވެފައިވާ އެތައް ހާސް ރައްޔިތުންނަށް އިޝާރާތްކުރައްވާ ފައިސަލް ނަސީމް ވިދާޅުވީ ރައްޔިތުން ގޮތް ނިންމައިފި ނަތީޖާ ފެނިއްޖެކަމަށެވެ. އަދި މާތްﷲއަށް ދުއާކޮށް 23 ވަނަ ދުވަހަށް އިންތިޒާރުކުރުމަށް ހުރިހާ ރައްޔިތުންނަށް ފައިސަލް އިލްތިމާސްކުރެއްވިއެވެ.\nފައިސަލް ވިދާޅުވީ ހައްގަށް ނަސްރު ލިބޭނެކަމަށާ އެ މަންޒަރު މިރޭގެ ޖަލްސާއިން ފެނިގެންގޮސްފައިވާކަމަށެވެ.\nތާއަބަދު ރާއްޖެ އޮންނާނީ އިސްލާމީ ގައުމެއްގެ ގޮތުގައިކަން ފާހަގަކުރައްވާ ފައިސަލް ނަސީމް ވިދާޅުވީ ދިވެހި ބިމުން އެންމެ އިންޗިއެއްވެސް ބޭރުގެ ފަރާތްތަކަށް ދޫކޮށްނުލައްވާނެކަމަށެވެ.\nގާނޫނު އަސާސީ ނަގަހައްޓާ ދަމަހައްޓާނެކަމުގެ ވައުދު ތަކުރާރުކުރައްވަމުން ފައިސަލް ނަސީމް ވިދާޅުވީ ދިވެހި ރައްޔިތުން ބަލަހައްޓާނީ ދަރިންނާއި، މައިންބަފައިންގެ ގޮތުގައިކަމަށެވެ.\n"އަޅުގަނޑުމެން މި ވައުދުވަނީ ތިޔަ ރައްޔިތުން އަޅުގަނޑުމެންގެ ދަރިންގެ ގޮތުގައި، މައިންބަފައިގެން ގޮތުގައި ބަލަހައްޓައިދޭނަން." ފައިސަލް ނަސީމް ވިދާޅުވިއެެވެ.\nއިބްރާހިމް މުހައްމަދު ސާލިހަށް އެންމެ ފުރުސަތެއް ދެއްވުމަށް އެދިވަޑައިގެން ފައިސަލް ނަސީމް ވިދާޅުވީ އިއްތިހާދުގެ ވެރިކަމެއްގައި ހުރިހާ ވަގުތެއް ހުސްކުރާނީ ރައްޔިތުންނަށް ޚިދުމަތްކުރުމުގައިކަމަށެވެ. ރައީސް ޔާމީން ހެއްދެވިގޮތަށް ވެރިކަމަށް ވަޑައިގެން އަނެއް ދުވަހު ފައްޓަވާނީ ކުރިއަށް އޮތް ދައުރުގެ ކެންޕެއިން ނޫންކަމަށް ފައިސަލް ވިދާޅުވިއެވެ.\nފައިސަލް ވިދާޅުވީ ދިވެހި ރައްޔިތުންނަށް އިޖްތިމާއީ ރައްކާތެރިކަން ހޯއްދަވައިދެއްޗާނެކަމަށާ ނުކުޅެދުންތެރިކަން ހުންނަ ކުދިން ތިބި އާއިލާތަކުން ތަހަންމަލުކުރަމުންދާ ހިތްދަތި ދިރިއުޅުމުން އެ ރައްޔިތުން ސަލާމަތްކޮށްދޭނެކަމަށެވެ.\nކެންޕެއިންގައި މިހާތަނަށް 180 ރަށަކަށް ޒިޔާރަތްކުރެއްވިއިރު ހިތަށް ކެތްނުކުރެވޭނެ އެތަށް މަންޒަރެއް ފެނިފައިވާކަމަށާ ރައްޔިތުންގެ އެ ހާލަތު ބަދަލުކުރުމަށް ކުރަންޖެހޭ ކޮންމެ މަަސައްކަތެއް ކުރަން ހުރީ ތައްޔާރަށްކަމަށް ފައިސަލް ވިދާޅުވިއެވެ.\n"އިބްރާހިމް މުހައްމަދު ސާލިހް ވަޑައިގަންނަވަނީ މިހުރިހާ ކަމަކަށް ހައްލު ހޯދާދީ އުފާވެރި އާއިލާއެއް ބިނާކުރުމުގެ ވައުދާއެކު." ފައިސަލް ވިދާޅުވިއެވެ.


Covid: green zone ah dhaan hurasthakeh\nރޭގަނޑު ކަސްރަތަށް ނިކުމެ އުޅުނު ބައެއް -- އާއިމް ޒަމީރު | އަވަސް\nކޮވިޑް-19ގެ ބަލިމަޑުކަން ކޮންޓްރޯލް ކުރުމަށް އަޅާފައިވާ ފިޔަވަޅުތަކަށް ސަމާލުކަން ދޭ މިންވަރު ދަށްވަމުން އަންނަ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nކޮވިޑްގެ ބަލިމަޑުކަމުގައި ދިވެހިން 203 ދުވަސް ވަނީ ހޭދަކޮށްފައެވެ. މި މުއްދަތުގައި 10،000 ވުރެ ގިނަ މީހުންނަށް ބަލި ޖެހި 34 މީހަކު ވަނީ ކޮވިޑްގައި މަރުވެފައެވެ. ކޮވިޑްގައި އެންމެ ނުރައްކާ ބޮޑުވީ އޮގަސްޓް މަހުއެވެ. އެމަހު އެކަނިވެސް 3،900 މީހުންނަށް ބަލި ޖެހި 12 މީހަކު މަރުވިއެވެ. ނަމަވެސް މި މަސް ފެށުނު ފަހުން ކޮވިޑްގެ ބަލި މީހުން ފެންނަ ނިސްބަތް ވަނީ ދަށްވާން ފަށާފައެވެ. މިއަދަކީ މި ފަހުން އެންމެ މަދުން މީހުން ޕޮޒިޓިވްވީ ދުވަހެވެ. މިއަދު ކޮވިޑަށް ޕޮޒިޓިވްވީ 31 މީހެކެވެ.\nކޮވިޑްގެ ބަލި މީހުން ފެންނަ ނިސްބަތް ތަންކޮޅެއް މަދުވިނަމަވެސް ރައްކާތެރިކަމުގެ ފިޔަވަޅުތަކަށް ސަމާލުކަން ނުދީފިނަމަ އަލުން ބަލި ފެތުރުމުގެ ފުރުސަތު އެބައޮތް ކަމަށް ކަމާބެހޭ އިދާރާތަކުން ވަނީ ބުނެފައެވެ.\nމިރޭ އެޗްއީއޯސީން ބޭއްވި ނޫސްވެރިންގެ ބައްދަލްވުމުގައި އެ ސެންޓަރުގެ ތަރުޖަމާން ޑރ. ނަޒްލާ ރަފީގު ވިދާޅުވީ ކޮވިޑްގެ ބަލި މީހުން ފެންނަ ނިސްބަތް ދަށްވުމާއެކު ފިޔަވަޅުތަކަށް އަމަލު ކުރާ މީހުންގެ އަދަދު މަދުވާން ފަށާފައިވާ ކަމަށެވެ. ހާއްސަކޮށް މިދިޔަ ހަފްތާ ބަންދުގައި ފެނުނީ އުންމީދު ކުރި މަންޒަރެއް ނޫން ކަމަށް ވިދާޅުވިއެވެ. ނަޒްލާ ވިދާޅުވީ ދަތުރު ދިއުމާއި ޕާޓީ ބޭއްވުމާއި މަގުމަތީގައި އުޅުމަކީ އަދި ރައްކާތެރި ކަމެއް ނޫން ކަމަށާ އެއީ އަލުން ކޮވިޑްގެ ބަލި މަޑުކަން އިތުރުވެދާނެ ފަދަ ކަންކަން ކަމަށެވެ. އެހެން ކަމުން އެކަންކަން ނުކުރުމަށް އިލްތިމާސް ކުރެއްވިއެވެ.\n"މި ހަފްތާ ބަންދުގައި އަޅުގަނޑުމެންނަށް މި ފެނުނީ ވަރަށް ކަންބޮޑުވާ މަންޒަރެއް. އަޅުގަނޑުމެން އުންމީދު ކުރި ގޮތާއި މުޅިން ތަފާތުކޮށް ފެނިގެން މިދިޔައީ. އަޅުގަނޑުމެން ތަކުރާރުކޮށް ދަންނަވަމުން މި ގެންދަނީ ކޭސްތައް މަދުވިނަމަވެސް އަދިވެސް ފިޔަވަޅުތަކުގައި ދެމި ތިބެން އެބަޖެހޭ. ނަމަވެސް މި ދެ ދުވަހު ފެނިގެން މި ދިޔައީ ދަތުރު ދިއުމާއި ޕާޓީ ބޭވުމާއި މަގުމައްޗަށް ވަރަށް ގިނަ އަދަދަކަށް މީހުން ނިކުތްތަން. މިއީ ގްރީން ޒޯނަށް ދިއުމަށް އެޅޭ ހުރަހަކަށް ވެގެންދާނެ. ދާން ނަގާ މުއްދަތު ގިނަވާނެ،" ނަޒްލާ ވިދާޅުވިއެވެ.\nއެޗްއީއޯސީން މިރޭ ބުނީ މަނާ ގަޑީގައި ވެހިކަލް ދުއްވުމާއި ކާފިއު ވަގުތު ބޭރުގައި އުޅުން އަދި މާސްކު ނާޅާ ބޭރުގައި އުޅޭ މީހުންގެ އަދަދުވެސް އިތުރުވަމުންދާ ކަމަަށެވެ. އަދި ކަސްރަތަށް ނިކުންނަ މީހުން ކަނޑައެޅިފައިވާ ވަގުތުގެ ފަހުންވެސް ބޭރުގައި އުޅުމާއި އުސޫލުތަކާއި ހިލާފަށް ބައެއް ވިޔަފާރިތަކުން ޑެލިވަރީގެ ހިދުމަތް ދެމުންދާ ކަމަަށެވެ. އެކަމުގެ ތަފާސް ހިސާބުތައްވެސް ވަނީ އާންމު ކޮށްފައެވެ. މިއީ ކޮވިޑްގެ ބަލި މަޑުކަމުން އަރައިގަތުމަށް އޮތް ވަރަށް ބޮޑު ގޮންޖެހުމެއް ކަމަަށްވެސް ވަނީ ބުނެފައެވެ.\nނަޒްލާ ވިދާޅުވީ އާންމު ހާލަތަށް ދިއުމަށް އެންމެން މަސައްކަތް ކުރަން ޖެހޭ ކަމަށާ އެ ނޫނީ މިހާރު އޮތް ދަތި ހާލަތުގައި ތިބެން ޖެހޭ މުއްދަތު އިތުރުވާނެ ކަމަށެވެ. އަމާޒަކަށް ވާންވީ ދުވަހުން ދުވަހަށް ބަލި ޖެހޭ މީހުންގެ އަދަދު މަދު ކުރުމަށް ކަމަށް ވިދާޅުވިއެވެ. މިއަދު ޕޮޒިޓިވްވީ 31 މީހުން ނަމަަވެސް އެއީ ކޮވިޑްގެ ބަލި މަޑުކަން ފިލާ ދިޔައީ ނޫން ކަމަށްވެސް ނަޒްލާ ވިދާޅުވިއެވެ. ނަޒްލާ ވަނީ ޖުލައި މަހުގެ ފުރަތަމަ ދުވަހު ލިބުނު ލުޔާއެކު ކަންކުރެވުނު ގޮތުގެ ސަބަބުން ކޮވިޑްގެ އެންމެ ނުރައްކާތެރި ހާލަތަށް ރާއްޖެ ދިޔަ ދިއުން ހަނދާން ކޮށްދީފައެވެ.\nމިވަގުތުވެސް 79 މީހަކަށް ހޮސްޕިޓަލްގައި ފަރުވާ ދެމުންދާއިރު ބައެއް މީހުންް އައިސީޔޫގައި އަދި ބައެއް ބަލި މީހުންނަށް ވެންޓިލޭޓަރުގައި ފަރުވާ ދެމުންދާ ކަމަށް ވިދާޅުވިއެވެ. ނަޒްލާ ވިދާޅުވީ ހާލަތު ބަދަލު ކުރެވޭނީ އެންމެން އެކުގައި ކަމަށެވެ.\n"ފުރަބަންދު ކަރަންޓީން ހުއްޓާލަން ނުނިންމާ"


"Reendhoo" Beykaaru isthashin salaamaiy vumah ehee eh\n"ރީނދޫ" ބޭކާރު އިސްތަށިން ސަލާމަތްވުމަށް އެހީއެއް\nބަދިގޭގައި އާންމުކޮށް ކާނާ ތައްޔާރުކުރަން ބޭނުންކުރާ ބާވަތްތަކަކީ ހަމަ އެކަނި ކެއުމުގައި ނޫނަސް ބޭނުންކުރެވޭނެ ތަކެޗެވެ. އެގޮތުން ހަމުގެ ރީތިކަން ދެމެހެއްޓުމަށާއި އެކި އެކި ހަމުގެ މައްސަލަތަކަށް ފަރުވާކުރުމަށްވެސް ކަނާ ތައްޔާރުކުރުމުގައި ބޭނުންކުރާ ބާވަތްތަށް ބޭނުންކުރެއެވެ. އެގޮތުން ފާހަގަކޮށްލެވޭ އެކައްޗަކީ ރީނދޫ އެވެ.\nރީނދޫ ތެރެއިންވެސް ގޮއް ރީނދުލަކީ ދިވެހި ބޭސްވެރިކަމުގެ ތެރެއިންވެސް ބޭނުންކުރާ ފައިދާހުރި ބާވަތެކެވެ. އަދި ހަންގަނޑު ބޯވުމާއި އެންޒިމިއާގެ ބަލި ފަދަ ހަމުގެ ގިނަ މައްސަލަތަކަށް ފަރުވާކުރުމަށް ބޭނުންކުރެވޭ އެއްޗެކެވެ.\nއެކި އެކި ސަބަބުތަކާއި ހުރެ ހޯމޯންތަކަށް އަންނަ ބަދަލުތަކާއި ގުޅިގެން އަންހެނުންގެ މޫނުމަތީގައި ފަޅާ ބޭކާރު އިސްތަށި ނައްތާލުމަށްވެސް ރީނދޫ ބޭނުންކޮށްގެން ކުރެވިދާނެ ފަރުވާ ހުރެއެވެ. އެ ހެއާރިމޫވް ތައްޔާރުކޮށްލުމަށް ބޭނުންވާނެ ތަކެއްޗަކީ އަދި ހަދާނެ ގޮތަކީ މިއީ އެވެ.\nބޭނުންވާނެ ތަކެޗަކީ 2/1 ޖޯޑް ކިރު،2މޭޒުމަތީ ސަމުސާ ރީނދޫ، 2/1 ޖޯޑު ފުއް، އަދި 1 މޭޒުމަތީ ސަމުސާ މޫދު ލޮނު އެވެ. މި ހުރިހާ އެއްޗެއް ރަނގަޅަށް އެއްކޮށްލުމަށްފަހު ޕޭސްޓް ހަދާލާށެވެ. އެއަށްފަހު ބޭކާރު އިސްތަށި ފެޅުން ހުއްޓުވަން ބޭނުންވާ ހިސާބުގައި އުނގުޅާލާށެވެ. އަދި މަސްކް ހިކެން 10-15 މިނެޓް މަޑުކޮށްލާށެވެ. ހިކުމުން ތާފަނާ ފެންފޮދެއް ބޭނުންކޮށްލައިގެން މަޑު ތުވާލި ކޮޅަކުން ފުހެލާށެވެ.\nރީނދޫލަކީ މޫނުގައި އުފެދޭ ކުދި ރޫތައް ފިލުވާލާ މޫނުގެ ހަންގަނޑު އޮނމާންކޮށްދިނުމަށް އެހީވެދިނުމުގެ އިތުރުން މޫނުގައި ހުންނަ ގުދުރަތީ އޮފުކަން ދެމެހެއްޓުމަށް އެހީވެދޭ ބާވަތެކެވެ.\nރީނދޫގައި އެކުލެވޭ އެންޓިއޮކްސިޑެންޓްގެ ސަބަބުން ޔޫވީ ހަލާކުވުމުން ދުރުކޮށްދީ ހަންގަނޑު ހިރުވުމާއި އިރުގެ އަވިން ހަންގަނޑަށް ލިބޭ ގެއްލުމުން ސަލާމަތްކޮށްދިނުމަށް އެހީތެރިވެދެއެވެ. ނާޒުކު ހަންގަނޑުގެ ސަބަބުން ހަންގަނޑު ކެހުމާއި ހިރުވާ މީހުންނަށް ރީނދޫއަކީ ހާއްސަ އެއްޗެކެވެ.\nމީގެ އިތުރުން ރީނދުލަކީ ހަނގަނޑުގެ ދިފާއީ ނިޒާމު ވަރުގަދަވުމަށްވެސް ވަރަށް ހާއްސަ އެއްޗެއްކަމަށް ދިރާސާއަކުން ދައްކަ އެވެ. އަދި މިއީ ގައިގެ ހަމުގެ ކުލަ އަކިވުމަށްވެސް އެހީވެދޭއެއްޗެކެވެ.


Rashford Ge Penalty Naakaamiyaabuve, United Ah Thaareehee Bayyeh - Vaguthu\nއިނގިރޭސި ޕްރިމިއާ ލީގުގައި މެންޗެސްޓާ ޔުނައިޓެޑުން ކްރިސްޓަލް ޕެލެސްއާ ދެކޮޅަށް ކުޅުނު މެޗުން ބަލިވެއްޖެއެވެ.\nމިރޭ ޔުނައިޓެޑްގެ އޯލްޑް ޓްރެފޯޑުގައި ކުޅުނު މެޗުން ޔުނައިޓޑް ބަލިވީ 2-1 ގެ ނަތީޖާއަކުންނެވެ. މިރޭގެ މެޗުގައި ޔުނައިޓެޑްގެ އިނގިރޭސި ފޯވާޑް މާކަސް ރަޝްފޯޑް ވަނީ ޕެނެލްޓީއެއް ނާކާމިޔާބު ކޮށްލާފައެވެ.\nމި ހަފްތާ ތެރޭގައި ޔުނައިޓެޑުން ލީގުގައި ވުލްވްސްއާ ދެކޮޅަށް ކުޅުނު މެޗުން 1-1އިން އެއްވަރުވިއިރު، އެ މެޗުގައިވެސް ޔުނައިޓެޑަށް ވަނީ ޕެނެލްޓީއެއް ނާކާމިޔާބު ވެފައެވެ. އެ މެޗުގައި ޔުނައިޓެޑަށް ޕެނެލްޓީ ނާކާމިޔާބު ކޮށްލީ ޕައުލް ޕޮގްބާއެވެ. ޕޮގްބާ އެ މެޗުގައި ޕެނެލްޓީ ނާކާމިޔާބު ކޮށްލުމުން އެކަމާ ސަޕޯޓަރުން ވަނީ ވަރަށް ބޮޑަށް ހިތްހަމަ ނުޖެހުން ފާޅުކޮށްފައެވެ.\nމިރޭގެ މެޗުގައި ޔުނައިޓެޑުން ކްރިސްޓަލް ޕެލެސް އަތުން ބަލިވިއިރު، މިއީ 30 އަހަރު ތެރޭގައި ޔުނައިޓެޑްގެ ދަނޑުގައި ކްރިސްޓަލް ޕެލެސްއިން ހޯދި ފުރަތަމަ މޮޅެވެ.\nމެޗުގެ ފުރަތަމަ ކޮޅުގައި ޔުނައިޓެޑުން ރަނގަޅަށް ކުޅުނު ނަމަވެސް، ގޯލް ޖެހީ ޕެލެސްއިންނެވެ. ޕެލެސްގެ ގޯލް ޖަހައިދިނީ ޖޯޑަން އަޔޫއެވެ. ދެވަނަ ހާފްގައި ޔުނައިޓެޑަށް ނަތީޖާ ހަމަހަމަ ކުރަން ރަނގަޅު ފުރުސަތެއް ލިބުނު ނަމަވެސް، އެ ފުރުސަތު ވަނީ ބޭކާރުވެފައެވެ. ޔުނައިޓެޑަށް ލިބުނު ޕެނެލްޓީ ނާކާމިޔާބުކޮށްލީ ރަޝްފޯޑެވެ.\nރަޝްފޯޑުގެ ޕެނެލްޓީ އަމާޒުވީ ގޯލްގެ އަރިމަތީ ދަނޑިއަށެވެ. މެޗުގައި ދެޓީމުގެ ފަރާތުންވެސް ވަރުގަދަ ހަމަލާތަކެއް ފެނުނުއިރު، ޔުނައިޓެޑުން އެއްވަރުކުރީ 89 ވަނަ މިނެޓުގައެވެ. ޑެނިއަލް ޖޭމްސްގެ ހިތްގައިމު ގޯލާއެކު ޔުނައިޓެޑަށް ހިތްހަމަ ޖެހުން ލިބުނު ނަމަވެސް، 93 ވަނަ މިނެޓުގައި އަނެއްކާވެސް މާޔޫސްވިއެވެ. ޕެލެސްގެ ފުލްބެކް ވެން އަންހޯލްޓް ކުރިއަށް ޖެހި، އަރިމަތިން ފޮނުވާލި ހަމަލާ ގޯލަށް ވަނީ ގޯލްކީޕަރު ޑެހެއާ އަތް ދަށުންނެވެ.\nޔުނައިޓެޑުން ތިން މެޗުން ހަތަރު ޕޮއިންޓާއެކު ފަސްވަނައިގައި އޮތްއިރު، ޕެލެސްއަށްވެސް ވަނީ ތިން މެޗުން ހަތަރު ޕޮއިންޓް ލިބިފައެވެ. އެޓީމު އޮތީ 10 ވަނައިގައެވެ.


SunOnline: Balimadu kamaa hure MIRA ah libunu aamdhanee 37% dhashah\nބަލިމަޑުކަމާ ހުރެ މީރާއަށް ލިބުނު އާމްދަނީ 37 ޕަސެންޓު ދަށަށް\nއަހުމަދު މިޒްޔާލް 11 Jan 2021, 10:20\nމިދިޔަ އަހަރު މީރާއަށް ލިބުނު ޖުމްލަ އާމްދަނީ، އޭގެ ކުރީ އަހަރާ އަޅާބަލާއިރު 37 ޕަސެންޓު ދަށްވެއްޖެ އެވެ.\nމީރާއިން އާންމުކުރި ތަފާސްހިސާބުތަކުން ދައްކާ ގޮތުގައި މިދިޔަ އަހަރު މީރާއަށް ޖުމުލަކޮށް ލިބިފައިވަނީ 10.4 ބިލިއަން ރުފިޔާގެ އާމްދަނީއެކެވެ. އެހެން ނަމަވެސް އޭގެ ކުރީ އަހަރު 16.8 ބިލިއަން ރުފިޔާގެ އާމްދަނީއެއް މީރާއަށް ލިބިފައިވެ އެވެ.\nޑޮލަރުގެ އާމްދަނީއަށް ބަލާއިރު މިދިޔަ އަހަރު މީރާއަށް 296.8 މިލިއަން ޑޮލަރު ބަލައިގެންފައިވެ އެވެ. މިއީ 2019ވަނަ އަހަރު ބަލައިގަތް 653.3 މިލިއަން ޑޮލަރާ އަޅާބަލާއިރު 54 ޕަސެންޓު ދަށް އަދަދެކެވެ.\nއިންކަމް ޓެކުހުގެ އެކި ބައިތަކާއި ފޮރިން އިންވެސްޓްމަންޓް އެޑްމިނިސްޓްރޭޝަން ފީ އަދި ޓޫރިޒަމް ރެޖިސްޓްރޭޝަން އެންޑް ލައިސެންސް ފީ ފިޔަވައި އެހެން ހުރިހާ ބައިތަކުން މީރާއަށް މިދިޔަ އަހަރު ލިބުނު އާމްދަނީ އޭގެ ކުރީ އަހަރާ އަޅާބަލާއިރު ވަނީ ދަށްވެފަ އެވެ.\nމިދިޔަ އަހަރުގެ އާމްދަނީގެ އެންމެ ބޮޑު ބައެއް ހިއްސާކޮށްފައިވަނީ ޖީއެސްޓީއިންނެވެ. މިދިޔަ އަހަރު ޖީއެސްޓީގެ ގޮތުގައި 4.3 ބިލިއަން ރުފިޔާ ލިބުނުއިރު، އޭގެ ކުރީ އަހަރު 7.7 ބިލިއަން ރުފިޔާ ލިބިފައިވެ އެވެ.\nއިންކަމް ޓެކްސްގެ ގޮތުގައި މިއަހަރު 1.8 ބިލިއަން ރުފިޔާ ލިބިފައިވާއިރު، ބިޒްނަސް ޕްރޮފިޓް ޓެކުހުގެ ގޮތުގައި 1.7 ބިލިއަން ރުފިޔާ މިދިޔަ އަހަރު ލިބިފައިވެ އެވެ. އަދި ޓޫރިޒަމް ލޭންޑް ރެންޓުގެ ގޮތުގައި މިދިޔަ އަހަރު ލިބިފައިވަނީ 702.7 މިލިއަން ރުފިޔާ އެވެ.\nޑިސެމްބަރު މަހުގެ އާމްދަނީއަށް ވަކިން ބަލާއިރު ހުސްވި ޑިސެމްބަރު މަހު 1.04 ބިލިއަން ރުފިޔާގެ އާމްދަނީއެއް މީރާއަށް ލިބިފައިވެ އެވެ. އެއީ 2019ގެ ޑިސެމްބަރާ އަޅާބަލާއިރު 34.1 ޕަސެންޓް ދަށް އަދަދެކެވެ. އަދި 39.1 މިލިއަން ޑޮލަރުވެސް މިދިޔަ މަހު ލިބިފައިވެ އެވެ.\nމިދިޔަ މަހު މީރާގެ އާމްދަނީގެ ދަށްވި މައިގަނޑު ސަބަބަކީ ކޮވިޑް19 ޕެންޑެމިކް ކަމަށް މީރާއިން ބުނެ އެވެ. އެގޮތުން ފަތުރުވެރިން އަންނަ އަދަދު މަދުވުމުގެ ސަބަބުން އެ ސިނާއަތުގެ އިގްތިސާދީ ހަރަކާތްތައް މަދުވެ، ޓެކްސް ލިބުން މަދުވި ކަމަށް މީރާއިން ބުނެ އެވެ.\nމިދިޔަ މަހު ޑޮލަރު އާމްދަނީ އަށް 63 މިލިއަން\nމިދިޔަ މަހު މީރާއިން 1.3 ބިލިއަން ރުފިޔާ ބަލައިގެންފި\nފެބްރުއަރީ މަހު ޓެކްސް އާމްދަނީ އަށް 994 މިލިއަން